གཟིམ་ཤག་དགའ་ལྡན་ཕོ་བྲང་ནས་གཞུང་ས་དགའ་ཕོ་བྲང་དུ་འགྱུར་མྱོང་ཞིང་། གཞུང་ས་དགའ་ལྡན་ཕོ་བྲང་ནས་དགའ་ལྡན་ཕོ་བྲང་དུ་བསྒྱུར་བའི་བླ་བྲང་འདི་ལོ་རྒྱུས་ཡུན་རིང་ལྡན་པ་ཙམ་མ་ཟད། ཆོས་ཕྱོགས་ཀྱི་ནུས་ཤུགས་ཅན་དང་། ཆབ་སྲིད་ཀྱི་ཆེས་མཐོའི་འགན་དབང་ཡོད་པའི་དུས་སྐབས་རང་བཞིན་ལ་སླེབས་པ་ཞིག་ནས། འགན་དབང་ཆ་ཚང་མང་གཙོའི་ལམ་ནས་འོས་འདེམས་བྱས་པའི་དབུ་ཁྲིད་ལ་རྩིས་སྤྲོད་བྱས་ཏེ། བླ་བྲང་ཞིག་གིས་ཆེས་མཐོའི་ཆབ་སྲིད་ཀྱི་འགན་དབང་ལེན་རྒྱུ་མཚམས་འཇོག་བྱེད་པ་ཞིག་དེབ་ཐེར་ན་འཁོད་ཡོད་ཅིང་བཀོད་རིན་ཡོད་པ་ཞིག་ཀྱང་ཡིན།
རྒྱལ་བ་རིན་པོ་ཆེས་ཆབ་སྲིད་འགན་དབང་གཙང་བཞག་བྱས་རྗེས་སུ། དགའ་ལྡན་ཕོ་བྲང་ཡང་བླ་བྲང་སྒེར་པ་ཞིག་ཏུ་བསྒྱུར་གནང་མཛད་པ་ནས་འགོ་ཚུགས་ཏེ། ཆབ་སྲིད་ལ་ཐེ་ཇུས་དང་། ཁྲིམས་ལུགས་ཀྱི་ཐོག་ནས་ནུས་ལྡན་དབང་ཆ་གང་ཡང་མེད་པ་ཞིག་ཆགས་ཡོད། འོན་ཀྱང་ཆོས་ཕྱོགས་ཀྱི་ཐད་ནས་ནུས་པ་ཧ་ཅང་ཆེ་བ་ནི་བཤད་ཅི་དགོས་ཏེ། རྒྱལ་བ་རིན་པོ་ཆེའི་གཟི་འོད་ཀུན་དུ་འཕྲོ་ན་དགའ་ལྡན་ཕོ་བྲང་གི་ནུས་སྟོབས་ཀྱང་དོན་གྱིས་གནམ་འོག་ཏུ་ཁྱབ་རྒྱུ་ཡིན་ཁར། ཨིན་ཇིའི་རྒྱལ་མོའི་ཕོ་བྲང་དང་འདྲ་བར་སྤྱི་ཚོགས་སུ་ཤུགས་རྐྱེན་དང་དེ་འབྲེལ་གྱི་དབང་ཆ་ཞིག་ཀྱང་རང་བཞིན་དུ་ཡོད།
དགའ་ལྡན་ཕོ་བྲང་ནི་རྒྱལ་བ་རིན་པོ་ཆེའི་བླ་བྲང་ཡིན་པའི་རྒྱུ་མཚན་དེ་ཁོ་ནས། བོད་ཕྱི་ནང་གཉིས་སུ་ཤུགས་རྐྱེན་དང་མི་མང་ཚོས་ཀྱང་དད་གུས་རང་བཞིན་དང་། བརྩི་འཇོག་བླ་མེད་ཀྱིས་གོང་དུ་བཀུར་བཞིན་ཡོད་ཁར། སུས་ཡིས་ཀྱང་ཕོག་ཐུག་དང་མ་གུས་པ། ལན་སློག་ནུས་པ་ཞིག་མ་ཡིན། འདི་དག་ནི་དགའ་ལྡན་ཕོ་བྲང་དང་རྒྱལ་བ་རིན་པོ་ཆེ་གཉིས་པོ་དོན་གཅིག་མིང་གི་རྣམ་གྲངས་སུ་བལྟས་ཤིང་། དགའ་ལྡན་ཕོ་བྲང་གི་བྱ་བྱེད་ལས་གསུམ་ཐམས་ཅད་རྒྱལ་བ་རིན་པོ་ཆེའི་ཐུགས་བཞེད་དང་མཛད་པ་ཡིན་སྙམ་སྐྱེས་པ་ལས་བྱུང་བ་ཞིག་ཡིན། དེ་ལྟ་ནའང་དགའ་ལྡན་ཕོ་བྲང་གིས་རྒྱལ་བ་རིན་པོ་ཆེའི་བཞེད་དགོངས་མ་ཡིན་པའི་ལས་རྩོམ་བཞིན་པ་དང་། རྒྱལ་བ་རིན་པོ་ཆེས་མཁྱེན་རྟོགས་མེད་པའི་ཕྱག་ལས་རེའང་ཡོད་སྐད་འདུག་པ་སྤྱི་ཚོགས་སུ་ལབ་གླེང་དང་དོགས་པ་ཟ་མཁན་ཡོད། རྒྱལ་བ་རིན་པོ་ཆེས་བཅར་འདྲི་ཞིག་ལ་ལན་འདེབས་ཞིག་གནང་འདུག་སྟེ། ''ཐེངས་ཤིག་གྲོགས་པོ་ཞིག་གིས་ངོས་ལ་གློག་འཕྲིན་བརྒྱུད་ཡི་གེ་དེ་ཙམ་མང་པོ་ཕུལ་རུང་ཡིག་ལན་མེད་དོན་ཅི་ཡིན་ཞེས་དྲིས་བྱུང་། འོན་ཀྱང་ངོས་ཀྱིས་རྩ་བ་ནས་ཤེས་རྟོགས་མ་བྱུང་། ངོས་ཀྱི་ལས་ཀ་བྱེད་མཁན་ཚོས་མཚམས་རེ་དེ་འདྲ་དང་ངོས་ཀྱིས་མ་བསམ་པ་རེའང་བྱེད་ཀྱི་ཡོད།'' ཅེས་ཞལ་འཛུམ་དང་བཅས་གསུངས་འདུག དཔེ་མཚོན་འདི་དང་འདྲ་བ་གནད་དོན་རེ་གཉིས་ཐོག་ཏུ། དགའ་ལྡན་ཕོ་བྲང་གི་ཐག་གཅོད་དང་བཀའ་སྩལ། རེ་སྐུལ་སོགས་ལ་རྒྱལ་བ་རིན་པོ་ཆེའི་ཐུགས་བཞེད་ཚུད་ཡོད་མིན་དོགས་པ་ཆེ་ལ། གཅིག་བྱས་ན་རྒྱལ་བ་རིན་པོ་ཆེའི་དགོངས་པ་དང་ཡོངས་སུ་ལྡོག་ཕྱོགས་སུ་སོང་ཡོད་པའི་ལས་དོན་རེའང་ཡོང་དང་འབྱུང་བཞིན་པ་ཡོད་སྲིད། རྒྱུ་རྐྱེན་འདི་འདྲ་ལ་བརྟེན་ནས། གདན་ས་ཁག་ཏུ་དགའ་ལྡན་ཕོ་བྲང་གི་བཀའ་སྩལ་(དམིགས་བསལ་དགེ་བཤེས་ཟེར་བ་སོགས)དང་ལེན་མི་བྱེད་པའི་གནས་ཚུལ་མང་པོ་བྱུང་ཡོད་ཅིང་། དགའ་ལྡན་ཕོ་བྲང་གི་སྐུ་ངོ་ཚོ་ཁྲོས་པའི་ཚུལ་གྱིས་ཁ་པར་ཧྲག་སེ་བཞག་སྟེ་རྣམ་འགྱུར་རྩུབ་པོ་ཐེངས་མང་བསྟན་ཡོད་རུང་། ངོས་ལེན་བྱེད་ཐབས་མ་བྱས་པའི་ལོ་རྒྱུས་རེའང་ལོ་མང་སྔོན་ནས་བྱུང་མྱོང་།
ལོ་རྒྱུས་རྙིང་པའི་གཏིང་མི་སྔོགས་པར། དེ་རིང་གི་དགའ་ལྡན་ཕོ་བྲང་འདི་གནས་ཚད་གང་ཞིག་ལ་ཡོད་པ་དང་། ལས་དོན་ཁག་ཇི་ལྟར་སྤེལ་གྱིན་ཡོད་མེད་ནི། གལ་ཆེན་ནང་གི་དོན་ཆེན་ཡིན་པས། སུ་ཡིས་ཀྱང་དོ་སྣང་སྤྲོད་རིན་ཡོད་པ་ཞིག་རེད། དམིགས་བསལ་ཆབ་སྲིད་ཀྱི་འོས་བསྡུ་དང་འབྲེལ་བའི་གནད་དོན་མང་པོ་ལ། བར་འདུག་དང་ཕྱོགས་བཟུང་གི་རྣམ་འགྱུར་མི་བསྟན་པ། འོས་མི་གང་ཡང་རུང་བ་ཞིག་ལ་དངོས་ཤུགས་བརྒྱུད་གསུམ་ནས་རྒྱབ་སྐྱོར་གྱི་རྣམ་འགྱུར་ཡོད་མིན་ནི། ད་སྐབས་ཧ་ཅང་མིག་བགྲད་དེ་ལྟ་རིན་ཡོད་པ་ཞིག་ཡིན། ང་ཚོས་དགའ་ལྡན་ཕོ་བྲང་གིས། རྒྱལ་བ་རིན་པོ་ཆེའི་དགོངས་ཡངས་དང་གཟིགས་རྒྱ། ཁོང་གི་མཛད་པ་ཇི་བཞིན་ལག་བསྟར་དང་ལངས་ཕྱོགས་བཟུང་བཞིན་ཡོད་པའི་རེ་བ་དང་གསོལ་འདེབས་བྱེད་བཞིན་ཡོད། འདི་ནི་རེ་བ་བཟང་ས་ནས་བརྒྱབ་པ་གཅིག་པོ་མིན་པར། རྒྱལ་བ་རིན་པོ་ཆེའི་མཚན་གནས་རྗེས་འབྲེལ་ཡོད་པའི་དགའ་ལྡན་ཕོ་བྲང་དེ། དོན་དམ་གྱི་ནུས་ཤུགས་ལྡན་པའི་ཕྱོགས་སུ་སྐྱོད་ན་སྙམ་པའི་སྐུལ་སློང་བཟང་པོ་ཞིག་ཁུར་བཞིན་ཡོད།
སྐུ་ངོ་སྤེན་པ་ཚེ་རིང་གིས་ད་ཐེངས་འོས་བསྡུ་དྲིལ་བསྒྲགས་ཀྱི་སྐོར་སྐྱོད་འགོ་ཚུགས་རྗེས། གཏམ་བཤད་རེ་འགའ་དགའ་ལྡན་ཕོ་བྲང་དང་འབྲེལ་ཡོད་ཅིང་། སྐུ་ངོས་ཤེས་རྟོགས་རེ་འགའ་དགའ་ལྡན་ཕོ་བྲང་གིས་ཤུབ་ཤུབ་ཏུ་སྐུ་ངའི་རྣ་ཁུང་ན་འཕངས་ཡོད་པར་དོགས་པ་ཟ་མཁན་ཡང་ཉུང་ཉུང་མིན། དགའ་ལྡན་ཕོ་བྲང་གིས་ཕྱོགས་གཅིག་ནས་དུས་དབང་ཕྱིར་འགྱང་དགོས་པའི་གནད་དོན་ཁ་གསལ་བཀོད་དེ་ཡོངས་ཁྱབ་གསལ་བསྒྲགས་གནང་ཡོད་ལ། ཕྱོགས་གཞན་ཞིག་ནས་དུས་དབང་ཕྱིར་འགྱང་སྐོར་གྱི་གནད་དོན་ཆ་ཚང་སྐུ་ངོའི་རྣ་ཁུང་དུ་བླུགས་དོན་ཅི་ཡིན་ནམ་སྙམ་བཞིན་ཡོད། མགོ་བོ་རྨོངས་སུ་བཅུག་པའི་གནད་དོན་འདི་དགའ་ལྡན་ཕོ་བྲང་གིས་གནང་མེད་ཚེ། སྐུ་ངོས་ཟླ་ཚེས་དང་བཅས་པ་ཤེས་རྟོགས་ཡོད་མི་སྲིད་ལ། དེ་བཞིན་གསུང་སྐད་ཆེན་པོས་བཤད་ཕོད་པ་ཞིག་མིན། དུས་དབང་ཕྱིར་འགྱང་གནང་བའི་བཀའ་ཤག་གི་ཡོངས་ཁྱབ་གསལ་བསྒྲགས་(http://www.khabdha.org/?p=74901 ) དེ་2015-8-31ཞོགས་པའི་ཆུ་ཚོད11ཙམ་ལ་སྤེལ་བ་ཞིག་ཡིན་རུང་། ཤར་ཕྱོགས་ཁུག་རྟས་2015-8-31ཞོགས་པའི་ཆུ་ཚོད7པ་ཡོལ་ཙམ་ལ་ཁ་བརྡའི་ཐོག་ཏུ་དུས་དབང་ཕྱིར་འགྱང་བྱས་ཚུལ་དང་དེ་ནི་སྲིད་སྐྱོང་གིས་གནང་སྟངས་ལ་བརྟེན་ནས་བྱུང་བ་ཡིན་ཚུལ་འཁོད་པའི་རྩོམ་ཡིག་( http://www.khabdha.org/?p=74874 )ཐུང་ཐུང་ཞིག་སྤེལ་ཡོད། ཁོས་ཐག་ཆོད་པས་སྲིད་སྐྱོང་གི་བྱས་ཉེས་ཡུལ་ཚུལ་གླེང་འདུག ཤར་ཕྱོགས་ཁུག་རྟས་དུས་དབང་ཕྱིར་འགྱང་སྐོར་དེ་སྔོན་ཚུད་ནས་གོ་ཡོད་པ་གཙོ་བོ་མ་ཡིན་པར། སྔོན་ཚུད་ནས་སུའི་ཁ་ནས་གོ་ཡོད་མིན་ནི་ང་ཚོས་ཤེས་འདོད་ཆེ་ཤོས་དེ་རེད། ཤར་ཁུག་གིས་ཐག་ཆོད་པས་བྲིས་པ་དེ་དང་། སྐུ་ངོས་སྤོབས་པ་ཆེན་པོས་བཤད་པ་གཉིས་ཆུ་ལ་ཆུ་བཞག་པ་བཞིན་དུ་སོང་འདུག་པས། ངས་བསམ་ན་ཤར་ཁུག་གི་རྣ་ལམ་དུ་སྐུ་ངོས་བླུགས་ཡོད་ཅིང་། སྐུ་ངོའི་སྙན་དུ་དགའ་ལྡན་ཕོ་བྲང་གིས་གསོལ་ཡོད་པ་འདུག་ཅེས་ཡང་ནས་ཡང་དུ་དྲན་བཞིན་ཡོད།
གལ་ཏེ་དུས་དབང་ཕྱིར་འགྱང་སྐོར་དེ་སྐུ་ངོས་བཤད་པ་ལྟར་ཡིན་ཚེ། དགའ་ལྡན་ཕོ་བྲང་གི་ཡོངས་ཁྱབ་གསལ་བསྒྲགས་ཀྱང་རྫུན་བཟོ་འཁྲབ་སྟོན་ཞིག་ཆགས་ཡོད། མུ་མཐུད་དེ་ཡོངས་ཁྱབ་གསལ་བསྒྲགས་མཇུག་མནན་བྱས་ཏེ། ཞེན་སྐུལ་གསལ་བསྒྲགས་ཞིག་སྤེལ་བའམ། ཡོངས་ཁྱབ་གསལ་བསྒྲགས་རྫུན་གཏམ་ཡིན་ཚུལ་འཁོད་པའི་དགོངས་སེལ་གསལ་བསྒྲགས་ཞིག་སྤེལ་མིན་ནི་འགག་རྩ་ལ་ཐུག་ཡོད། གལ་ཏེ་གསལ་བསྒྲགས་ཞིག་སྤེལ་ན་དེ་ཉིན་ནས་ང་ཚོས་དགའ་ལྡན་ཕོ་བྲང་སུ་ཞིག་གི་རྒྱབ་ལ་ཡོད་མིན་གསལ་པོ་གསལ་རྐྱང་ཞིག་ཤེས་རྟོགས་ཐུབ་རྒྱུ་རེད། མ་གཞི་དགའ་ལྡན་ཕོ་བྲང་གིས། རྒྱལ་བ་རིན་པོ་ཆེས་དུས་དབང་ཕྱིར་འགྱང་སྐོར་གྱི་གསུང་བཤད་དང་། དགའ་ལྡན་ཕོ་བྲང་རང་གིས་སྤེལ་བའི་ཡོངས་ཁྱབ་གསལ་བསྒྲགས་རྩིས་མེད་དུ་གཏོང་ཤེས་ཐབས་མེད་པ་ཞིག་ཡིན་རུང་། གལ་སྲིད་སྡིག་པ་མིག་བཙུམ་དང་རང་གི་ཡོངས་ཁྱབ་གསལ་བསྒྲགས་རྩིས་མེད་དུ་བཏང་དེ་སྐུ་ངོའི་བཤད་པ་ཇི་བཞིན་ཡིན་ཚུལ་གསུངས་ན་ནི། སྐུ་ངོའི་རྒྱབ་ལ་བཞེངས་ཏེ་མི་མངོན་པའི་འོས་ཤོག་ཐོབ་ཐབས་ཀྱི་ཆབ་སྲིད་ཀྱི་ཟློས་གར་ཞིག་འཁྲབ་བཞིན་ཡོད་པ་སྨོས་མེད་རེད། དེ་ཉིན་ནས་ང་ཚོས་དགའ་ལྡན་ཕོ་བྲང་དང་རྒྱལ་བ་རིན་པོ་ཆེ་གཉིས་པོ་དོན་གཅིག་མིང་གི་རྣམ་གྲངས་སུ་འཛིན་བཞིན་པ་ནོར་འཁྲུལ་ཞིག་ཡིན་པར་ངོས་འཛིན་ཐུབ་དགོས་ལ། མཐའ་ན་སྐུ་ངོས་བཤད་ཕོད་པ་བཞིན་དགའ་ལྡན་ཕོ་བྲང་གིས་ཀྱང་རྒྱལ་བ་རིན་པོ་ཆེའི་གསུང་བཤད་ལ་དགོངས་པ་བཀྲལ་ནས་ཕར་འཐེན་ཚུར་བྱེད་ཕོད་པའི་བློ་ཁོག་ཅིག་ཡོད་པ་མཐོང་རྒྱུ་རེད། རྒྱལ་བ་རིན་པོ་ཆེའི་ཐུགས་བཞེད་དང་ཡོངས་སུ་རྒྱབ་འགལ་གྱིས་བྱ་བྱེད་ལས་གསུམ་སྤེལ་བཞིན་ཡོད་པའི་དོགས་གནད་དེ་ཡང་ཡོངས་སུ་གསལ་པོ་ཆགས་ཡོད། སྐབས་དེ་ནས་བཟུང་དགའ་ལྡན་ཕོ་བྲང་གི་བཀའ་སྩལ་ལ་སུས་ཡིད་ཆེས་བྱེད་སྲིད་དམ། ཁྱེད་ཀྱིས་ད་དུང་ཡིད་ཆེས་བྱེད་རྩིས་ཡོད་དམ། ངས་བསམ་ན་ཁྱེད་ཀྱིས་གཏན་ནས་ཡིད་ཆེས་བྱ་ཐུབ་རྒྱུ་མ་རེད།
2016-2-1


རྩྭ་ཐང་མེར་ཤོར་བ་དང་ནོར་རྣམས་ཤི་བ་སོགས།༼ ཞར་བཀོད་གཉིས་ཡོད ༽
རྩྭ་ཐང་མེར་ཤོར་བ་དང་ནོར་རྣམས་ཤི་བ་སོགས
ལུག་དང་རྟ་དང་སྒོ་ཁྱི་སོགས་ཤི་བ
ཁང་བ་སོགས་བརྡིབས་པ
ཆུང་མ་དང་ཕྲུ་གུ་བཏེགས་པའི་མི་ཕོ་ཞིག
ཆུ་ལ་ལྕེབས་པ་སོགས
༢༠༡༥ ༢ ༡༥
གནམ་གྲུ་ཞིག་ཀླད་གཙུག་ལ་བབས་པ།
སྡོང་བོ་འདི་ལ་རྐང་བ་མེད་པ
ལག་པ་དང་མགོ་མེད་པ
རྣམ་ཤེས་དག་དེ་ལ་འཁོར་བ
ང་ཡི་འཇིགས་པ་དག་གྲི་ཡི་རྩེ་མོར་ཟགས་པའི་ཆུ་མོ
ཆུ་མོ་ནི་ཁྱེད་ཀྱི་ནེམ་ཤ ང་ཡི་ཁོག་ལ་འབྱར་བ
འོག་ལ་ཟུག་པའི་ཕུར་བ
དམྱབ་བ་བོ ང་ཡི་ཕྲག་དོག་དང་ཐན་པ་དག
༢༠༡༥ ༡༠ ༨
མི་རྣམས་ཀྱི་རྐང་བ།
མདང་ནུབ་ཆང་གིས་རབ་ཏུ་བཟི
ཞོགས་པར་མི་རྣམས་ཀྱིས་ང་རང་རུབ་ཅིང་ཧོན་འཐོར
ང་ཡི་ལུས་པོ་གཅེར་བུར་བཅལ
མི་རྣམས་ཀྱི་མགོ་བོ་རེ་རེར་དྲས
སེམས་ཀྱི་མི་དེ་ལ་སྐད་ཆ་བཤད་པ་སོགས
རི་མོའི་ནང་གི་མི་དག་ང་ཡི་ལུས་པོའི་སྨད་ལ་སྤངས
སྤྲིན་པ་ཞིག་ང་ཡི་ཀླད་པའི་གསེང་ལ་ཡིབ
དེའི་གསེང་གི་བུ་མོ་དེའི་གཞའ་ཁ་ང་ལ་བཟེད་པ
ང་ཡི་ཆགས་པ་དག་རི་བོ་ལྟར་མཁྲེགས་ཤིང་སྲ་བ
སུ་ལ་བཤད ང་རང་རྡོ་བ་འདིས་ཤིན་ཏུ་མནར་བ་དག
༢༠༡༥ ༡༠ ༨
རྩོམ་ཁུངས། ངེད་དྲ་བ།


༄༅། ། ཕྱི་ལོ་ ༢༠༢༠ ཟླ་ ༨ ཚེས་ ༣༡ ཉིན་རྒྱ་གར་གྱི་སྲིད་འཛིན་ཟུར་པ་སྐུ་ཞབས་པར་ནབ་མུ་ཁར་ཇི་མཆོག་དགུང་ལོ་ ༨༤ པའི་ཐོག་སྐུ་ཚེའི་འཕེན་པ་རྫོགས་པའི་ཡིད་སྐྱོའི་གནས་ཚུལ་ཐོན་པར་དཔལ་ལྡན་བོད་མི་མང་སྤྱི་འཐུས་ཚོགས་གཙོ་པདྨ་འབྱུང་གནས་མཆོག་གིས་གཞིས་བྱེས་བོད་མི་ཡོངས་ཀྱི་ཚབ་ཞུས་ཏེ། དམ་པ་ཁོང་གི་བུ་སོགས་ནང་མི་ཉེ་འབྲེལ་ལྟོས་བཅས་ཡོངས་ལ་ཐུགས་གསོའི་འཕྲིན་ཡིག་ཕུལ་གནང་འདུག
སྐུ་ཞབས་པར་ནབ་མུ་ཁར་ཇི་མཆོག་གི་བུ་རྒྱ་གར་གྲོས་ཚོགས་འཐུས་མི་ཟུར་པ་སྐུ་ཞབས་ཨ་བི་ཇིཊ་མུ་ཁར་ཇི་ (Abhijeet Mukherjee) མཆོག་ལ་ཐུགས་གསོའི་འཕྲིན་ཡིག་ཕུལ་བའི་ནང་འཁོད་དོན། རྒྱ་གར་གྱི་གཟེངས་རྟགས་མཐོ་ཤོས་བྷ་རཏ་རཱཏ་ན་ (Bharat Ratna) ཐོབ་མཁན་དང་། རྒྱ་གར་གྱི་སྲིད་འཛིན་ཟུར་པ་སྐུ་ཞབས་པར་ནབ་མུ་ཁར་ཇི་མཆོག་སྐུ་ཚེ་མ་ཟིན་པའི་ཡིད་སྐྱོའི་གནས་ཚུལ་ཐོས་པར་ང་ཚོ་ཤིན་ཏུ་ནས་བློ་ཕམ་ཆེན་པོ་བྱུང་།
སྐུ་ཞབས་དམ་པ་པར་ནབ་མུ་ཁར་ཇི་མཆོག་ནི་རྒྱ་གར་གྱི་སྲིད་འཛིན་བཅུ་གསུམ་པ་དེ་ཡིན་པ་མ་ཟད། ཁོང་གི་ཆབ་སྲིད་ཀྱི་ལས་ཡུན་ནང་རྒྱ་གར་གཞུང་གི་ལས་གནས་འདྲ་མིན་ཐོག་ཕྱག་ལས་གནང་ཡོད། ཁོང་སྐུ་འཚོ་བཞུགས་རིང་རྒྱ་གར་གྱི་ཆབ་སྲིད་ནང་ཆ་ཤས་མང་པོ་བཞེས་མཁན་ཞིག་དང་། གུས་བཀུར་ཆེ་ཤོས་གནང་ཡུལ་གྱི་ཆབ་སྲིད་མི་སྣའི་གྲས་ཤིག་ཡིན། ཁོང་ནི་ཐུགས་རྒྱུད་དྲང་ཞིང་། གུ་ཡངས་ཅན་གྱི་ཆབ་སྲིད་མི་སྣ་ཞིག་ཡིན་སྟབས་གཞུང་འཛིན་དང་ཕྱོགས་འགལ་ཚོགས་པའི་ཆབ་སྲིད་མི་སྣ་བཅས་ཚང་མས་གུས་བརྩི་ཆེན་པོ་གནང་གི་ཡོད།
སྐུ་ཞབས་ཁོང་ནི་ཡིད་ཆེས་འཕེར་བའི་དབུ་འཁྲིད་ཅིག་ཡིན་པ་མ་ཟད། ཆབ་སྲིད་ཀྱི་དབུ་འཁྲིད་ནང་ཁུལ་ལའང་ཕན་ཚུན་ཡིད་ཆེས་དགོས་གལ་སྐོར་གསུང་མཁན་ཞིག་དང་། རྒྱ་གར་གྱི་ཆབ་སྲིད་ནང་མཐུན་སྒྲིལ་བཟོ་མཁན་ཞིག་ཀྱང་ཡིན། ཁོང་གིས་རྒྱ་གར་རྒྱལ་ཁབ་འཕེལ་རྒྱས་ཐོག་ལེགས་སྐྱེས་ཆེན་པོ་ཕུལ་ཡོད། ང་ཚོས་ཁོང་གིས་བཞག་པའི་སྐུ་ཚེའི་མཛད་རྗེས་དག་ལ་བསྔགས་བརྗོད་ཞུ་རྒྱུ་མ་ཟད། དེས་ང་ཚོར་རྟག་ཏུ་སེམས་ཤུགས་སྤར་གྱི་རེད།
རྒྱ་ནག་གཞུང་གིས་ངོ་རྒོལ་བྱས་མིན་ལ་མ་ལྟོས་པར་ཕྱི་ལོ་ ༢༠༡༦ ལོར་སྐུ་ཞབས་པར་ནབ་མུ་ཁར་ཇི་མཆོག་གིས་འཛམ་གླིང་ཞི་བདེའི་གཟེངས་རྟགས་བཞེས་མྱོང་མཁན་རྣམས་དང་ལྷན་བོད་མིའི་བླ་ན་མེད་པའི་དབུ་འཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྲིད་འཛིན་གྱི་ཕོ་བྲང་དུ་གདན་ཞུས་དང་མཇལ་འཕྲད་གནང་ཡོད།
ཕྱི་ལོ་ ༢༠༡༧ ལོར་དཔལ་ལྡན་ཚོགས་གཞོན་མཆོག་གིས་སྣེ་ཁྲིད་པའི་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་ཆུང་ཞིག་ལ་སྐུ་ཞབས་ཨ་བི་ཇིཊ་མུ་ཁར་ཇི་མཆོག་ནས་མཇལ་འཕྲད་གནང་རྒྱུའི་གོ་སྐབས་གནང་བ་མ་ཟད། སྐབས་དེར་སྐུ་ཉིད་ནས་བོད་དོན་ཐོག་རྒྱབ་སྐྱོར་གནང་རྒྱུའི་ཞལ་བཞེས་གནང་བ་བཅས་ལ་སྙིང་ཐག་པ་ནས་བཀའ་དྲིན་ཆེ་ཞུ་རྒྱུ་ཡིན།
ང་ཚོས་སླར་ཡང་སྐུ་ཉིད་ཀྱི་ནང་མི་ལྷན་རྒྱས་ལ་ཐུགས་གསོ་ཞུ་རྒྱུ་ཡིན་ཞེས་འཁོད་འདུག་པ་བཅས། །


ལྷ་ས་
ལྷ་ས་ནི་། བོད་ཀྱི་ལྟེ་གནས་གྲོང་ཁྱེར་ཡིན་ལ། བོད་རྒྱལ་སྲོང་བཙན་རྒྱལ་པོའི་དུས་ལ་དམར་པོ་རིའི་རྩེ་ལ་བརྩིགས་པ་རེད། འདི་ནི་བོད་ཀྱི་ཆབ་སྲིད་དང་། དཔལ་འབྱོར། རིག་གནས་ཀྱི་ལྟེ་གནས་ཡིན། སྔོ་ལྗང་ཅན་གྱི་ལྷ་ས་སྐྱིད་ཆུ་ནི་གཉན་ཆེན་ཐང་ལྷའི་གངས་འཁྱག་བཞུ་བའི་ཆབ་རྒྱུན་ཡིན་ཞིང་དེ་ཉིད་ནགས་ཚལ་སྟུག་པའི་གྲོག་རོང་དང་། མུ་མཐའ་མེད་པའི་བྱང་ཐང་བརྒྱུད་དེ་ཆུ་ཤུར་ནས་ཡར་ཀླུང་གཙང་པོ་དང་འདྲེས་ཀྱི་ཡོད། གནའ་བོའི་གྲོང་ཁྱེར་ལྷ་ས་ནི་གཡུ་ལྟར་སྔོ་བའི་ཆུ་མོ་འདིའི་འགྲམ་དུ་མཆིས།
ཁོར་ཡུགEdit
གྲོང་ཁྱེར་དེའི་ཡུལ་གྱི་དགེ་མཚན་ནི་ལྷོ་ཕྱོགས་སུ་ལྷ་སའི་སྐྱིད་ཆུ་ཡན་ལག་བརྒྱད་ལྡན་གྱི་གཙང་ཆུ་གཡས་སུ་འཁོར་ཞིང་རྒྱུགས་པ་དང་། ཤར་ན་ཇོ་མོ་ཟེ་ཟེ། བྱང་ཤར་དུ་སྨིན་དྲུག་རྫ་རི། ཤར་ལྷོར་ཆོས་རྒྱལ་བླ་རིའམ་བུམ་པ་རི། ནུབ་བྱང་དུ་དགེ་འཕེལ་རི་སོགས་ཀྱིས་བསྐོར་ཡོད།
མགྲོན་ཁང་།Edit
ལྗོངས་རྒྱུ།Edit
ནམ་ཟླ།Edit
ནམ་ཟླ་དུས་བཞིར་ཉི་འོད་འཕྲོ་ཤུགས་ཤིན་ཏུ་ཆེ་བ་དང་། ལོ་འཁོར་གཅིག་ནང་ཉི་འོད་འཕྲོད་ཚད་ཆུ་ཚོད་༣༠༠༠ཙམ་ཟིན་གྱི་ཡོད། གྲོང་ཁྱེར་དེའི་ས་ནང་བབ་ཀྱི་མཐོ་ཚད་རྒྱ་མཚོའི་ངོས་ལས་སྤྱི་ཁྲི་༣༦༥༠ཙམ་ཟིན་ཡོད་པ་དང་མཁའ་རླུང་ཤིན་ཏུ་གཙང་བ་མ་ཟད། དབྱར་དུས་ཆར་ཆུ་འབབ་ཚད་སྙོམ་པ། ལོ་རེའི་ཧོར་ཟླ་༧、༨、༩གསུམ་གྱི་ནང་ཆར་ཆུ་འབབ་ཚད་ཆ་སྙོམས་ལྟར་ན་ཧའོ་རྨིད་༤༥༠ཙམ་དང་། ལོ་རེའི་ཆ་སྙོམས་དྲོད་ཚད་ནི་དྲོད་ཚད་ཨང་གྲངས་༨ཡས་མས་ཡིན། དབྱར་དཀྱིལ་དྲོད་ཚད་མཐོ་ཤོས་ལ་དྲོད་ཚད་ཨང་གྲངས་༢༩ཙམ་ཡོད།
དུས་ཆེན།Edit
ཧོར་ཟླ་བདུན་པའི་ནང་སྔར་སྲོལ་དུས་སྟོན་འབྲས་སྤུངས་ཞོ་སྟོན་སྐབས་ནོར་བུ་གླིང་ག་དང་། རྫོང་རྒྱབ་ཀླུ་ཁང་སོགས་སུ་ལྷ་མོ་འཁྲབ་པ་དང་། གཞན་ཡང་དུས་དེ་ནི་རྒྱལ་ཁབ་ཕྱི་ནང་ནས་ཕེབས་པའི་ཡུལ་འཁོར་སྤྲོ་འཆམ་པ་དང་། གནས་མཇལ་བ། འཚོང་གཉེར་བ།རིག་གནས་སློབ་གསོའི་ལས་གཉེར་བ་སོགས་ཕྱོགས་མང་པོའི་མཐུན་གྲོགས་མཉམ་འཛོམས་ཐོག་དགའ་སྤྲོའི་ངང་ནས་གྲོང་ཁྱེར་དེ་ཡི་འབྱུང་འགྱུར་བྱ་གཞག་གང་དང་གང་གི་ཐད་ལ་གདུང་སེམས་མཉམ་སྐྱེས་ཀྱིས་ལག་སྦྲེལ་གོང་འཕེལ་གཏོང་རྒྱུའི་ཆོད་སེམས་མཐུན་ལམ་འཛུགས་པའི་གོ་སྐབས་བཟང་ཤོས་ཤིག་ཡིན།
དཔལ་ལྷའི་དུས་ཆེན་གྱི་སྐོར་ངོ་སྤྲོད་མདོར་བསྡུས་ཤིག་བྱེད་པ།
ལྷ་ས་གྲོང་ཁྱེར་དུ། ལྷ་ས་དཔལ་ལྷའི་རི་ཁྲོད།། ཞོལ་པ་དགའ་ལྡན་ལྔ་མཆོད།།ཅེས་བཤད་སྲོལ་ཡོད། དེའི་དོན་ནི། དཔལ་ལྷའི་རི་ཁྲོད་ཀྱི་ཉིན་དེར། ལྷ་སའི་གཡས་གཡོན་དུ་བཞུགས་མཁན་གྱི་གྲོང་མི་དང་སྤུན་མཆེད་རྣམས། ལྷ་སའི་གཙུག་ལག་ཁང་དུ་མཆོད་མཇལ་ཞུ་བ་དང་དཔལ་ལྷ་མོ་མཇལ་དུ་ཕེབས་ཀྱི་ཡོད་པ་དང༌། སྐབས་དེར་ལྷ་ས་བ་ཚོས་ཞོལ་བ་རྣམས་སྐུ་མགྲོན་དུ་ཞུ་ནས་གསོལ་ཚིགས་འདེགས་སྲོལ་ཡོད། དབུས་ཁུལ་དང༌། ལྷག་པར་དུ་ལྷ་སའི་གཡས་གཡོན་གྱི་བོད་མི་ཚོར་མཚོན་ན། དཔལ་ལྷ་རི་རབ་ཀྱི་དུས་ཆེན་འདི་ནི་ཆེས་སྤྲོ་སེམས་འཁོལ་བའི་དུས་ཆེན་གྱི་གྲས་ཤིག་ཡིན།
དཔལ་ལྷའི་རི་ཁྲོད་ཀྱི་དུས་ཆེན་དངོས་གཞི་དེ་ནི། ལོ་རེའི་བོད་ཟླ་བཅུ་པའི་ཚེས་བཅོ་ལྔའི་ཉིན་ཡིན་ཞིང༌། ཉིན་དེར། ལྷ་ལྡན་གཙུག་ལག་ཁང་གི་གནས་སྲུང་དཔལ་ལྷ་དྲག་མོར་ལྷ་གསོལ་ཞུ་བའི་དུས་ཆེན་ཞིག་ཆགས་ཀྱི་ཡོད། དཔལ་ལྷའི་གསོལ་བའི་དུས་ཆེན་གྱི་ཐོག་མའི་བྱུང་རིམ་སྐོར་ལ། བོད་ཀྱི་དམངས་ཁྲོད་དུ་ཤོད་སྲོལ་ཞིག་ཡོད་པ་དེའི་སྐོར་ཞུས་ན། གཙུག་ལག་ཁང་གི་སྲུང་མ་ཆེན་མོ་དཔལ་ལྡན་དམག་ཟོར་རྒྱལ་མོ་ལ་ཕྲུ་གུ་བུ་མོ་གསུམ་བྱུང་བ་ལས། ཆུང་བའི་མིང་ལ་དཔལ་ལྷ་ཤིག་མོ་ཞུ་བ་དང༌། དེ་ནི་དམག་ཟོར་རྒྱལ་མོས་ཁོང་གི་དབུ་ལ་ཤིག་མང་པ་ཡོད་ཅིང༌། བུ་མོ་ལ་ཐེངས་མང་པོ་བཏུ་རུ་བཅུག་ནའང༌། བུ་མོ་དེས་ཨ་མའི་ཁ་ལ་མ་ཉན་པར་དུས་རྟག་ཏུ་རྩེད་འཇོར་གཡེང་ནས་བསྡད་པ་རེད་ཟེར། དམག་ཟོར་རྒྱལ་མོ་ཁོང་ཁྲོ་ལངས་ཏེ་བུ་མོ་ཁོང་གི་གཟུགས་པོ་ཡོངས་རྫོགས་ལ་ཤིག་གིས་ཁྱབ་པར་ཤོག་ཅེས་སྨོན་ལམ་ལོག་པ་བཏབས་པས་ཕྱིས་སུ་དཔལ་ལྷ་ཤིག་མོ་ཞེས་ལུས་ཡོངས་རྫོགས་ཤིག་གིས་གཡོག་ཡོད་པར་བཤད།
བུ་མོ་འབྲིང་བའི་མཚན་ལ་གདོང་བཙན་རྒྱལ་མོ་ཟེར་ཞིང༌། མོས་རྟག་ཏུ་ཨ་མར་ཁ་ལན་སློག་གི་ཡོད་སྟབས། ཨ་མས་མོ་རང་སློང་མོ་བ་ཞིག་ཏུ་འགྱུར་བར་ཤོག་ཅེས་སྨོན་ལམ་བཏབས་པ་ལ་བརྟེན་ནས། མཐར་གཙུག་ལག་ཁང་གི་ལྷོ་་ངོས་ཀྱི་རྡོ་སྟེང་དུ་སློང་མོ་བའི་ཚུལ་གྱིས་བཞུགས་ནས་ཡོད་པ་ཞིག་དེང་སང་ཡང་མཇལ་རྒྱུ་ཡོད། དེ་ནི་ལམ་གྱི་མགྲོན་པོ་རྣམས་ཀྱིས་མཆོད་འབུལ་ཁོ་ནར་བརྟེན་ནས་བཞུགས་ཀྱི་ཡོད།
བུ་མོ་ཆེ་བའི་མིང་ལ་དཔལ་ལྷ་དྲག་མོ་ཟེར་བ་དེ་ནི། སྐྱེས་པ་གང་མང་ལ་འགྲོགས་སྟབས། ཨ་མ་དམག་ཟོར་རྒྱལ་མོས། མོ་རང་ལ་ཚེ་གང་བོར་ཁྱོ་ག་གཅིག་ཀྱང་མི་རེག་པར་ཤོག གལ་སྲིད་རེག་པའི་དབང་དུ་བཏང་ནའང༌། ཁྱོ་ག་དེ་དང་ལོ་གཅིག་ལ་དུས་གཅིག་ལས་ཐུག་འཕྲད་མི་ཡོང་བར་ཤོག་ཅེས་སྨོན་ལམ་བཏབས་པས། ཕྱིས་སུ་དཔལ་ལྷ་དྲག་མོར་ཁྱོ་ག་གཅིག་རང་བྱུང་བ་དེ་ནི་གཙུག་ལག་ཁང་གི་ཇོ་བོའི་སྐུ་སྲུང་སྟེ་ཆོས་སྐྱོང་རྫོང་བཙན་རེད།
དེ་ཡང༌། ཁོང་གཉིས་ལོ་གཅིག་ལ་ཐེངས་གཅིག་ལས་མཇལ་འཕྲད་གནང་ཐུབ་ཀྱི་མེད་དོན་ནི། དཔལ་ལྡན་དམག་ཟོར་རྒྱལ་མོས། ཆོས་སྐྱོང་རྫོང་བཙན་ནི་རང་གི་བུ་མོ་བློ་འབྲིད་མཁན་ཡིན་ཞེས་གཙུག་ལག་ཁང་ནས་ལྷ་སའི་སྐྱིད་ཆུའི་ཁ་གཏད་ལ་ཡོད་པའི་གྲིབ་ཚེ་མཆོག་གླིང་ལ་རྒྱང་ཕུད་དུ་བཏང་ཞིང༌། དུས་དེ་ནས་ཁོང་གཉིས་ལོ་གཅིག་ལ་ཐུག་འཕྲད་ཐེངས་གཅིག་ལས་གནང་ཐུབ་ཀྱི་མེད་པའི་ཅེས་ཤོད་སྲོལ་ཡོད། དེར་བརྟེན་ལོ་གཅིག་གི་ནང་དུ་དཔལ་ལྷ་དྲག་མོ་དང་གྲིབ་རྫོང་བཙན་གཉིས་ཕན་ཚུན་མཇལ་འཕྲད་ཀྱི་ཉིན་མོ་གཅིག་ཡོད་པ་དེ་ནི་བོད་ཟླ་བཅུ་པའི་ཚེས་བཅོ་ལྔའི་ཉིན་ཡིན་པ་དང༌། ཁོང་གཉིས་ཞལ་མཇལ་བའི་ཆོ་ག་དེ་རིམ་གྱིས་གྲ་རྒྱས་སུ་ཆགས་ནས། དཔལ་ལྷའི་དུས་ཆེན་འདི་བྱུང་བ་ཡིན་པ་རེད་འདུག
དེ་ཡང་དཔེར་ན། དཔལ་ལྷ་དྲག་མོ་གཙུག་ལག་ཁང་གི་ཕྱི་ལ་གདན་འདྲེན་བྱེད་པའི་སྐབས་ལ་མཚོན་ན། ཚེས་བཅོ་ལྔ་ཉིན་གྱི་ཞོགས་པར་དགེ་འདུན་པ་ཚོས་དཔལ་ལྷ་མོའི་སྐུ་གསོབ་བར་སྐོར་ནང་གདན་ཞུའི་སྐབས་སུ། བར་སྐོར་གྱི་ཤར་ལྷོ་མཚམས་སུ་གདན་འདྲེན་ཞུས་ནས་དེར་བཞུགས་པའི་སྤུན་མཆེད་ཆུང་བ་གདོང་བཙན་རྒྱལ་མོ་དང༌།མཇལ་འཕྲད་བྱེད་དུ་འཇུག་པ་དང༌། དེ་ནས་དཔལ་ལྷ་དྲག་མོའི་སྐུ་གསོབ་དེ་གྲིབ་ཚེ་མཆོག་གླིང་གི་ཕྱོགས་ལ་ཁ་ཕྱོགས་སུ་བཅུག་ནས་འཇོག་པ་དང༌། དེའི་སྐབས་སུ་གྲིབ་ཚེ་མཆོག་གླིང་གི་ཕྱོགས་ནས་ཀྱང་རྫོང་བཙན་ཆོས་སྐྱོང་གི་ཞལ་དེ་ཚུར་བྱང་ཕྱོགས་གཙུག་ལག་ཁང་གི་ཕྱོགས་སུ་ཞལ་ཚུར་སློག་ནས་འཇོག་སྲོལ་ཡོད་པ་རེད།
དེ་སྔའི་མཛད་སྒོའི་སྐོར་ནས་ཞུས་པ་ཡིན་ན། བོད་ཟླ་བཅུ་པའི་ཚེས་བརྒྱད་དགུ་ཙམ་ནས་དུས་ཆེན་འདིའི་མགོ་ཚུགས་ཀྱི་ཡོད་ཅིང་། རྨེ་རི་དགོན་པའི་དགེ་འདུན་པ་ཚོས་གཙུག་ལག་ཁང་གི་དཔལ་ལྷའི་ལྕོག་ལ་གཏོར་སྒྲུབ་ཚུགས་སྲོལ་ཡོད་པ་དང༌། དཔལ་ལྷ་དྲག་མོའི་ཞལ་འབག་གདན་འདྲེན་ཞུས་ནས་དཔལ་ལྷའི་ལྕོག་གི་སྒོ་འགྲམ་གྱི་ཀ་ཕིབས་འོག་ཏུ་དཔལ་ལྷའི་ཞལ་ལྷོ་རུ་གཟིགས་ནས་བཞུགས་སུ་བཅུག་པའི་མདུན་ལ་མཆོད་པའི་རྫས་སྣ་ཚོགས་བཤམས་ནས་མཆོད་བསྟོད་བྱེད་པ་དང༌། སྐབས་དེར། མཆོད་མཇལ་ཞུ་མཁན་ཚོས་ཀྱང༌བསང་མཆོད་དང་གསེར་སྐྱེམས་སོགས་འབུལ་ལ། དཔལ་གསོལ་མ་ཞེས་དཔལ་ལྷ་མོ་གསོལ་མཁན་བུད་མེད་བཅུ་གྲངས་ཤིག་དམིགས་འཛུགས་བྱེད་སྲོལ་ཡོད། བུད་མེད་དེ་ཚོས་རྒྱན་གོས་གཟབ་འཆོར་སྤྲས་ཏེ། དཔལ་ལྷའི་ལྕོག་གི་སྒོ་འགྲམ་དུ་གྲལ་བསྒྲིགས་ནས་བསྡད་དེ་དཔལ་ལྷའི་ལྕོག་ཏུ་བཞུགས་པའི་དགེ་འདུན་པ་ཚོས། དཔལ་ལྷ་ཞི་བ་དང་དྲག་མོའི་གསོལ་མཆོད་ཞལ་འདོན་གནང་བ་དེ་དང་མཉམ་དུ་ཞལ་འདོན་སྐྱོར་བ་སོགས་བྱས་ནས་གསོལ་མཆོད་བྱེད་སྲོལ་ཡོད། ཚེས་བཅུ་བཞི་ཉིན་དྲག་མོའི་སྐུ་གསོབ་དེ། གཙུག་ལག་ཁང་གི་ཡང་སྟེང་ཁྱམས་རའི་འོག་ཏུ་གདན་འདྲེན་པ་དང༌། ཚེས་བཅུ་བཞིའི་ཉིན་གྱི་གསོལ་མཆོད་གྲུབ་རྗེས། དངོས་གྲུབ་གཏོར་མ་ཞེས་མང་ཚོགས་ལ་ཚོགས་གཏོར་མ་འགྲེམས་སྐབས་འཚང་ཁ་ཆེ་ཞིང༌། ཚོགས་གཏོར་དེ་ནི་དངོས་གྲུབ་རྩ་ཆེ་ཤོས་ལྟ་བུར་བརྩི་བ་ཡིན།
བོད་ཟླ་བཅུ་པའི་ཚེས་བཅོ་ལྔ་ཉིན། དཔལ་ལྷའི་དུས་ཆེན་དངོས་གཞིའི་མཛད་སྒོར་མཚོན་ན། ཉིན་དེའི་ཞོགས་པ། ལྷ་ས་ཁུལ་གྱི་ཁྱིམ་འཛིན་བུད་མེད་ཚོ་འཚང་ཁ་ཤིག་ཤིག་གིས་དཔལ་ལྷ་མོར་མཆོད་ མཇལ་དུ་འགྲོ་བ་དང༌། དེ་ནས་ཉི་འོད་ས་གཞིར་ཁྱབ་པ་དང་མཉམ་དུ་དཔལ་ལྷའི་སྐུ་བརྙན་དེ་གཙུག་ལག་ཁང་གི་ཁྱམས་རའི་མཐིལ་དུ་གདན་དྲངས་པའི་སྐབས་ལ། སྙན་ཤལ་སོགས་ཕུལ་རྗེས། གཙུག་ལག་ཁང་གི་སྒོ་མོ་དང༌ཁྱམས་ར་བརྒྱུད་ནས་དཔལ་ལྷ་བར་སྐོར་དུ་གདན་འདྲེན་ཞུ་བ་དང༌། དེའི་སྐབས་སུ་བར་སྐོར་དུ་འཛོམས་པའི་མཆོད་མཇལ་བ་ཚོས། སྙན་ཤལ་འབུལ་བ་དང་མཆོད་མཇལ་བྱེད་སྲོལ་ཡོད།
དཔལ་ལྷ་མོ་གཙུག་ལག་ཁང་ནས་ཐོན་ཏེ་ཐོག་མར་ཀླུ་སྦུག་ཏུ་ཕེབས་རྗེས། གཏོར་ཟོར་འཕེན་པ་དང༌། དེ་ནས་ཁྲོམ་གཟིགས་ཁང་གི་ཐང་སྡེར་བར་སྐོར་གྱི་ཤར་ལམ་ལྷོ་ངོས་སུ་གཏོར་ཟོར་འཕེན་པའི་མཛད་སྒོ་བཅས་ཡོད། གང་ལྟར་ཉིན་འདིར། ལྷ་མོ་ཕེབས་ལམ་འཁེལ་ས་དག་ན་ཡོད་པའི་ཁྱིམ་མི་ཚོས་སྙན་ཤལ་སོགས་འབུལ་བའི་སྲོལ་ཡོད།
དུས་ཆེན་འདི་དང་འབྲེལ་བའི་ཡུལ་སྲོལ་གྱི་སྐོར་ནས་ཞུས་ན། དེ་སྔར་མཚོན་ན། བུ་མོ་ལོ་ན་བཅུ་དྲུག་ཟིན་སྐབས་སྤ་ཕྲུག་གཡོག་སྲོལ་གྱི་མཛད་སྒོ་དེ་ཡང༌། དཔལ་ལྷའི་དུས་ཆེན་གྱི་ཉིན་འདིར་བྱེད་པ་ལྟ་བུར་ཡོད་པ་དང༌། གཞན་ཡང༌། དཔལ་ལྷའི་དུས་ཆེན་ཐོན་ལ་ཉེ་བའི་སྐབས་སུ་དགའ་ཉེ་སྤུན་མཆེད་དང༌། གྲོང་པ་ཁྱིམ་མཚེས་ཀྱི་ཕྲུ་གུ་ལོ་ཆུང་ཚོ། གཡོག་པོ་བཅས་ནས་དཔལ་ལྷའི་མདུན་ཆང་ཞེས་དངུལ་སློང་སྲོལ་ཡོད་པར། དེ་ལ་མང་ཉུང་ལ་མ་ལྟོས་པའི་དངུལ་སྟེར་སྲོལ་ཡོད་སྟབས། དཔལ་ལྷའི་དུས་ཆེན་ཐོན་ལ་ཉེ་བའི་སྐབས་དེ་ནི་དབུལ་ཁུལ་གྱི་ཕྲུ་གུ་ཚོར་དངུལ་གསོག་པའི་སྐལ་བ་ཡག་ཤོས་ཤིག་ཏུ་གྱུར་ཡོད། ལྷ་ས་གྲོང་ཁྱེར་ལ་མཚོན་ན། དེང་སྐབས་དཔལ་ལྷའི་དུས་ཆེན་ཐོན་ལ་ཉེ་སྐབས། བུད་མེད་ཚོས་སྐྱེས་པ་ཚོར་དངུལ་དང་རྔན་པ་སློང་སྲོལ་ཞིག་དར་བཞིན་ཡོད། ཉིན་འདིར་གནམ་གཤིས་མ་འདྲ་བ་ཞིག་སྟོན་གྱི་ཡོད་པ་ནི། ཉིན་འདིའི་ཕྱི་དྲོ་ལྷ་ས་གྲོང་ཁྱེར་གྱི་གཤམ་གཤིས་ནི་རླུང་འཚུབ་ཅན་གྱི་ལྷགས་པ་ཚ་པོ་ཞིག་ལྡང་གི་ཡོད་པར་བོད་མི་ཚོས་ལྷ་མོ་ར་བཟི་བ་རེད་ཅེས་ཤོད་སྲོལ་ཡོད།


མི་ལོ་བདུན་བརྒྱ་ཙམ་ཟིན་པའི་མདོ་སྨད་གཡུང་དྲུང་བོན་གྱི་འདུས་སྡེ་ཆེན་མོ་དཔལ་གཤེན་བསྟན་ཤར་སྐྱང་དགོན་ཕུན་ཚོགས་དར་རྒྱས་གླིང་གི་མ་ཏྲིའི་སྨོན་ལམ་ཆེན་མོའི་འགྲོ་རིམ། ལོ་སར་དཔྱིད་ཟླ་དང་པོའི་ཟླ་བའི་མཇུག་མའི་གནམ་གང་ནས་ཕུར་བའི་སྒྲུབ་པ་དང"དབལ་གསས་སྒྲུབ་པ་"བོན་སྐྱོང་ཚོགས་བརྒྱ་གསུམ་གྱི་གཏོར་མ་སོགས་བྱས་ནས། ཁྱི་ཟླའི་ཚེས་གཅིག་ནས་འདོན་པའི་འགོ་འཛིན་ནས་ཚེས་བདུན་དགོང་ཁར་འཚོགས་ཚར་ནས།
ཡང་ཚེས་བརྒྱད་ནངས་པ་ནས་གྲྭ་མང་འདུས་པ་རྒྱ་མཚོས་བཟླས་ཆོག་རིན་ཆེན་སྒྲོན་མེའི་ཆོ་གའི་གཞུང་བསྲངས་ནས་ཕྱི་འཚམས་སྐབས་ལ་བླ་སློབ་གཙོས་གྲྭ་མང་སེར་འཕྲེང་དུ་ཕེབས་ཏེ་ཐོ་བཞིའི་འཆམ་མཆོང་ནས་ཕྱོགས་བཞི་ཐོ་མཚམས་བཅད། དེ་ནས་ཡར་ཕེབས་ནས་ནང་མཚམས་སྐབས་ལ་ཡང་ནང་འཆམ་མཆོང་བ་དང་དེ་ནས་སྒྲུབ་གཞུང་ལ་འཇུག་སྟེ་འཕྲིན་ལས་བསྲང་།
༧ ཚེས་བཅུ་གཅིག་ཉིན་ལ་དར་མོ་ཆེན་ཡར་བསྒྲེང་ནས་ཨ་ལི་ཀ་ལི་དང་རྣམ་བརྒྱད་ཀྱི་འཆམ་གཉིས་འཆོང་སྟེ་མཆོད་པའི་རྟེན་འབྲེལ་བྱས་ནས་བླ་སློབ་དགེ་སྐོས་དབུ་མཛད་རྣམ་པས་དར་ཆེན་མངའ་དབུལ་རབ་གནས་མཛད་པ།
༧ ཚེས་བཅུ་བཞི་ཉིན་ལ་ལྷ་སྡེ་རྣམས་ལ་བླ་སློབ་གཉིས་ཀྱིས་སྲུང་སྐུད་བྱིན་མདུད་རེ་གནང་སྟེ་མ་རྒྱུད་ཚོགས་འཆམ་སོགས་མཆོང་།
༧ ཚེས་བཅོ་ལྔ་ཉིན་ནི་དགོན་འདིའི་ལོ་གཅིག་གི་མཛད་སྒོ་ཆེན་མོ་ཡིན་ལ། སྔ་མོ་ཆུ་ཚོད་བཞིའི་ཐོག་ནས་དད་ལྡན་ཡོངས་ལ་བླ་སློབ་གཉིས་ཀྱིས་མ་ཏྲིའི་དབང་གནང་བ་དང་། དེ་ནས་ནམ་ལངས་ཁད་ལ་གྲྭ་མང་སེར་འཕྲེང་དུ་ཕེབས་ཏེ་ཕྱོགས་བཞིའི་ཐོ་ལེན། བར་འདིའི་ཐུན་མཚམས་ལ་འཆམ་པ་བ་རྣམས་ཀྱིས་གོས་སྤོ་བ་སོགས་བྱས་ནས་བླ་མ་དང་སློབ་དཔོན"གཉིས་གདུགས་རྒྱ་གླིང་དགེ་གཡོག་དང་བཅས་ནས་ཕེབས་བསུ་བྱས། རྔ་རྡུང་བ་སོགས་རྔ་གྲལ་དུ་ཕེབས་རྗེས་སུ་སྐབས་འདིའི་མ་ཏྲིའི་འབུམ་སྒྲུབ་ཆེན་མོར་འབྲེལ་བ་བྱེད་མཁན་དད་ལྡན་ཡོན་གྱི་བདག་པོའམ་ཁྲི་བ་ཚོ་བསུ་མ་བྱས།
དེ་ནས་དུས་ཆེན་འདིའི་འཆམ་སོགས་ནི་"ཁེར་འཆམ་"རྣམ་བརྒྱད"མ་རྒྱུད་"ཨ་ཙ་ར"སྤྲེལ་འཆམ་"སེང་གེ"བསྒྲལ་སྟབས"དུར་ཁྲོད"ཤྭ་འཆམ"གཤེན་རབ་དགུ་འཆམ་མཆོང་ཞོར་དུ་གྲྭ་མང་མདོས་ལམ་སེར་ཕྲེང་དུ་ཕེབས་ཏེ་ཁྲོ་ཆེན་རིགས་བཞིའི་མདོས་འཕེན་བླ་མས་གཏོར་མ་འཕེན་བ་མཛད།
ཡང་ཡར་ཕེབས་ནས"་ནོར་བུ་དགའ་འཁྱིལ་"བྲོ་རྡུང་"གཤེན་རབ་མཆོད་རྔ་རྡུང་། བླ་མ་སློབ་དཔོན་དགེ་དབུ་མཛད་གཙོ་བོར་བྱས་ནས་མ་ཏྲིའི་གཙོ་གཏོར་དང་བུམ་པ་སོགས་ཁྱེར་ཏེ་རྔ་གྲལ་ཁང་དུ་ཕེབས་བསུ་བྱས། དད་ལྡན་མང་ཚོགས་ལ་"མ་ཏྲིའི་རིལ་བུ་"བགོ་བཤའ་བྱས་ཚར་ནས་ཡར་བསུས་ཏེ་ཉིན་དེའི་ལས་ཚར།
༧ ཚེས་བཅུ་དྲུག་ཉིན་གྱི་ནངས་པ་འཁར་རྔ་རྡུང་མ་ཐག་ནས་ཡར་བཞེངས་ཏེ་དགོན་འདིའི་རྒྱབ་དུ་"པོམ་རའི་ལ་བཙས་"གསོ་རུ་ཕེབས་ཏེ་དྲི་ཞིམ་ལྡན་པའི་འཁན་ཤུག་སོགས་ཀྱིས་བསང་མཆོད་ཕུལ་བ་དང་ཁ་བཤད་རླུང་རྟ་རྒྱག་པ་སོགས་བྱས། གྲྭ་མང་མར་བྱོན་ཏེ་བཀྲ་ཤིས་ལྷ་རྒྱལ་བྱས་ནས་མཇུག་རྫོགས་སོ། །


འཇར་པན་གྱི་ཞིབ་འཇུག་གསར་པ་ཞིག་ལས་ཤེས་པ་ལྟར་ན། ཇ་ཁོ་ཁོ་ཡི་འདུས་ཚད70%ཡོད་པའི་ཁྲོག་ལེ་ཟོས་ན་ཀླད་པའི་སྐྱི་དཀར་ལ་ཕན་པ་ཡོད་པར་བཤད་ཅིང་། དེས་ཀླད་པ་ཇེ་གསལ་དུ་གྱུར་ཏེ་སློབ་སྦྱོང་གི་ནུས་པ་མཐོར་འདེགས་གཏོང་སྲིད་པ་མཚོན།
ཞིབ་འཇུག་ཚན་ཆུང་གིས་ལོ་ན45ནས68བར་གྱི་དང་བླངས་པ30བསྡུས་ནས་ཞིབ་འཇུག་བྱ་ཡུལ་བྱས། དེའི་ཁྲོད་ཕོ་མོས་སོ་སོར་ཕྱེད་ཀ་རེ་ཟིན། ཞིབ་འཇུག་མི་སྣས་ཁོ་ཚོར་གཟའ་འཁོར་བཞིའི་རིང་ཉིན་རེར་ཇ་ཁོ་ཁོ་ཁྲོག་ལེ་ཁེ25（ཇ་ཁོ་ཁོའི་འདུས་ཚད70%ལས་བརྒལ་བ）ཟ་རུ་བཅུག་ཅིང་། ཁབ་ལེན་མཉམ་འགུལ་གྱི་འདྲ་ལེན་ལག་རྩལ་ལས་ཁོ་ཚོའི་ཀླད་པའི་སྐྱི་དཀར་གྱི་འགྱུར་ལྡོག་ལ་བལྟས། ཀླད་པའི་སྐྱི་དཀར་ནང་དབང་རྩའི་ཕྲ་ཕུང་མང་པོ་ཡོད་པ་དེ་དག་སློབ་སྦྱོང་གི་ནུས་པ་དང་འབྲེལ་བ་ཡོད་ལ། ལོ་ན་ཇེ་ཆེར་སོང་བ་དང་བསྟུན་ཀླད་པའི་སྐྱི་དཀར་ཇེ་ཉུང་དུ་འགྱུར་ངེས།
མཇུག་འབྲས་ལས་ཤེས་པ་ལྟར་ན། གཟའ་འཁོར་བཞིའི་ནང་ཇ་ཁོ་ཁོ་ཁྲོག་ལེ་ཟོས་རྗེས། ཞིབ་འཇུག་བྱ་ཡུལ་གྱི་ཀླད་པའི་སྐྱི་དཀར་ཆ་སྙོམས་ཀྱིས་ཇེ་མང་དུ་སོང་། ཞིབ་འཇུག་མི་སྣས་འགྲེལ་བཤད་བྱས་པ་ལྟར་ན། ཀླད་པའི་སྐྱི་དཀར་གྱི་འགྱུར་ལྡོག་ལས་ཀླད་པ་ཇེ་གསལ་དུ་འགྲོ་ལ། ཤེས་བྱ་གསར་པ་སྦྱོང་བའི་ནུས་པ་མཐོར་འདེགས་གཏོང་སྲིད་པ་མཚོན་པར་བཤད།།


རྩོམ་པ་པོ། རྩིས་ཆེ་ལེགས་མཐོང་།
ལོ་རྒྱུས་ཐོག་དཔྱོད་ལྡན་རྣམས་ངོ་མཚར་བར་བྱེད་པའི་དོན་རྐྱེན་གསུམ་བྱུང་ཡོད། གསུམ་པོ་ནི་གནའ་བོའི་རྒི་རི་སི་དང་། མུ་སི་ལིམ་གྱི་ཆོས་ལུགས། སོག་པོའི་དམག་དཔུང་བཅས་རེད། དེ་དག་ལས་དང་པོས་རིག་གནས་དང་། གཉིས་པས་ཆོས་ལུགས། གསུམ་པས་དམག་དཔུང་གིས་ངོ་མཚར་བར་བྱས་ཡོད། གསུམ་པོ་ལ་མཚུངས་ཆོས་རེ་ཡོད་པ་ནི་ཐོག་མར་ལུང་པ་དང་སྤྱི་ཚོགས་ཆུང་ཆུང་ཞིག་ནས་བྱུང་ཞིང་། གློ་བུར་དུ་བསམ་གྱིས་མི་ཁྱབ་པའི་ཡར་རྒྱས་བྱུང་བས་དེའི་ཤུགས་རྐྱེན་གྱིས་ད་ལྟའི་བར་འཛམ་གླིང་འདིར་ཁྱབ་ཡོད། སྐབས་འདིར་གསུམ་པོ་ལས་མུ་སི་ལིམ་གྱི་ཆོས་ལུགས་སྐོར་ལ་བཤད་པར་བྱ། དེ་ཡང་མུ་སི་ལིམ་གྱི་ཆོས་ལུགས་འདི་བོད་ལ་ཀ་ཤི་མིར་གྱི་ས་ཁུལ་ནས་དར་བ་དང་། ཀ་ཤི་མིར་ལ་ཁ་ཆེ་གུར་གུམ་མང་པོ་སྐྱེ་བར་བརྟེན་ཕྱིས་སུ་བོད་པས་ཁ་ཆེའི་ཆོས་ལུགས་ཞེས་འབོད་སྲོལ་ཆེ་ན་ཡང་འདི་ཉིད་ཀ་ཤི་མིར་རང་གི་མ་ཡིན་པས་ཐ་སྙད་འདི་དངོས་པོའི་གནས་ཚུལ་དང་མི་མཐུན་པའི་ཐོག སྤྱན་རས་གཟིགས་བརྟུལ་ཞུགས་ཀྱིས་མཛད་པའི་ཤེས་རབ་སྒྲོན་མ་རྒྱ་ཆེར་འགྲེལ་པ་དུས་རབས་བརྒྱད་པའི་ནང་ཙམ་དུ་ཅོག་རོ་ཀླུའི་རྒྱལ་མཚན་གྱིས་བོད་དུ་བསྒྱུར་བའི་ནང་དུ་ཡང་ཆོས་ལུགས་འདིའི་མིང་དུ་མུ་སིལ་མན་ཞེས་བྲིས་འདུག་པ་དང་། མུ་སི་ལིམ་རང་གིས་ཨི་སི་ལམ་ཞེས་འབོད་སྲོལ་ཆེ་ན་ཡང་། ཡོངས་གྲགས་སུ་ཐམས་ཅད་ཀྱིས་ཐུན་མོང་དུ་མུ་སི་ལིམ་ཞེས་འབོད་པ་ཉིད་བརྗོད་བདེ་ཕྱིར་འདིར་ཡང་མུ་སི་ལིམ་ཞེས་པའི་ཐ་སྙད་དེ་བེད་སྤྱོད་པར་འདོད། རྒྱ་གར་གྱི་ཆོས་གཞུང་རྣམས་སུ་ཆོས་ལུགས་འདི་འདྲེ་དང་བདུད་ཀྱིས་བྱིན་གྱིས་བརླབས་ནས་བྱུང་ཚུལ་དང་། བོད་ཀྱི་ཆོས་བྱུང་རྣམས་སུ་རྒྱ་གར་གྱི་རྒྱལ་པོ་ཧར་ཤས་མུ་སྟེགས་མང་པོ་མེར་སྲེག་པའི་སྐབས་སུ་གཅིག་བྲོས་ཤོར་བ་ལས་ཆོས་ལོག་འདི་དར་བར་བཤད་པ་སོགས་ནི་ཁུངས་ལྡན་གྱི་ལོ་རྒྱུས་རྙིང་པ་རྣམས་དང་ཟུར་ཙམ་ཡང་མི་མཐུན་པས་འདིར་རྒྱས་པར་མི་གླེང་། དེ་ལས་གཟུ་བོར་གནས་པའི་མཁས་པ་རྩོད་མེད་རྣམས་ཀྱིས་གང་བཤད་པ་ལ་ཁུངས་བཅོལ་ཞིང་རང་གི་ལྟ་ཚུལ་གྱིས་ཟུར་བརྒྱན་ནས་འདིར་དེ་དོན་ཚན་བཞིའི་སྒོ་ནས་བཤད་པར་བྱ།
ལེ་ཚན་དང་པོ། མུ་སི་ལིམ་ཆོས་ལུགས་དབུ་བརྙེས་པ།
ཆོས་ལུགས་འདི་ཐོག་མར་དེང་སང་ཨ་རབ་ལུང་པ་སོ་དི་ཨ་ར་བྷ་ཡ་ཞེས་པའི་ས་ཆ་དེ་ནས་བྱུང་བ་དང་། ཡུལ་གྲུ་དེ་ནི་སྔོན་མི་ཐར་ཐོར་ཡོད་པའི་བྱེ་ཐང་ཞིག་ལས་ལོ་རྒྱུས་ཐོག་དམིགས་བསལ་གྱི་གལ་གནད་ཅི་ཡང་མེད་ཅིང་། དེའི་ཆོས་ལུགས་ནི་གཙོ་བོ་རྗེའུ་ཤིའི་ཆོས་ལུགས་ཏེ་སྟོན་པ་ཨབ་ར་ཧམ་ནས་བྱུང་བ་ཞིག་རེད། ཡེ་ཤུའི་ཆོས་ལུགས་ཀྱང་རྩ་བ་ཨབ་ར་ཧམ་ནས་བྱུང་བ་ལ་སྐབས་དེར་ཨ་རབ་ཀྱི་ཁུལ་དུ་ཡེ་ཤུའི་ཆོས་ལུགས་ལ་དད་མོས་དང་གུས་བཀུར་ཞུ་མཁན་ཡོད་ན་ཡང་དར་ཁྱབ་དེ་ཙམ་མེད། དེ་ཡང་ལྷོ་ནུབ་ཨེ་ཤ་ཡའི་ས་ཁུལ་ཨི་སི་རིལ་ནས་དར་བའི་ཆོས་ལུགས་གཅིག་ཉིད་གསུམ་དུ་གྱེས་པའི་རྒྱུ་མཚན་གཙོ་བོ་ནི་རྗེའུ་ཤིའི་ཆོས་ལུགས་ལ་ལོ་རྒྱུས་ཐོག་ལྷ་ཆེན་པོའི་ལུང་སྟོན་པ་པོ་ཟེར་བའམ་སྟོན་པ་རིམ་པ་མི་ཉུང་བ་བྱོན་པ་ལ། རྗེའུ་ཤི་རྣམས་ཀྱིས་ཡེ་ཤུའི་སྟོན་པ་ལྷ་ཆེན་པོའི་ལུང་སྟོན་པ་པོར་ཁས་ལེན་མ་བྱས་པས་ཡེ་ཤུའི་ཆོས་ལུགས་ལོགས་སུ་གྱེས་པ་དང་། དེ་བཞིན་རྗེའུ་ཤིས་མུ་སི་ལིམ་གྱི་སྟོན་པ་ཡང་ཁས་ལེན་མ་བྱས་ཤིང་། མུ་སི་ལིམ་ཚོས་ཡེ་ཤུའི་སྟོན་པ་ལྷ་ཆེན་པོའི་ལུང་སྟོན་པ་པོར་ཁས་ལེན་ཀྱང་རྗེས་འཇུག་རྣམས་རྣམ་དག་ཡིན་པར་ཁས་མི་ལེན་པ་སོགས་ཙམ་གྱིས་ཐ་དད་གྱེས་པ་ལས་ལྟ་གྲུབ་ཀྱི་ཁྱད་པར་ཧ་ཅང་ཆུང་། ཆོས་ལུགས་གསུམ་པོའི་གནད་འགག་གཙོ་བོ་ནི་འཇིག་རྟེན་བཀོད་པ་པོར་གྱུར་པའི་ལྷ་གཅིག་རང་ཡོད་པ་དང་། དེ་ཡང་གཟུགས་མེད་ཀྱི་རང་བཞིན་ཞིག་ཡིན་པར་འདོད་པ་དེ་རེད། ཆོས་ལུགས་འདི་གསུམ་པོ་ལ་སྤྱི་ཁྱབ་ཀྱི་མིང་དུ་དེང་སང་ཨབ་ར་ཧམ་ཆོས་ལུགས་ཞེས་ཀྱང་འབོད་སྲོལ་ཡོད།
ཆོས་ལུགས་དེ་གསུམ་ལས་རྗེའུ་ཤིའི་མི་རིགས་ནི་གཙོ་བོ་ཨབ་ར་ཧམ་གྱི་བུ་གཉིས་པ་ཨི་སཀ་ཅེས་པ་ལས་བྱུང་བར་འདོད་ཅིང་། ཡེ་ཤུའི་སྟོན་པའི་མེས་པོ་ཡང་ཨི་སཀ་ཡིན་པར་འདོད། འོན་ཀྱང་མུ་སི་ལིམ་གྱི་མི་རིགས་ཨ་རབ་རྣམས་ནི་ཨབ་ར་ཧམ་གྱི་བུ་དང་པོ་ཨི་ཤ་མེལ་ནས་བྱུང་བར་གྲགས། རྗེའུ་ཤིའི་ཆོས་ལུགས་དར་རྗེས་ཨ་རབ་ཀྱི་ཡུལ་མི་རྣམས་ཀྱིས་ཨབ་ར་ཧམ་དང་ཨི་ཤ་མེལ་གཉིས་ཀྱིས་བཞེངས་པར་གྲགས་པའི་ལྷ་ཁང་ཀཱ་རྦ་ཞེས་པ་དེ་ལ་མཆོད་སྲོལ་ཡོད་ཅིང་དེ་དང་མཉམ་དུ་ཡུལ་མིའི་ལྷ་གཞན་ཡང་བསྟེན་སྲོལ་ཡོད། དེ་ལྟར་རྗེའུ་ཤིའི་ཆོས་ལུགས་དར་ནས་ལོ་ངོ་སྟོང་ཕྲག་ཁ་ཤས་དང་། ཡེ་ཤུའི་ཆོས་ལུགས་དར་ནས་ལོ་ངོ་ལྔ་བརྒྱ་ཡས་མས་ཀྱི་རྗེས་སུ། ཨ་རབ་ཀྱི་མེ་ཀ་ལུང་པར་སྤྱི་ལོ་༥༧༠ ལོར་མུ་ཧམ་མད་ཅེས་པའི་བྱིས་པ་ཞིག་འཁྲུངས་པ་ཁོང་ནི་ཕྱིས་སུ་མུ་སི་ལིམ་ཆོས་ལུགས་ཀྱི་སྲོལ་གཏོད་པ་པོར་གྱུར། ཁོང་གི་ཡབ་ནི་ཁོང་མ་འཁྲུངས་པའི་ཟླ་བ་དྲུག་གི་གོང་ནས་གྲོངས་ཤིང་། ཁོང་གི་ཡུམ་ཡང་ཁོང་འཁྲུངས་ནས་ལོ་དྲུག་གི་རྗེས་སུ་གྲོངས་པས་ཁོང་ལ་ལྟ་རྟོག་གནང་མཁན་ནི་ཁོང་གི་ཡབ་ཕྱོགས་ཀྱི་སྤོ་བོ་ལགས་རེད། ལོ་གཉིས་ཀྱི་རྗེས་སུ་སྤོ་བོ་ལགས་ཀྱང་གྲོངས་པས་ཨ་ཁུས་གསོ་སྐྱོང་ཞུས། ཁོང་གི་ཨ་ཁུ་ནི་ཀཱ་རྦ་ལ་ལྟ་རྟོག་གནང་མཁན་ཡིན་པས་དབང་ཚད་ཆེ་ཙམ་ཡོད་པ་ཞིག་ཡིན། དེ་ནས་དགུང་གྲངས་ཉེར་ལྔ་ཟིན་རྗེས་ལུང་པ་དེར་བུད་མེད་ཡུག་ས་མ་ཚོང་པ་འབྱོར་ལྡན་ཞིག་ཡོད་པ་ལ་ཨ་ཁུས་ངོ་སྤྲོད་བྱས་པ་བཞིན་མུ་ཧམ་མད་གིས་དེའི་ལས་རོགས་གནང་ནས་ཚོང་ལས་ལ་ཞུགས། མོའི་མིང་ལ་ཁ་དྷི་རྗ་ཞེས་ཟེར་ཞིང་། ཁོང་ལས་ཀྱང་ཚོང་པ་བུད་མེད་དེ་ལོ་བཅོ་ལྔ་ཆེ་ན་ཡང་ཁོང་གཟུགས་སྟོབས་ཆེ་བ་དང་འཇོན་ཐང་ཆེ་བ་སོགས་ཀྱིས་ཚོང་པ་བུད་མེད་དེའི་ཡིད་དབང་འཕྲོགས། རིམ་པས་ཁོང་གཉིས་བཟའ་ཟླར་གྱུར་ཏེ་བུ་གསུམ་དང་བུ་མོ་བཞི་སྐྱེས། མོ་ནི་ཐབས་ལ་མཁས་ཤིང་སྙིང་སྟོབས་ཆེ་བའི་བུད་མེད་ཅིག་ཡིན་པའི་ཐོག་མུ་ཧམ་མད་གི་སྐྱེས་སྨན་རྣམས་ཀྱི་ནང་ནས་སྲས་འཁྲུངས་པ་ཡང་མོ་གཅིག་པུ་ཡིན་པས་མུ་ཧམ་མད་རང་དང་ཁོང་གི་རྗེས་འཇུག་རྣམས་ཀྱིས་མོ་ལ་གུས་བཀུར་ཤིན་ཏུ་ཆེ།
སྐབས་དེའི་ཨ་རབ་ལུང་པའི་མི་སེར་སྤྱི་ཡོངས་བཞིན་མུ་ཧམ་མད་ཁོང་ནི་འབྲི་ཀློག་གི་ཤེས་ཡོན་ཙམ་ཡང་མེད་མཁན་ཞིག་དང་ལྷ་དང་འདྲེ་ལ་དད་པ་ཡིད་ཆེས་ཆེ་བའི་ཆོས་པ་ཞིག་དེ་བས་མིན་ཀྱང་གནས་ལུགས་ལ་ཤེས་འདོད་དང་སྤྲོ་བ་ཟབ་མོ་ཡོད་མཁན་ཞིག་ཡིན་པས་ཁོང་གིས་དུས་དང་དུས་སུ་རང་ཉིད་གཅིག་པུར་སྒོམ་རྒྱག་གནང་སྲོལ་ཡོད། དེ་ནས་དགུང་ལོ་བཞི་བཅུར་ཕེབས་པའི་ཉིན་ཞིག་རི་ཞིག་གི་རྩེར་འཁྱམས་འཁྱམས་ལ་ཕེབས་ནས་མཚན་མོ་ཕུག་པ་ཞིག་གི་ནང་དུ་བཞུགས་བཞིན་པ་ན་གློ་བུར་དུ་ལྷ་ལྟ་བུ་གཟི་བརྗིད་ཤིན་ཏུ་ཆེ་བ་ཞིག་མཐོང་བས་དྲན་མེད་དུ་བརྒྱལ། རྗེའུ་ཤིའི་ཆོས་ལུགས་ལྟར་ན་དེ་འདྲའི་རིགས་ནི་ལྷ་དངོས་མ་ཡིན་པར་ལྷ་ཡི་འཁོར་ལྟ་བུ་ཡིན་ཞིང་། ལྷ་དེའི་མིང་དུ་ཕྱིས་སུ་རྒེབ་རིལ་ཞེས་འབོད། འདིའི་རིགས་མང་ཆེ་བ་ཕོ་ཡིན་ཀྱང་ཁ་དོག་དཀར་པོ་གཤོག་པ་ཡོད་པ་ཞིག་ཡིན་པས་ཕྱིས་སུ་མང་པོས་ཨེན་རྗེལ་ཞེས་བུད་མེད་ལྟ་བུར་ངོས་འཛིན། འོན་ཀྱང་ལྷ་མ་ཡིན་དུ་ངོས་འཛིན་ན་ཅུང་མི་འགྲིག་སྟེ་རྒྱུ་མཚན་འདི་དག་ནི་ལྷ་ཡི་གཡོག་པོ་ལྟ་བུ་ཡིན་པ་ལས་ལྷ་ཡི་འགྲན་ཟླར་གྱུར་པ་ཞིག་མ་རེད། དེ་ནས་མུ་ཧམ་མད་གི་དྲན་པ་སོས་པ་ན་རྒེབ་རིལ་གིས་མུ་ཧམ་མད་ལ་དཀོན་མཆོག་གམ་ལྷ་ཆེན་པོས་མི་ཡི་རིགས་བཟོས་ཤིང་། འབྲི་བ་དང་ཀློག་པ་སོགས་མི་ཡི་རིགས་ཀྱིས་མི་ཤེས་པ་ཐམས་ཅད་ལྷ་ཆེན་པོས་བསླབས་ཡོད་ཅེས་གསུངས། མུ་ཧམ་མད་ཁོང་ནམ་རྒྱུན་མི་མ་ཡིན་ལྟ་བུས་ཟིན་པ་ལ་མཉེས་པོ་མེད་པས་ཐོག་མར་དྭོགས་པ་སྐྱེས་ནས་མ་བདེ་བར་གྱུར་ཀྱང་རིམ་པས་བཟའ་ཟླ་ཁ་དྷི་རྗ་དང་། ཚ་བོ་ཨ་ལི་གཉིས་གཙོ་བོར་གྱུར་པའི་རྒྱབ་སྐྱོར་ཐོབ་པས་རང་གིས་གསར་དུ་ཐོབ་པའི་ཆོས་ལུགས་དེ་ཉིད་སྤེལ་མགོ་བརྩམས།
དེ་ནས་བཟུང་ཐ་མ་སྐུ་མ་གཤེགས་ཀྱི་བར་དུ་རྒེབ་རིལ་གྱི་བརྒྱུད་ནས་མུ་ཧམ་མད་ལ་ལོ་ཉེར་གསུམ་གྱི་རིང་ལུང་བསྟན་ནམ་དགོངས་གཏེར་ལྟ་བུ་རབ་དང་རིམ་པར་བབ་པ་རྣམས་ཕྱོགས་བསྡོམས་བྱས་པ་ལ་ཁུ་རན་ཞེས་གྲགས། ཁུ་རན་ཞེས་པ་ནི་ཀློག་པ་དང་བགྲང་བ་ལ་གོ་བར་བཤད། ཁོང་གིས་སོ་སོར་ཆོས་བབ་རིམ་བཞིན་གྲོགས་པོ་དང་སྤུན་མཆེད། རྗེས་འཇུག་རྣམས་ལ་གསུངས་པ་དེ་དག་གིས་བློར་བཟུང་ནས་ཐ་མ་བཀའ་ཡི་བསྡུ་བ་མཛད་ཅིང་ཡིག་ཐོག་ཏུ་ཕབ་པ་ནི་ཁོང་གཤེགས་ཟིན་པའི་རྗེས་སུ་རེད། ཁུ་རན་ལ་རིང་ཐུང་མ་འདྲ་བ་ཅི་རིགས་ཡོད་པའི་ལེ་ཚན་བརྒྱ་དང་བཅུ་བཞི་ཡོད་ཅིང་། ཕྱིས་སུ་མཁས་པ་རྣམས་ཀྱིས་བརྩམས་པའི་འགྲེལ་པ་ཡང་མང་པོ་ཡོད། རིམ་པས་སྐད་ཡིག་མང་པོར་བསྒྱུར་ན་ཡང་མུ་སི་ལིམ་གྱི་ཆོས་ལུགས་ལྟར་ན་དེ་ཉིད་ཨ་རབ་རང་གི་སྐད་ནང་དུ་ཀློག་དགོས་པ་ནི་ཆ་རྐྱེན་གལ་ཆེན་ཡིན་པར་འདོད་པས་སྐད་ཡིག་གཞན་དུ་བསྒྱུར་བར་མོས་མཐུན་བྱེད་སྲོལ་མེད། དེའི་ནང་དུ་ལྷ་ཆེན་པོས་འཇིག་རྟེན་བཟོས་ཚུལ་དང་། ཆོས་དར་ཚུལ། མ་འོངས་པར་འཇིག་རྟེན་འདི་འཇིག་ནས་ལྷ་ཆེན་པོས་མི་ཐམས་ཅད་ལ་རང་རང་གིས་བསགས་པའི་དགེ་སྡིག་ལ་དཔགས་པའི་ཁྲིམས་གཅོད་པའི་དུས་ཡོང་ངེས་པ་སོགས་ཀྱི་ལྟ་གྲུབ་ནི་རྗེའུ་ཤིའི་ཆོས་གཞུང་དང་མཚུངས། གཞན་ཁུ་རན་གྱི་བརྗོད་བྱ་གཙོ་བོ་དཀོན་མཆོག་གམ་ལྷ་ཆེན་པོ་སྟེ་ཨ་ལའི་རང་བཞིན་ཡིན་ཀྱང་རང་བཞིན་གང་ཡིན་མཐའ་གཅིག་ཏུ་གསལ་པོ་གསུངས་མེད་པ་ནི་ཨ་ལའི་རང་བཞིན་དངོས་ནི་ཐད་ཀར་མངོན་སུམ་གྱིས་རྟོགས་དགོས་པ་ལས་དོན་སྤྱི་དང་སྐུ་བརྙན་སོགས་ཀྱི་སྒོ་ནས་རྟོགས་ཐུབ་པ་ཞིག་མ་ཡིན་པའི་རྒྱུ་མཚན་གྱིས་ཡིན་པར་བཤད།
དེ་ལྟར་ཁུ་རན་ལ་བརྟེན་ནས་དར་བའི་ཆོས་ལུགས་གསར་པ་དེ་རྗེའུ་ཤིའི་ཆོས་ལུགས་དང་མི་འདྲ་ས་ཆེར་མེད་ཀྱང་། མུ་ཧམ་མད་གི་འཁྲུངས་གནས་མེ་ཀ་ལུང་པའི་ས་གནས་དེའི་མི་རྣམས་ཀྱིས་རྗེ་ཤུའི་ཆོས་ལུགས་དང་མཐུན་པར་ལྷ་ཆེན་པོ་ལ་ཡང་མོས་པ་དང་མཉམ་དུ། རིགས་བརྒྱུད་ཀྱི་ལྷ་སོགས་མཚོན་བྱེད་ཀྱི་རྟེན་དངོས་པོ་འདྲ་མིན་ལ་མཆོད་པའི་ལུགས་སྲོལ་ཡང་ཡོད་པ་ལ་མུ་ཧམ་མད་གི་ཆོས་ལུགས་ཀྱིས་མཐའ་གཅིག་ཏུ་བཀག་འགོག་གནང་གི་ཡོད་པས་དེ་དག་གི་བར་དུ་འགལ་ཟླ་ཇེ་ཆེར་གྱུར། འགལ་ཟླ་དེའི་ཁྲོད་དུ་མོ་ཧམ་མད་གི་སྤུན་མཆེད་དང་གྲོགས་པོ་མང་པོའི་སྲོག་ཤོར་ཞིང་། སྔར་ཡེ་ཤུའི་སྟོན་པས་རང་སྲོག་རྗེའུ་ཤིའི་ལག་ཏུ་ཤོར་བ་ལྟར་མུ་ཧམ་མད་གི་སྐུ་སྲོག་ལ་ཡང་ཉེན་ཀ་ཆེ་ཙམ་འཕྲད་ན་ཡང་། སྟབས་ལེགས་པར་དེ་ནས་ཐག་མི་རིང་སར་ཡོད་པའི་ས་ཆ་དེང་སང་མེ་ཌི་ན་ཞེས་འབོད་པའི་ས་ཆའི་མི་རྣམས་ཁོང་ལ་འཇིག་རྟེན་གྱི་ཕྱོགས་ནས་དགའ་པོ་དང་ཆོས་ཀྱི་ཕྱོགས་ནས་དད་པོ་ཡོད་པས་ཁོ་ཚོས་ཁོང་དེར་གདན་དྲངས། སྐབས་དེ་དུས་ཁོང་དང་ལྷན་དུ་རང་གི་ཕ་ཡུལ་དང་སྤུན་མཆེད་དང་བཅས་པ་དོར་ནས་འགྲོ་མཁན་མང་པོ་ཡོད་པ་ལ་དེ་ནི་དད་པའི་འགྲུལ་བཞུད་གལ་ཆེན་ཞིག་དང་མུ་སི་ལིམ་ཚོར་མཚོན་ན་ཆེས་ཐོག་མ་དེ་ཡིན་པས་འགྲུལ་བཞུད་དེ་ལ་མུ་སི་ལིམ་ཚོས་ཧི་ཇི་ར་ཞེས་འབོད། ལོ་དེ་ནི་སྤྱི་ལོའམ་ཡེ་ཤུའི་ཆོས་ལུགས་ཀྱི་ལོ་ཐོ་ལྟར་ན་༦༢༢ ཡིན་ཀྱང་མུ་སི་ལིམ་རྣམས་ལ་མཚོན་ན་ལོ་དེ་ཉིད་མུ་སིམ་གྱི་ཆོས་ལུགས་ཐོག་མར་དབུ་བརྙེས་པའི་ལོ་ཡིན་པས་ཁོ་པ་ཚོའི་ལོ་ཐོའི་ལོ་མགོ་ཡང་འདི་ནས་བཙུགས་པ་ཞིག་རེད། མེ་ཌི་ན་ལ་སྡོད་སྐབས་ལུང་པ་དེར་མུ་སི་ལིམ་ཆོས་ལུགས་ཀྱི་ལྷ་ཁང་ཐོག་མ་ཡང་བཞེངས་པ་དང་། མུ་སི་ལིམ་གྱིས་ཉིན་ལྟར་ལྷ་ལ་སྐད་གསང་མཐོན་པོས་གསོལ་བ་འདེབས་པ་ཡང་ས་ཆ་དེར་དབུ་བརྙེས།
མུ་ཧམ་མད་རང་གི་ཐུགས་ལ་རང་གི་འཁྲུངས་ཡུལ་དུ་ཞི་བའི་ཐོག་ནས་རང་གི་ཆོས་ལུགས་སྤེལ་ཐུབ་པའི་དགོངས་བཞེད་ཡོད་ཀྱང་། དགོངས་བཞེད་བཞིན་མ་བྱུང་བར་ད་ཆ་བྲོས་བྱོལ་དུ་ཕེབས་དགོས་བྱུང་བས་མ་ཚད། དེ་ནས་མེ་ཀའི་ཕྱོགས་ནས་མུ་སི་ལིམ་ཡོད་ཚད་རྩ་མེད་གཏོང་ཆེད་དམག་དཔུང་བསྒྲིགས་ནས་འབྱོར་བ་ན་ཐབས་གཞན་མེད་པས་དེའི་ཁ་གཏད་དུ་མུ་སི་ལིམ་རྒད་པོ་དང་ལོ་ཆུང་བྱིས་པ་ཡན་ཆོད་བསྡོམས་པའི་མི་སུམ་བརྒྱ་ཙམ་ཡོད་པས་གྲི་དང་དབྱུག་པ་སོགས་སྣ་ཚོགས་པ་ཐོགས་ནས་དམག་འཐབས་ལ་ཞུགས། སྐབས་དེའི་དམག་འཐབས་ནི་ཕྱོགས་གཉིས་ཀར་ཐབས་མེད་པའི་གནས་སྟངས་བཟོད་དཀའ་བ་ཞིག་སྟེ་སྤུན་མཆེད་ནང་ཁུལ་དང་། གྲོགས་པོ་ནང་ཁུལ། ཕ་བུ་ནང་ཁུལ་དང་བཅས་པར་དད་མོས་དང་བསམ་ཕྱོགས་མི་འདྲ་བའི་དབང་གིས་རང་སྲོག་འབེན་ལ་བཙུགས་ནས་འཐབས་དགོས་བྱུང་ཡོད། སྟོང་ཕྲག་ཁ་ཤས་ཡོད་པའི་མེ་ཀའི་དམག་ལ་ལྟོས་ན་མུ་སི་ལིམ་ཚོའི་དམག་དཔུང་ནི་ཆེས་ཉུང་ཉུང་ལས་མིན་ཀྱང་། སྔ་རྗེས་ཐེངས་ཁ་ཤས་འཐབ་རིང་མུ་ཧམ་མད་གི་ཕྱོགས་ལ་རྒྱལ་ཕམ་གཉིས་ཀ་བྱུང་ནས་མུ་ཧམ་མད་རང་ལ་ཡང་རྨས་སྐྱོན་ཕོག་པ་སོགས་བྱུང་ན་ཡང་མུ་སི་ལིམ་རྣམས་ཀྱི་ནང་གི་དད་མོས་དང་སྙིང་སྟོབས་ནི་འགྲན་ཟླ་མེད་པས་རིམ་པས་ཤིན་ཏུ་འདུལ་དཀའ་བར་གྱུར་ཅིང་རྒྱབ་སྐྱོར་བྱེད་མཁན་ཡང་ཇེ་མང་དུ་གྱུར་ཏེ་མཐར་མུ་སི་ལིམ་རྣམས་རྣམ་པར་རྒྱལ།
དེ་ནས་དམག་མི་ཁྲི་གཅིག་ཙམ་ཡོད་པའི་སྟོབས་ཤུགས་ཐོབ་སྐབས་མུ་ཧམ་མད་སྐུ་འཁོར་རྣམས་མེ་ཀ་ལུང་པར་འབྱོར་བ་ན་ད་ཆ་མེ་ཀའི་ཡུལ་མི་རྣམས་ཀྱིས་མུ་ཧམ་མད་ལ་ཁ་གཏད་གཅོག་ཐབས་མེད་པ་གསལ་པོར་གྱུར་ཡོད། ཡུལ་གྲུ་དེའི་གནའ་བོའི་ལུགས་སྲོལ་ལྟར་ན་རིགས་རྒྱུད་ཚོ་པ་སུ་ཞིག་གི་དམག་ཕམ་ན་ཡང་དེའི་སྐྱེས་པ་ཐམས་ཅད་གསོད་ཅིང་བུད་མེད་ཐམས་ཅད་འཚོང་བ་སོགས་ཀྱིས་ཡ་ང་སྙིང་རྗེ་ཅུང་ཟད་ཙམ་ཡང་བྱེད་སྲོལ་མེད་པས་ཉིན་དེར་མེ་ཀའི་ཡུལ་མི་ཐམས་ཅད་དངངས་སྐྲགས་བརྗོད་མི་ཤེས་པའི་འོག་ཏུ་ཡོད་ཀྱང་། མུ་ཧམ་མད་གིས་སུ་ཡིན་ཀྱང་ཁོང་གི་ཆོས་ལུགས་ལ་ཞུགས་པ་ཙམ་གྱིས་འགྲིགས་ཡོད་པས་ཞེད་དགོས་པ་སོགས་གང་ཡང་མེད་པར་གསུངས་པས་ཚང་མ་འཇིགས་པ་ལས་གྲོལ། དེ་ནས་ཁོང་དམག་གིས་བསྐོར་ཏེ་མེ་ཀ་ལུང་པར་ཡོད་པའི་གནས་ཀྱི་ལྟེ་གནས་ཀཱ་རྦར་ཕེབས་ནས་དེར་ཆོས་ལུགས་གཞན་གྱི་མི་རྣམས་གསོད་པའི་ཚབ་ཏུ་ཡབ་མེས་ཀྱིས་བསྟེན་སྲོལ་ཡོད་པའི་ལྷ་རྣམས་མཚོན་བྱེད་ཀྱི་རྟེན་ཐམས་ཅད་ཐལ་བར་གཏོར། དེ་ནི་རྙིང་ཟིན་པའི་འདས་པ་གཏོར་བ་དང་འབྲེལ་མ་འོངས་པ་གསར་པ་ཞིག་མགོ་ཚུགས་པའི་དོན་ཡང་ལོས་ཡིན། དེ་ནས་བཟུང་མུ་སི་ལིམ་གྱི་ཆོས་ལུགས་ཀྱི་ལྟེ་བ་ནི་མེ་ཀའི་ལུང་པ་འདི་ཡིན་ཅིང་། ཀཱ་རྦ་ཡང་གནས་ཀྱི་གཙོ་བོར་གྱུར། རྒྱ་གར་གྱི་ཆོས་ལུགས་ལྟར་ན་རི་བོ་མཆོག་རབ་ནི་འཇིག་རྟེན་གྱི་ལྟེ་བ་ཡིན་པར་འདོད་པ་བཞིན་མུ་སི་ལིམ་ཚོས་ཀཱ་རྦ་ནི་འཛམ་གླིང་གི་ལྟེ་བ་ཡིན་པར་འདོད། ཚན་རིག་པ་མི་ཉུང་བས་དེ་ལ་ངོ་མཚར་བའི་གནས་ལུགས་དང་རྒྱུ་མཚན་མང་པོ་ཡོད་སྐོར་འགྲེལ་བརྗོད་བྱས་ཡོད། ཀཱ་རྦའི་ནང་དུ་ཡ་མཚན་ཅན་གྱི་རྡོ་ནག་པོ་ཞིག་ཡོད་པ་དེ་ནི་ལྷ་ཆེན་པོས་ཞིང་ཁམས་ནས་མར་གནང་བར་ཡིད་ཆེས་བྱེད་ཅིང་། འདི་དག་ལ་མུ་སི་ལིམ་ཚོས་མོས་པ་དང་བཀུར་བར་བྱེད་པས་རྗེའུ་ཤི་ཆོས་ལུགས་པས་མུ་སི་ལིམ་རྣམས་ནི་གཟུགས་ཅན་གྱི་རྟེན་ལ་མོས་པས་ན་ཆོས་ལོག་ཡིན་པར་བཤད་སྲོལ་ཡོད།
གང་ལྟར་ཡང་ལྷ་ཁང་དེ་ནི་མུ་སི་ལིམ་གྱི་ཆོས་ལུགས་པ་ཞིག་ཡིན་ནས་བཟུང་སྟེ་བྱ་དགོས་པ་ཀ་བ་ལྔ་ཞེས་ཡོད་པའི་ནང་ནས་ལྔ་པ་སྟེ་གནས་སྐོར་དུ་ངེས་པར་དུ་འགྲོ་དགོས་ས་དེ་རེད། མུ་སི་ལིམ་གྱི་ཆོས་ལུགས་ནང་དུ་བཤད་པའི་ཉམས་ལེན་གྱི་ཀ་བ་ལྔ་ནི། ༡ ཤ་ཧ་ད་ཞེས་པ་དད་མོས་ཏེ་ལྷ་ཆེན་པོ་གཅིག་རང་ལ་དད་པ་ཡིན་ཞིང་འདི་ཉིད་ནང་པའི་སྐྱབས་འགྲོ་དང་མཚུངས། ༢ ས་ཧཏ་ཞེས་པ་སྨོན་ལམ་སྟེ་ཉིན་རེ་གསོལ་བ་དང་སྨོན་ལམ་ལན་ལྔ་ཆད་མེད་དུ་འདེབས་པར་གོ། གསོལ་བ་འདེབས་པ་དེས་ནི་གནས་སྐབས་དེར་མུ་སི་ལིམ་ཡོངས་རྫོགས་ཀྱིས་སེམས་ནས་བསམ་རྒྱུ་གཅིག་པ་དང་། ལུས་ཀྱི་བྱེད་སྟངས་གཅིག་པ། ཐ་ན་དུས་ཚོད་དང་། འཛམ་གླིང་གང་དུ་ཡོད་ཀྱང་ཚང་མས་ཀཱ་རྦའི་ཕྱོགས་ལ་ཁ་སྟོན་དགོས་པ་གཅིག་པ་བཅས་ཀྱིས་དེས་གཅིག་གྱུར་གྱི་ཚོར་བ་གཞན་ལས་ལྷག་པ་སྟེར་ནུས་པ་བཤད་མ་དགོས། ༣ ཛ་ཀཏ་ཞེས་པ་སྦྱིན་གཏོང་སྟེ་ཐམས་ཅད་ལྷ་ལ་དབང་བར་དྲན་པ་དང་མཐོ་དམན་འདྲ་མཉམ་ཡོང་ཕྱིར་རང་གི་རྒྱུ་ནོར་གྱི་ཆ་ཤས་ཙམ་རྟག་ཏུ་གཞན་ལ་སྦྱིན་པ་གཏོང་བ། ༤ སི་ཡམ་ཞེས་པ་གསོ་སྦྱོང་སྟེ་ཟླ་བ་དགུ་པ་ར་མ་དྷར་སྲུང་དགོས་པའི་གསོ་སྦྱོང་བཅས་གསོ་སྦྱོང་གི་རིགས་གསུམ་ཡོད། ༥ ཐ་མ་ནི་ཧཇ་ཞེས་པ་གནས་སྐོར་ཏེ་མུ་སི་ལིམ་ཡིན་ནས་བཟུང་སྟེ་མ་མཐར་ཡང་མེ་ཀ་ལ་གནས་སྐོར་ཐེངས་གཅིག་འགྲོ་དགོས་པ་བཅས་སོ། གཞན་ཡང་རྗེའུ་ཤིའི་ཆོས་ལུགས་ཀྱི་ནང་དུ་ཡོད་པ་དང་མེད་པའི་ཉམས་ལེན་མི་ཉུང་བ་ཡོད་ཀྱང་མུ་སི་ལིམ་ཡིན་མིན་གྱི་ས་མཚམས་འབྱེད་བྱེད་ནི་འདི་ལྔ་སྲུང་མི་སྲུང་གིས་འབྱེད་པ་ཡིན། གཞན་མུ་སི་ལིམ་རྣམས་ཀྱིས་བསྟེན་མི་རུང་བའི་བཟའ་བཏུང་ནི་རང་བཞིན་གྱིས་ཤི་བའི་སེམས་ཅན་གྱི་ཤ་སྤྱི་དང་། ལྷག་པར་ཕག་པ་ནི་ཤིན་ཏུ་མི་གཙང་བ་ཡིན་པས་རྩ་བ་ནས་བཟའ་མི་རུང་ཞིང་། ཆང་དང་ཁྲག་ལ་སོགས་པ་འཐུང་མི་རུང་ཡང་། མང་དུ་དྭོགས་པས་རྒྱུ་མཚན་རྣམས་འདིར་མི་བཤད།
དེ་ནས་སྤྱི་ལོ་༦༣༢ ལོར་དགུང་ལོ་དྲུག་ཅུའི་ནང་དུ་ཕེབས་པའི་མུ་ཧམ་མད་སྐུ་གཤེགས་ཁར་ཁོང་གིས་མ་འོངས་པར་སྟོན་པ་གཞན་མི་འབྱུང་བ་དང་། ཆོས་ཚུལ་བཞིན་བྱ་དགོས་ཚུལ། གཞན་ལ་གནོད་པ་བྱ་མི་རུང་ཚུལ། བུ་ལོན་ལ་སྐྱེད་འབབ་ལེན་མི་རུང་ཚུལ། བུད་མེད་ལ་ཡག་པོ་བྱ་དགོས་ཚུལ་སོགས་ཀྱི་ཐ་མའི་སློབ་སྟོན་གནང་ནས་ཁོང་ལ་སྔ་ཕྱིར་བཟའ་ཟླ་བཅུ་གསུམ་ཙམ་ཡོད་པའི་ནང་ནས་ཕྱིས་སུ་ཐུགས་འདིངས་ཆེ་ཤོས་དང་ལོ་ན་ཡང་ཧ་ཅང་ཆུང་བ་ཨའི་ཤ་ཟེར་བ་དེའི་པང་དུ་དབུ་བསྙེས་ནས་སྐུ་གཤེགས། ཆོས་ལུགས་གཞན་གྱི་སྟོན་པ་དང་མི་འདྲ་བར་ཁོང་གིས་ཁོང་ནི་ལྷ་ཡི་ལུང་སྟོན་པ་པོ་ཙམ་ཡིན་པ་ལས་ལྷ་མ་ཡིན་ཞིང་། ལྷ་དངོས་ནི་གཅིག་རང་ལས་མེད་པའི་ཚུལ་གསལ་པོར་གསུངས་པས། རང་གི་སྟོན་པ་དེ་ལྷར་མི་འཛིན་པའི་ཆོས་ལུགས་ཕལ་ཆེར་མུ་སི་ལིམ་མ་གཏོགས་མེད་པ་ལྟ་བུ་རེད། དེ་ལྟར་ཡོང་བར་མུ་ཧམ་མད་ཁོང་སྐུ་མ་གཤེགས་གོང་ནས་ཁོང་གིས་ཁོང་གྲོངས་རྗེས་མི་རྣམས་ཀྱིས་མཆོད་གནས་སུ་མི་འགྱུར་བའི་དོན་དུ་སྤྲོས་པ་རྒྱས་པོའི་དུར་སྦས་སོགས་དམིགས་བསལ་བྱ་མི་དགོས་པའི་ཞལ་ཏ་གནང་ཞིང་། གྲོངས་ཟིན་རྗེས་གྲོགས་པོ་ཨ་རྦུ་རྦ་ཀར་ཟེར་བ་ཁོང་གི་བཟའ་ཟླ་ཨའི་ཤའི་ཡབ་ཡིན་པ་དེས་སྐད་གསང་མཐོན་པོས་གལ་སྲིད་ཁྱོད་ཚོས་མུ་ཧམ་མད་ལ་དད་མོས་བྱ་ཡི་ཡོད་ན་ཁོང་གྲོངས་ཟིན་པ་རེད། འོན་ཀྱང་གལ་སྲིད་ཁྱོད་ཚོས་ཨ་ལ་སྟེ་ལྷ་ཆེན་པོ་ལ་དད་མོས་བྱ་ཡི་ཡོད་ན་ཤེས་དགོས་པ་ཞིག་ལ་ལྷ་ཆེན་པོ་ནི་འཚོ་ཞིང་བཞུགས་ལ་ནམ་ཡང་སྐུ་གཤེགས་མི་སྲིད་ཅེས་བཤད།
རྒྱུ་མཚན་དེས་མུ་སི་ལིམ་ཆོས་ལུགས་ཀྱི་ནང་དུ་མུ་ཧམ་མད་ལྷ་མ་ཡིན་པར་ལྷ་ཡི་ལུང་སྟོན་པ་པོ་ཙམ་ཡིན་པ་རྩོད་མེད་ཡིན་པས་ཡེ་ཤུ་ཆོས་ལུགས་པ་ལྟར་ལྷ་ཆེན་པོ་དང་། རྣམ་ཤེས། ཡེ་ཤུའི་སྟོན་པ་གསུམ་གྱི་བར་དུ་གཅིག་དང་ཐ་དད་ཀྱི་འབྲེལ་བ་གང་ཡོད་ཟེར་བའི་རྩོད་གཞི་ཛ་དྲག་ཅན་དེ་འདྲ་བྱུང་མེད། དེ་བཞིན་ཡེ་ཤུའི་ཆོས་ལུགས་པས་ཡེ་ཤུའི་སྟོན་པའི་སྐུ་བརྙན་དང་རི་མོ་བཞེངས་སྲོལ་ཡོད་ཀྱང་མུ་སི་ལིམ་རྣམས་ཀྱིས་མུ་ཧམ་མད་གི་སྐུ་བརྙན་བཞེངས་པ་དང་རི་མོ་འབྲི་བ་སོགས་ལ་དགའ་བོ་བྱ་སྲོལ་མེད། འོན་ཀྱང་ལོ་རྒྱུས་ཐོག་གི་མུ་ཧམ་མད་མཚོན་བྱེད་དུ་འགའ་ཤས་ཀྱིས་ཁོང་གི་ཞལ་རས་རས་དཀར་པོས་བཀབ་པའི་རི་མོ་ཅུང་ཟད་རེ་འབྲི་སྲོལ་ཡོད། དེས་ན་མུ་ཧམ་མད་ནི་མི་དངོས་ཤིག་ཡིན་པ་ལ། ཨི་རྦན་ཨི་ཤཀ་གིས་བརྩམས་པའི་མུ་ཧམ་མད་གི་མི་ཚེའི་ལོ་རྒྱུས་ནི་རྙིང་ཤོས་དང་ཁུངས་དག་ཤོས་ཡིན་པར་བརྩི་སྲོལ་ཡོད་ཅིང་། དེའི་ནང་དུ་བལྟས་ན་ཆོས་ལུགས་ཀྱི་སྟོན་པ་ཆ་ཚང་ནང་ནས་མུ་ཧམ་མད་གི་མི་ཚེའི་ལོ་རྒྱུས་ནི་གསོན་ཉམས་ཆེ་ཤོས་དང་ལྷ་སྒྲུང་ཉུང་ཤོས་ཀྱང་ཡིན་པར་མངོན། མུ་ཧམ་མད་ལ་རྫུ་འཕྲུལ་དང་མངོན་ཤེས་སོགས་ཡོད་རབས་མེད་ཅིང་། མུ་ཧམ་མད་ལ་བཟའ་ཟླ་མང་པོ་ཡོད་པ་དང་དམག་འཁྲུགས་ལ་སྐུ་ངོ་མ་ཕེབས་པ་སོགས་ཀྱིས་ཁོང་ལ་སྐྱོན་མི་ཉུང་བ་ཡོད་ན་ཡང་། དེ་ཚོ་ཁོང་གི་མི་ཚེའི་ལོ་རྒྱུས་ནང་དུ་གསལ་པོར་བྲིས་ཡོད། ཆོས་ལུགས་གཞན་གྱི་སྟོན་པའི་ལོ་རྒྱུས་ནི་ངན་ཚད་སྦས་ཤིང་བཟང་ཚད་ངོམས་པ་ཞིག་ཡིན་པས་དེ་དག་གི་བཟང་ངན་ལྗིད་ཁོག་མཇལ་རྒྱུ་ཁག་པོ་ཡིན་ན་ཡང་གཞན་དག་ལ་ལྟོས་ན་མུ་ཧམ་མད་གི་ལོ་རྒྱུས་ནི་དྲང་པོ་ཞིག་རེད་ཅེས་བཤད་ཆོག་པ་རེད།
དེ་ལྟར་མུ་སི་ལིམ་རྣམས་ཀྱིས་མུ་ཧམ་མད་ཁོང་ལྷ་དངོས་མ་ཡིན་པར་ལྷ་དང་ཉེ་ཤོས་ཀྱི་དམ་པའི་སྐྱེས་བུ་ཞིག་ཡིན་པར་བརྩིས་ནས་མིག་དཔེར་འཛིན་པ་དེས་ཁོང་གི་ཆོས་ལུགས་ལ་ཤུགས་རྐྱེན་ཆེན་པོ་ཐེབས་ཡོད། དཔེར་ན་མུ་ཧམ་མད་ཁོང་ཚོང་པ་ཡིན་པས་ཁོང་གི་ཆོས་ལུགས་པའི་ཁྲོད་དུ་ཚོང་ལས་ཡར་རྒྱས་ཕྱིན་པ་དང་འབྲེལ་དེས་རིམ་པས་ཤར་ནུབ་ཀྱི་གླིང་གཉིས་པོའི་བར་དུ་དཔལ་འབྱོར་གྱི་འབྲེལ་མཐུད་བྱས། ད་དུང་ཁོང་ལ་བཟའ་ཟླ་མང་ཙམ་ཡོད་ཅིང་། ཁོང་གི་ཆོས་ལུགས་ལ་ཚངས་སྤྱོད་ཀྱི་སྡོམ་པ་སྲུང་དགོས་པའི་ཚབ་ལ་བུ་ཕྲུག་མང་ཙམ་གསོ་སྐྱེད་དགོས་པའི་ལྟ་གྲུབ་ཡོད་པ་དེས་ཁོང་གི་ཆོས་ལུགས་ཀྱི་མི་འབོར་ལོ་རེ་ནས་ལོ་རེ་འཕར་བ་ལས་ད་ལྟའི་བར་ཉམས་རྒུད་ཕྱིན་མེད། མ་ཟད་ཁོང་ནི་དམག་དཔོན་ཆེན་པོ་ཞིག་ཀྱང་ཡིན་པས་ཁོང་གི་རྗེས་འཇུག་རྣམས་ལ་སུ་ཞིག་གིས་ལས་སླ་པོས་བརྙས་བཅོས་བཤད་ཐུབ་བམ། དེས་ན་ལོ་ངོ་གཅིག་སྟོང་ལྔ་བརྒྱ་མ་ཟིན་ཙམ་གྱི་རིང་མེ་ལྕེ་བཞིན་དུ་དར་བའི་ཁོང་གི་ཆོས་ལུགས་ཀྱི་ཁྱད་ཆོས་གལ་ཆེ་ཤོས་ནི་ཧ་ཅང་སྟབས་བདེ་བོ་ཡིན་པ་སྟེ། ཧིན་དུ་ལྟར་འཇིག་རྟེན་དང་འཇིག་རྟེན་ལས་འདས་པའི་གསང་བ་མང་པོ་མེད་ཅིང་། ནང་ཆོས་ལྟར་གྲངས་མེད་གསུམ་དུ་ཚོགས་གསོག་པ་དང་ཉིན་མཚན་ཆད་མེད་སྒོམ་རྒྱག་དགོས་མེད་པར་ཚེ་འདིར་ལྷ་ལ་དད་མོས་གཙང་མ་བྱས་ན་ཤི་མ་ཐག་ཏུ་ཞིང་ཁམས་སུ་འགྲོ་ཆོག གཅེར་བུ་པ་སོགས་ལྟར་དཀའ་བ་མང་པོ་སྤྱད་མི་དགོས་པར་ཉིན་རེ་གསོལ་འདེབས་ཐེངས་ལྔ་བྱས་པས་ཆོག རྒྱུ་མཚན་དེ་དག་གིས་ཕྱིས་སུ་སོག་པོའི་རྒྱལ་བརྒྱུད་རྣམས་འཛམ་གླིང་གི་ཆོས་ལུགས་མང་པོར་འབྲེལ་བ་བྱུང་བ་ལས་མང་པོ་ཞིག་གིས་མུ་སི་ལིམ་གདམས་པ་ལ་དེའི་རྒྱུ་མཚན་ཁོ་ཚོས་ཆོས་ལུགས་འདི་ཧ་ཅང་སྟབས་བདེ་མོ་ཡིན་པས་ཡིན་ཞེས་བཤད་ཡོད། འོན་ཀྱང་མུ་ཧམ་མད་ཁོང་སྐུ་འཚོ་བཞུགས་རིང་ཁོང་གིས་སོ་སོས་གསར་གཏོད་གནང་བའི་ཆོས་ལུགས་དེས་འཛམ་གླིང་ཇི་ལྟར་དབང་བསྒྱུར་བ་གཟིགས་རྒྱུ་མ་བྱུང་བས་དེའི་སྐོར་ལེ་ཚན་རྗེས་མའི་ནང་དུ་འཆད་པར་འགྱུར་རོ། །


རྒྱལ་པོ་གླང་དར་མའི་མངའ་འོག་ཏུ་ནང་ཆོས་ལ་དྲག་གནོན་ཚབས་ཆེན་བྱུང་ཡོད། ལོ་རྒྱུས་ཡིག་ཆ་འགའ་ཞིག་ལྟར་ན། དེ་ནི་ཕྱི་ལོ་སྔོན་གྱི་ལོ་ ༨༣༦ དང་ ༨༤༢ ནང་བྱུང་ཡོད། ཡང་ལོ་རྒྱུས་ཡིག་ཆ་གཞན་དག་ལ་གཞིགས་ན། དེ་ནི་ཕྱི་ལོ་སྔོན་གྱི་ལོ་ ༩༠༡ ནས་ ༩༠༧ བར་བྱུང་བར་གསལ། དེའི་སྐབས་གྲྭ་པའི་ནང་ནས་དམར་ཤཱཀྱ་དང་། གཡོ་དགེ་འབྱུང་། གཙང་རབ་གསལ་གསུམ་མ་གཏོགས་གཞན་ཚང་མ་བསད་པའམ་ཡང་ན་བཙན་དབང་གིས་སྐྱ་སར་ཕབ་བཅུག་གི་ཡོད། དམར་གཡོ་གཙང་གསུམ་བྲོས་ཏེ་བོད་བྱང་ཕྱོགས་རྒྱུད་དེ་ཤར་ཏུར་ཀིསྟཱན་ནམ་ཤིང་ཅང་གི་ཡུལ་ཏེ། ཁ་ཤ་སྒར་གྱི་ Qarakhanid Turk ཁརཁནིད་ཏུར་ཀིའི་ས་ཁུལ་དུ་སྐྱབས་བཅོལ་ངོས་ལེན་བྱུང་། ཁོང་གསུམ་མུ་མཐུད་དེ་ཤར་ཕྱོགས་སུ་བོད་ཀྱི་རིག་གཞུང་དང་འབྲེལ་བའི་ཏུན་ཧོང་དང་ཀན་སུའི་ས་ཁུལ་ཁག་ལ་བསྐྱོད་པ་རེད། ལྷ་ས་ནས་ཐག་རིང་བ་སོང་ཙང་། དམར་གཡོ་གཙང་གསུམ་ལ་སྡུག་སྦྱོང་མྱོང་དགོས་བྱུང་མེད།
སོག་པའི་ཡིག་ཆ་འགའ་ཞིག་གི་ནང་གསལ་ལྟར་ན། དམར་གཡོ་གཙང་གསུམ་ Kyrgyz ཀིར་གྷརྫས་དབང་དུ་བསྒྱུར་བའི་སོག་པོའི་ས་ཁུལ་བརྒྱུད་དེ་ཕྱིན་པ་དང་། མཐར་ Siberia ས་ཡེ་བྷེ་རི་ཡའི་ནང་ཡོད་པའི་Lake Baikal མཚོ་བྷཻ་ཀལ་གྱི་མཚོ་ངོགས་ཤར་ཕྱོགས་སུ་ཡིབ་ནས་བསྡད་ཅེས་གྲགས། དེར་ཁོང་ཚོས་སོག་པོའི་རྒྱལ་པོ་ Borti Chiney བྷོརྟི་ཆི་ནེའི་ཚ་བོ་ Hortsa Mergen ཧོར་ཚ་མེར་གན་ལ་དབང་དང་ཆོས་གནང་། དེ་ནི་ཆིན་གྷིས྄་ཁན་གྱི་མི་རྒྱུད་ལྔ་པ་ཡིན་པ་རེད། ཡང་ལོ་རྒྱུས་ཡིག་ཆ་གཞན་དག་ཁག་ལྟར་ན། ཁོང་ཚོ་མི་ཉག་གི་ Tangut ཏན་གྷུཏ་ནང་པའི་རྒྱལ་ཁམས་སུ་སྐྱབས་བཅོལ་ཐོབ་པ་དང་། དེ་ནི་ཨ་མདོའི་བྱང་ཕྱོགས་ནས་ནང་སོག་བར་གྱི་ས་ཁུལ་དུ་ཁྱབ་ཡོད། དེ་ག་ནང་བཞིན་ཡིག་ཆ་འགའ་ཞིག་གི་ནང་ད་དུང་དེ་ལས་ཁ་གསལ་བའི་ས་ཁུལ་དུ་ཁོང་གསུམ་ཐོག་མར་གཞིས་ཆགས་པར་ངོས་འཛིན་བྱས་ཡོད། དེ་ནི་དེའི་སྐབས་སུ་ཙོང་ཁའི་རྒྱལ་ཁམས་ཀྱི་ཆ་ཤས་ཡིན་པ་རེད། ཨ་མདོའི་བྱང་ཕྱོགས་སུ་ཡོད་པའི་དམར་གཙང་དགོན་པ་དེ་ཡང་ཕྱིས་སུ་ཁོང་རྣམ་གང་དུ་བཞུགས་པའི་བྲག་ཕུག་ཡིན་པར་གྲགས་པ་དེར་བཞེངས་ཡོད།
ལོ་འགའི་རྗེས་བོད་ཀྱི་དགེ་འདུན་པ་གསུམ་བོད་ལྷོ་ཤར་མདོ་ཁམས་ཀྱི་ཆོལ་ཁའི་ཕྱོགས་སུ་གནས་སྤོས་ནས་ཁོང་ཚོ་དེ་གའི་དན་ཏིག་ཤེལ་གྱི་ཡང་དགོན་དུ་བཞུགས། ས་གནས་ཀྱི་ཡུལ་མི་རྫི་བོ་ཞིག་གྲྭ་བ་བྱེད་འདོད་ཡོད་པ་རེད། ཁོང་ཚོས་མི་དེ་ལ་དགེ་ཚུལ་གྱི་སྡོམ་པ་གནང་བ་དང་ཆོས་མིང་ལ་དགེ་བ་རབ་གསལ་ཞེས་བཏགས་མཛད། འོན་ཀྱང་དགེ་སློང་གི་སྡོམ་པ་གནང་ཐུབ་མེད། གང་ཡིན་ཞེ་ན། དགེ་སློང་གི་སྡོམ་པ་གནང་བར་དགེ་འདུན་ལྔ་ཚང་དགོས་ཀྱི་ཡོད།
དེའི་སྐབས་སུ་ལྷ་ལུང་དཔལ་གྱི་རྗོ་རྗེ་ཟེར་བའི་གྲྭ་བ་ཞིག་ཡོད་པ་རེད། ཁོང་ནི་རྒྱལ་པོ་གླང་དར་མ་བཀྲོང་མཁན་དེ་རེད། ཁོང་ཀློང་ཐང་དང་ཉེ་བར་བྲོས་ནས་སླེབས་ཡོད། ཁོང་ལ་སྡོམ་པའི་སྐོར་རོགས་པ་ཞུས་ཀྱང་། ཁོང་ལ་སྡོམ་པ་གནང་བའི་མཚན་ཉིད་ཚང་མེད་ཅེས་འགྲེལ་བརྗོད་གནང་། ཡིན་ནའང་ཁོང་གིས་དགེ་འདུན་པ་གཞན་གང་དུ་བཞུགས་ཡོད་མེད་ས་ཆ་སྟོན་རྒྱུ་རོགས་པ་བྱེད་ཀྱི་ཡིན་ཞེས་དམ་བཅས། ཁོང་གིས་རྒྱ་ནག་གི་དགེ་འདུན་པ་གཉིས་རྙེད་པ་དང་། ཁོང་གཉིས་ཀྱི་མཚན་ལ་ Ki-bang ཀི་བང་དང་ Gyi-ban གྱི་བན་ཟེར། ཁོང་གཉིས་བཏང་ནས་དགེ་འདུན་གྱི་གྲངས་ཚང་བ་གནང་། དེ་ལྟར་གཙང་རབ་གསལ་མཁན་པོར་གནང་ནས་དགེ་འདུན་ལྔའི་མདུན་དུ་རྫི་བོ་དེ་ལ་དགེ་སློང་གི་སྡོམ་པ་ཐོབ་པ་དང་། དགེ་སློང་གི་མཚན་དུ་དགོངས་པ་རབ་གསལ་ཞུ་བ་རེད། དུས་ཕྱིས་སུ་མི་རྣམས་ཀྱི་ཁོང་གི་མཚན་གྱི་སྔོན་དུ་བླ་ཆེན་ཞེས་མཚན་གནས་ཁ་སྣོན་བྱས་ཏེ་བླ་ཆེན་དགོངས་པ་རབ་གསལ་ཞེས་སུ་གྲགས།
བོད་དབུས་དང་གཙང་ནས་གཞོན་སྐྱེས་འགའ་ཞིག་གིས་ཁམས་ཕྱོགས་སུ་དགེ་འདུན་པ་ཡོད་པ་ཐོས་པ་དང་། ཀླུ་མེས་ཚུལ་ཁྲིམས་ཤེས་རབ་ཀྱིས་མི་བཅུའི་སྡེ་ཁག་ཅིག་འགོ་འཁྲིད་དེ་དགེ་སློང་གི་སྡོམ་པ་ཞུ་རུ་ཕྱིན། དེ་ནི་རྒྱལ་པོ་གླང་དར་མས་བསྟན་པར་དྲག་གནོན་བྱས་ནས་ལོ་ ༥༣ ཡང་ན་ ༧༠ ཕྱིན་པའི་རྗེས་སུ་རེད། ཁོང་ཚོས་གཙང་རབ་གསལ་ལ་མཁན་པོ་གནང་རོགས་ཞེས་འབོད་བསྐུལ་ཞུས་ཀྱང་། ཁོང་ནི་ཧ་ཅང་རྒས་ཚར་བ་སོང་ཙང་། ངོས་བཞེས་གནང་མེད། ཁོང་ཚོས་དེ་ནས་བླ་ཆེན་དགོངས་པ་རབ་གསལ་ལ་ཞུས། འོན་ཀྱང་ཁོང་གིས་ཁོང་ནི་དགེ་སློང་ཆགས་ནས་ལོ་ལྔ་ལས་ཕྱིན་མེད་པས། ད་ལྟ་མཚན་ཉིད་ཚང་མེད་ཚུལ་འགྲེལ་བརྗོད་གནང་། གཞུང་ནང་གསལ་བ་ལྟར་བྱས་ན། དགེ་སློང་གི་སྡོམ་པ་ཞུས་ནས་ཉུང་མཐར་ཡང་ལོ་བཅུ་ཕྱིན་པ་དགོས་ཀྱི་ཡོད། ཡིན་ནའང་གཙང་རབ་གསལ་གྱིས་ཁོང་ལ་མཁན་པོ་གནང་ཆོག་པའི་དམིགས་བསལ་གྱི་བཀའ་འཁྲོལ་གནང་ནས་སྡེ་ཁག་བཅུ་པོར་དགེ་སློང་གི་སྡོམ་པ་ཞུས་པ་རེད།
ཀླུ་མེས་མུ་མཐུད་བཞུགས་ནས་འདུལ་བར་སློབ་གཉེར་གནང་བ་དང་གཞན་དགུ་པོ་བོད་དབུས་སུ་ཕྱིར་ལོག་གནང་། ཀླུ་མེས་ཕྱིར་ལོག་མ་གནང་གོང་བླ་ཆེན་དགོངས་པ་རབ་གསལ་གྱིས་ཁོང་གི་བོན་གྱི་ཞྭ་དེ་ཚོས་སེར་པོ་རྒྱག་བཅུག་པ་རེད། བླ་ཆེན་གྱིས་ཀླུ་མེས་ལ་ཞྭ་མོ་སེར་པོ་དེ་ཁོང་གི་སློབ་གཉེར་དང་ཉམས་ལེན་གྱི་དྲན་རྟེན་ཚུལ་དུ་མནབ་དགོས་ཞེས་གསུངས། ཀླུ་མེས་དབུས་སུ་ཕྱིར་ལོག་ཕེབས་ནས་ལྷ་ཁང་འགའ་ཞིག་བཞེངས་གནང་བ་རེད། བོད་བརྒྱུད་ནང་བསྟན་ཕྱི་དར་དང་ལྷག་པར་དུ་དགེ་འདུན་གྱི་སྡོམ་པ་རྣམས་ཁོང་ནས་བྱུང་ཡོད།
མི་ལོ་བརྒྱ་ཕྲག་འགའ་ཤས་རྗེས་སུ་དགོན་སྡེའི་འདུལ་ཁྲིམས་སླར་ཡང་ཉམས་རྒུད་ཕྱིན་པ་རེད། རྗེ་ཙོང་ཁ་པ་བློ་བཟང་གྲགས་པས་(༡༣༥༧-༡༤༡༩) བསྟན་པ་སླར་གསོ་ཞིག་འགོ་འཛུགས་གནང་བ་ནས་བཀའ་གདམས་གསར་མའམ་དགེ་ལུགས་པའི་ཆོས་བརྒྱུད་དེ་བྱུང་། ཁོང་གིས་རང་གི་སློབ་མ་དགེ་འདུན་པ་རྣམས་ལ་ཞྭ་མོ་སེར་པོ་མནབ་དགོས་ཞེས་གསུངས། རྗེ་ཙོང་ཁ་པས་ཞྭ་སེར་མནབ་པ་དེ་ནི། ཇི་ལྟར་ཀླུ་མེས་སྔ་མོ་ནས་མཛད་པ་ནང་བཞིན་བོད་ཀྱི་དགོན་སྡེ་ཁག་གི་ནང་འདུལ་ཁྲིམས་གཙང་མ་ཞིག་སླར་གསོ་ཡོང་ཐུབ་པའི་རྟེན་འབྲེལ་ཡིན་ཞེས་འགྲེལ་བརྗོད་གནང་ཡོད། དེ་ལྟར་དགེ་ལུགས་པ་ལ་ཞྭ་སེར་རིང་ལུགས་འཛིན་པ་ཞེས་སུ་གྲགས་པ་རེད།
ཞྭ་མོ་དམར་པོ་ནི་དེའི་སྔོན་གྱི་བོད་བརྒྱུད་ནང་བསྟན་གྱི་ཆོས་བརྒྱུད་གཞན་རྣམས་ཀྱི་མནབས་ཀྱི་ཡོད། དེ་ཡང་སྔོན་དཔལ་ནཱལནྜཱའི་གཙུག་ལག་ཁང་གི་མཁས་པ་ཆེན་པོ་པཎྜི་ཏ་རྣམས་ཀྱིས་མནབ་པའི་ཞྭ་དམར་གྱི་ལུགས་སྲོལ་དེའི་རྗེས་སུ་འབྲང་གི་ཡོད།།


སྤེལ་མཁན། : scienceintibetan 3/31/2010
སོ་རྙིལ་གྱི་ནད་གཞི་ཡོད་པའི་བུད་མེད་སྦྲུམ་མ་ཚོར་དུས་ཐོག་སྨན་བཅོས་ཚད་ལྡན་མ་བྱུང་ཚེ་རང་གི་སོ་རྙིལ་ཙམ་མ་ཡིན་པར་ལུས་པོར་འཁོར་བའི་ཕྲུ་གུའི་ཚེ་སྲོག་ལ་ཡང་གནོད་པ་ཡོད་ལུགས་ཉེ་ཆར་ཉམས་ཞིབ་པ་ཁག་ཅིག་གི་འབད་བརྩོན་ལ་བརྟེན་ནས་ཤེས་རྟོགས་བྱུང་ཡོད། ཡུན་རིང་སྔོན་ནས་མ་ལ་སོ་རྙིལ་གྱི་ནད་གཞི་ཡོད་པ་དེས་མངལ་ལ་ཡོད་པའི་ཕྲུ་གུ་དུས་མ་རན་གོང་ནས་སྐྱེ་བ་དང་ཡང་ན་སྤྱིར་བཏང་ལས་ལྕི་ཚད་ཆུང་བ་སོགས་འཕྲོད་བསྟེན་ལ་དོ་ཕོག་ཡོང་བ་ཤེས་ཀྱི་ཡོད་ཀྱང་། ཉེ་ཆར་ཉམས་ཞིབ་པ་ཁག་ཅིག་གིས་ཡུན་རིང་འབད་བརྩོན་བྱས་པ་ལ་བརྟེན་ནས་མའི་སོ་རྙིལ་གྱི་ནད་གཞི་དང་ཕྲུ་གུ་འཕྲོད་བསྟེན་བར་སྟངས་འཛིན་བྱེད་མཁན་གྱི་སྲིན་འབུ་དེ་ངོས་འཛིན་ཐུབ་པ་བྱུང་ཡོད། ཀེསི་ནུབ་ཕྱོགས་གཙུག་ལག་སློབ་གཉེར་ཁང་གི་ཚན་རིག་པ་འགའ་ཞིག་ནས་ཁའི་ནང་ཡོད་པའི་ཕྲ་འབུ་ Fusobacterium nucleatum ཞེས་པ་དེ་ཁྲག་གི་འཁོར་ལམ་རྒྱུད་མངལ་གནས་བར་སླེབས་སྲིད་པའི་འགྲེལ་བརྗོད་བྱས་ཡོད་པར་བརྟེན་ལོ་ན་༣༥ སོན་པའི་ཨ་རིའི་བུད་མེད་ཅིག་ཁོང་ཚོའི་སར་ཡོང་ནས་རང་གི་ཕྲུ་གུ་མངལ་ནས་སྐྱེ་སྐབས་གསོན་པོ་མ་ཡིན་པ་དེའི་འཆི་རྐྱེན་ཇི་ལྟར་ཡིན་ལུགས་རྩད་གཅོད་ཡོང་བའི་རེ་བ་བྱས་པ་དང་རྗེས་སུ་བརྟག་དཔྱད་སྐབས་ཤེས་རྟོགས་བྱུང་བ་ཞིག་ཡིན།
ཉམས་ཞིབ་མི་སྣའི་བཤད་པར་གཞིགས་ན། མའི་སོ་རྙིལ་ལས་ཁྲག་འཐོན་པ་སོགས་ཀྱི་ཉེན་ཁ་བྱུང་ཚེ་ཁའི་ཕྲ་འབུ་རྣམས་ཁྲག་རྩའི་རྒྱུད་ནས་ལུས་ཀྱི་ཆ་ཤས་གང་དུ་ཡང་སླེབས་ཐུབ་པ་བཞིན་མངལ་གནས་ཀྱི་ལུས་པོའི་ནང་དུ་ཡང་སླེབས་ཀྱི་ཡོད། སྤྱིར་ཕྲ་འབུ་འདི་རིགས་མའི་ཟུངས་ཁྲག་ནང་ཡོད་པའི་མངོན་འགོག་མ་ལག་གིས་བདེ་བླག་ངང་སྟངས་འཛིན་བྱེད་ཐུབ་ཀྱང་། མངལ་གནས་ནི་མངོན་འགོག་གི་ནུས་པས་མ་ཁྱབ་པའི་གནས་གཅིག་པུར་སོང་བས་དེར་ཕྲ་འབུ་རྣམས་འགོག་རྐྱེན་གང་ཡང་མེད་པར་འཚོ་སྡོད་དང་འཕེལ་རྒྱས་འགྲོ་ཐུབ།
བུད་མེད་དེས་ཉམས་ཞིབ་པ་ཚོར་བཤད་པར་གཞིགས་ན། མོ་རང་སྦྲུམ་མ་ཡིན་སྐབས་སོ་རྙིལ་ལ་ནད་གཞི་བྱུང་ནས་ཁྲག་ཐོན་པའི་དཀའ་ངལ་བྱུང་ལུགས་བཤད་འདུག སྤྱིར་སྦྲུམ་མའི་སྐབས་སོ་རྙིལ་ལས་ཁྲག་འཛགས་པ་ནི་རྒྱུན་ལྡན་གྱི་གནས་སྟངས་ཤིག་དང་དེ་ཡང་ཕལ་ཆེ་བ་མའི་ལུས་ཁམས་ནང་ཧོར་མོན་གྱི་འགྱུར་ལྡོག་ཤུགས་ཆེ་བྱུང་བ་ལ་བརྟེན་ནས་ཡོང་གི་ཡོད་པས་དེའི་རིགས་ཁ་ལན་མང་འཁྲུ་བ་དང་ཆུ་བཤལ་ལན་མང་བཏང་བའི་ཐོག་ནས་མངོན་འགོག་བྱེད་ཐུབ། གནས་སྟངས་ཛ་དྲག་བྱུང་ཚེ་སོ་རྙིལ་གཤགས་བཅོས་བྱེད་དགོས། རྗེས་སུ་བརྟག་དཔྱད་སྐབས་བུད་མེད་དེའིསོ་རྙིལ་ཐོག་ཡོད་པའི་ཕྲ་འབུ་དང་ཕྲུ་གུའི་གློ་བ་དང་ཕོ་བ་སོགས་ཀྱི་ནང་ཡོད་པའི་ཕྲ་འབུ་གཉིས་གཅིག་ཡིན་པ་ཤེས་རྟོགས་བྱུང་བ་མ་ཟད་ཕྲུ་གུའི་འཆི་རྐྱེན་ཡང་ཕྲ་འབུ་དེས་བྱས་པ་ཤེས་རྟོགས་བྱུང་ཡོད། སྤྱིར་མངལ་གནས་ལ་གནོད་གཞི་ཅན་གྱི་ཕྲ་འབུ་ཕལ་ཆེ་བ་བུད་མེད་ཀྱི་མཚན་མའམ་མངལ་ལམ་དུ་གཉེན་ཁ་ཕོག་པ་ལ་བརྟེན་ནས་ཡོང་གི་ཡོད། ཉམས་ཞིབ་པ་ཚོས་མཇུག་སྡོམ་གྱི་གཏམ་བཤད་ནང་། སྦྲུམ་མ་ཕལ་ཆེ་བར་སོ་རྙིལ་ལས་ཁྲག་འཛགས་པའི་གནས་སྟངས་ཡོང་གི་ཡོད་ཀྱང་ཁོང་ཚོའི་ཕྲུ་གུ་ཚང་མར་མངལ་དུ་འཆི་སྐྱོན་ཤོར་གྱི་མེད། འོན་ཀྱང་ཉེན་ཁ་ཡོད་པ་ཞིག་ཡིན་པས་ཚང་མས་སྣང་མེད་མ་བཏང་བའི་ཐོག་ནས་གཟབ་ནན་བྱེད་དགོས་ཞེས་བཤད་ཡོད། །


༄༅། །སྦྱིར་བཏང་བླ་མའི་ཡང་སྲིད་སྐོར་གྱི་གནད་དོན་འདི་ནི་ཆོས་ལུགས་དང་ཐད་ཀར་འབྲེལ་བ་ཡོད་བ་ཞིག་ཡིན་པས། ཆོས་ཁས་མི་ལེན་མཁན་ཞིག་ཡིན་ཕྱིན་ཡང་སྲིད་སྐོར་ལ་འབྲེལ་བ་མེད་ལ། འདི་སྐོར་གླེང་བའི་འོས་བབ་ཀྱང་མེད། ཡང་སྲིད་ཅེས་པ་འདི་ནི་ལས་བྱེད་བསྐོ་གཞག་བྱེད་པའམ། ཡང་ན་འཐུས་མི་འོས་འདེམས་བྱེད་པ་ལྟ་བུ་མིན། བླ་མའི་ཡང་སྲིད་ནི་བསམ་བཞིན་དུ་འགྲོ་བའི་དོན་ལ་བྱོན་པ་ཞིག་ཡིན་པས་བྱོན་པའི་ཡུལ་དང་། ཡབ་ཡུམ། རིགས་རུས་སོགས་ལ་གཟིགས་ནས་བྱོན་དགོས་པ་འདི་ནི་ནང་ཆོས་ཀྱི་དམིགས་བསལ་ཁྱད་ཆོས་ཡིན། ཡང་། གདུང་བརྒྱུད་ཀྱི་སྒོ་ནས་རྗེས་འཛིན་གནང་བའི་བླ་མ་ཡང་ཡོད།
ང་རང་བཙན་བྱོལ་ལ་སྡོད་རིང་ངའི་ཚེ་ལ་འགྱུར་བ་ཡོང་གི་རེད་བསམ་གྱི་མི་འདུག འོན་ཀྱང་གལ་སྲིད་ང་ཚོ་བཙན་བྱོལ་ལ་སྡོད་རིང་ངའི་ཚེ་མ་བརྟན་པའི་དབང་དུ་བཏང་ཡང་། བོད་རྒྱ་ཆེའི་མི་མང་ལ་ངའི་ཡང་སྲིད་མུ་མཐུད་དགོས་པ་ཡོད་པ་དང་། ཁོང་ཚོས་དགོས་འདུན་བྱས་པ་ཡིན་ན། ངའི་ཡང་སྲིད་དེ་རྒྱ་མིའི་འོག་ཏུ་མིན་པར། འཛམ་གླིང་རང་དབང་ལུང་པ་ཞིག་གི་ནང་ཡོང་རྒྱུ་ཡིན་ཞེས་ངས་ད་ལྟ་ནས་ཚིག་ཐག་བཅད་དེ་གསལ་པོ་ཤོད་རྒྱུ་ཡིན། གང་ཡིན་ཟེར་ན། ཡང་སྲིད་ཡོང་དགོས་པའི་དོན་སྙིང་པོ་ནི། སྐྱེ་བ་སྔོན་མས་འགོ་བཙུགས་པའི་ལས་དོན་གྲུབ་འབྲས་སོན་རྒྱུར་ལུས་པ་དེའི་མཇུག་སྐྱེལ་བར་ཡོང་བ་ཞིག་ཡིན་པར་བརྟེན། སྐྱེ་བ་སྔོན་མས་འགོ་བཙུགས་པའི་ལས་དོན་ལ་གཏོར་བཤིག་གཏོང་མཁན་ཞིག་ནམ་ཡང་ཡོང་ཤེས་ཀྱི་མ་རེད། ལས་དོན་མཇུག་སྐྱེལ་བྱེད་མི་ཐུབ་པའི་ལུང་པ་ཞིག་ནང་སྐྱེས་ན། ཡང་སྲིད་ཡོང་བའི་དགོས་པ་མ་ཚང་བ་རེད། གང་ལྟར་ངའི་ཡང་སྲིད་དགོས་དང་མི་དགོས་ཀྱི་ཐག་གཅོད་བྱེད་པའི་དབང་ཆ་དང་ཐོབ་ཐང་ཆ་ཚང་བོད་རྒྱ་ཆེའི་མི་མང་ལ་ཡོད།
དེ་སྔ་ཏཱ་ལའི་བླ་མའི་སྒྲིག་འཛུགས་ཀྱི་འགྲོ་སྟངས་འོག་བོད་དང་སོག་པོའི་བར་འབྲེལ་བ་ཡོད་པ་དང་། དེ་བཞིན་ཧི་མ་ལ་ཡའི་རི་རྒྱུད་ས་ཁུལ་དང་ཡང་འབྲེལ་བ་ཕྲན་བུ་ཡོད་པ་བཅས་འདི་ཙམ་ཡིན། བར་ལམ་ང་ཚོ་བཙན་བྱོལ་དུ་འབྱོར་རྗེས་འཛམ་གླིང་གི་ཡུལ་གྲུ་མང་པོའི་ནང་ནང་ཆོས་ལ་དོ་སྣང་བྱེད་མཁན་མང་དུ་སོང་བ་དང་། ངའི་བསམ་ཚུལ་དང་ལངས་ཕྱོགས་ལ་རྒྱབ་སྐྱོར་བྱེད་མཁན་ཡང་མང་པོ་ཡོད་སྟབས། འགྱུར་བ་གསར་པ་འདིའི་འོག་ཏཱ་ལའི་བླ་མའི་སྒྲིག་འཛུགས་ལ་ད་ཆ་འཛམ་གླིང་ནང་ཡོངས་གྲགས་ངོས་འཛིན་ཆ་འཇོག་ཡོད་པ་ཞིག་ཆགས་ཡོད། དེར་བརྟེན་ཁོང་ཚོའི་ངོས་ནས་ཀྱང་ངའི་འདོད་ཚུལ་ལ་མོས་མཐུན་གྱི་བསམ་ཞིག་བྱེད་ཀྱི་རེད་བསམས་པའི་ང་ལ་ཡིད་ཆེས་ཡོད།
---<<བཀའ་སློབ་སྙིང་གི་ནོར་བུ།>>ལས་བཤུས།


རྒྱ་གར་གྱིས་པ་ཀིས་ཐན་ལ་གྲོས་མོལ་བྱ་རྒྱུ་ཕྱིར་འཐེན་བྱས་ཡོད་ཅིང་། ད་རེས་ཀྱི་ཐག་གཅོད་འདིས་ཟླ་ཤས་གོང་ནས་རྒྱ་གར་གྱི་གཞུང་འཛིན་ཚོགས་པ་གསར་པས་ཁྱིམ་མཚེས་རྒྱལ་ཁབ་པ་ཀི་སི་ཐན་ལ་འབྲེལ་བ་བཟང་དུ་གཏོང་ཐུབ་པའི་རེ་བ་ཞིག་བཅངས་པ་དེར་བར་ཆད་བྱུང་ཡོད་པའི་སྐོར། འདི་གའི་གསར་འགོད་པ་ཨན་ཇ་ན་པ་སི་རི་ཆས་སྤེལ་བའི་གནས་ཚུལ་དེ་ཚེ་བརྟན་ཆོས་སྒྲོན་གྱིས་ཕབ་སྒྱུར་དང་སྙན་སྒྲོན་ཞུ་ཡི་རེད།།


༡༽ཀརྨ་ལྷ་སྟེང་དགོན།
འོག་མིན་ཀརྨ་ལྷ་སྟེང་ཕུན་ཚོགས་འདུ་གླིང་ནི་བོད་ལྗོངས་ཆབ་མདོ་རྫོང་ཡོར་པ་གྲོང་ཚོའི་མདུན་ཕྱོགས་རྫ་སྤང་དང་ནགས་རི་འདྲེས་པའི་རི་བོ་མཐོན་པོའི་འཐིལ་སྤང་ལྗོངས་མཛེས་པའི་ཐོག་ཏུ་ཆགས་པའི་ཀརྨ་བཀའ་བརྒྱུད་ཀྱི་དགོན་པ་ཞིག་ཡིན་ལ། མཛེས་སྡུག་ཕུན་སུམ་ཚོགས་པའི་འོག་མིན་ལྷ་ཡི་དགའ་ཚལ་ས་སྟེང་དུ་འཕོས་པ་འདྲ་བས་ལྷ་སྟེང་ཞེས་ཐོག །གནའ་བོའི་ངག་རྒྱུན་ལྟར་ན་དགོན་འདི་ནི་རབ་བྱུང་གསུམ་པར་དཔལ་ལྡན་དུས་གསུམ་མཁྱེན་པས་སྒྲུབ་གནས་མཛད་ཅིང་། ཁོང་གི་སློབ་མའི་གཙོ་བོ་འགྲོ་མགོན་རས་ཆེན་མཆོག་དགོན་པའི་མདུན་ཞོལ་གྱི་འགྲོ་མགོན་ཕུག་ཏུ་ལོ་དགུ་དང་ཟླ་དགུར་བཅད་རྒྱར་བཞུགས་ཤིང་གནས་སྒོ་ཕྱེས། རབ་བྱུང་ལྔ་པའི་ཆུ་ཡོས་ལོར་ཀརྨ་པ་རང་བྱུང་རྡོ་རྗེས་རྟེན་བརྟེན་པ་དང་བཅས་པ་སྐྱར་བཞེངས་རྒྱ་བསྐྱེད་མཛད། བསྟན་བཅོས་མང་དུ་བརྩམས་ཤིང་བསྟན་འགྲོའི་འགྲོ་དོན་མཛད། ལྷ་སྟེང་གི་ནགས་རི་ལ་མེ་ཆེན་འབར་ཡང་བདེན་ཚིག་བརྗོད་དེ་སེ་གོལ་མཛད་པའི་མོད་ལ་གློ་བུར་དུ་ཞི། རྒྱ་ནག་གོང་མ་ཆེན་མོས་རྒྱ་ཡུལ་ལ་གདན་དྲངས་ཏེ་ལྷ་སྟེང་གི་ཆོས་བྱེད་མི་སྣ་ཡོངས་ལ་ཁྲལ་དང་གནོད་འཚེ་མི་ཆོག་པའི་རྒྱལ་པོས་བཀའ་ཤོག་རྒྱ་ཡིག་ཐམ་ཀ་གསུམ་ཡོད་པ་གནང་། སློབ་མའི་གཙོ་བོ་ནགས་མགོ་བ་རིན་ཆེན་འབྱུང་བ་དང་ལྡོང་སྟོན་གཞོན་ནུ་འབུམ་སོགས་མཁས་གྲུབ་གཉིས་ལྡན་གྱི་སྐྱེས་ཆེན་མང་པོ་བསྐྱེད་སྲིང་མཛད་ཅིང་བཤད་སྒྲུབ་ཀྱི་ཕྱག་ལས་རྒྱ་ཆེན་སྤེལ། ཁོང་གི་དངོས་སློབ་རིན་ཆེན་འབྱུང་ཀརྨ་ལྷ་སྟེང་གི་མདུན་རི་ནགས་མགོ་རུ་བཞུགས་ཏེ་སྒྲུབ་སྡེ་བསྐྱངས་པས་རྗེ་བཙུན་ནགས་མགོ་བར་གྲགས་ཏེ་སྒོམ་ཆེན་ཉམས་རྟོགས་མཐར་ཕྱིན་པ་ལྔ་བརྒྱ་ལྷག་བསྐྱངས་པ་དང་། ཀརྨ་ལྷ་སྟེང་དང་ཉེ་བའི་རི་མགོ་དགོན་དུ་གདན་ས་བཏབ་སྟེ་དགེ་འདུན་པའི་སྡེ་བསྐྱངས་པས་རི་མགོ་བ་ཞེས་པའི་མཚན་ཡང་ཐོག་ལ་རྗེ་ཉིད་ཀྱི་གདུང་འབུམ་ལྔ་ཚོམ་འབུམ་པ་ད་ལྟ་ཡང་གཟི་བྱིན་དང་བཅས་པར་སྐྱེ་འགྲོའི་དད་རྟེན་དུ་བཞུགས་ཡོད། ལྡོང་སྟོང་གཞོན་ནུ་འབུམ་གྱིས་བཟོ་བོ་ལྷ་ལས་བབས་པར་གྲགས་པ་གདན་དྲངས་ནས་ཇོ་བོ་མཐོང་གྲོལ་ཆེན་མོ་གཙོས་པའི་སྐུ་གསུང་ཐུགས་རྟེན་མང་དུ་བཞེངས་པ་སོགས་དགོན་འདིའི་བཤད་སྒྲུབ་ཀྱི་ཕྱག་ལས་རྒྱ་ཆེན་མཛད། དེ་ནས་སི་ཏུ་རིམ་བྱོན་གྱིས་གདན་ས་འཛིན་སྐྱོང་སྤེལ་གསུམ་གནང་བ་དང་སི་ཏུ་མི་འཁྲུགས་ཆོས་ཀྱི་རྒྱལ་མཚན་གྱིས་གཙུག་ལག་ཁང་རྒྱ་བསྐྱེད་མཛད། ལྷག་པར་དུ་རྒྱལ་དབང་ཆོས་གྲགས་རྒྱལ་མཚོའི་ཞལ་སློབ་རྟོག་ལྡན་དབང་ཕྱུག་དགེ་སློང་སྣང་སེམས་པ་དགོན་འདིར་ཆེད་མངག་གནང་ལ་ཁོང་ནི་འཇའ་སྤྲུལ་སྐུ་ཕྲེང་དང་པོ་ཡིན། དེ་ནས་བཟུང་འཇའ་སྤྲུལ་སྐུ་ཕྲེང་བཅུ་གཉིས་དང་། གསེར་སྤྲུལ་སྐུ་ཕྲེང་བརྒྱད། སྟོང་ནག་སྐུ་ཕྲེང་དགུ་བཅས་མཆོག་སྤྲུལ་འཇའ་སྟོང་གསེར་གསུམ་གྱིས་ཀརྨ་ལྷ་སྟེང་གི་བསྟན་པ་འཛིན་སྐྱོང་སྤེལ་གསུམ་གནང་ཞིང་། ད་ལྟ་དགྱེས་ཞལ་ལྷན་འཛོམས་ངང་བསྟན་འགྲོའི་འགྲོ་དོན་མཛད་བཞིན་བཞུགས་སོ། །
ཕྱི་ཡི་གནས།
༢༽ ལྷ་སྟེང་ནི་གུའི་སྒྲུབ་སྡེ།
ཀརྨ་ལྷ་སྟེང་ནི་གུའི་སྒྲུབ་སྡེ་འཆི་མེད་གྲུབ་པའི་དགའ་ཚལ་ནི། སྤྱི་ལོ༡༩༢༡ལོར། རྣལ་འབྱོར་པ་རི་ཁྲོད་ཀུན་བཟང་རིན་པོ་ཆེས་ཕྱག་བཏབ་ཅིང་རྡོ་རྗེ་འཆང་དངོས་ནས་ཡེ་ཤེས་ཀྱི་ཌ་ཀི །ནི་གུ་མ། སུ་ཁ་སིདྡྷི་སོགས་ཁྱད་དུ་འཕགས་པའི་བླ་མ་བཅུ་གསུམ་ལས་གྲུབ་པའི་དབང་ཕྱུག་ཁྱུང་པོ་རྣལ་འབྱོར་ལས་བརྒྱུད་པའི་ཤང་པའི་གསེར་ཆོས་ཀྱི་གདམས་པ་མཐའ་དག་མ་ནོར་བའི་ཉམས་སུ་བཞེས་པའི་སྒྲུབ་བརྩོན་གྱི་དགེ་འདུན་པ་མང་པོ་བཞུགས། ལྷ་འདྲེའི་འཚུབ་འགྱུར་གྱི་རྐྱེན་གྱིས་དགེ་འདུན་པ་རྣམས་སྙུང་ཚབ་སོགས་རྐྱེན་ཅུང་ཟད་བྱུང་བས། སྤྱི་ལོ་༡༩༢༥ལོར་དཔལ་ལྡན་མཁྱེན་བརྩེ་འོད་ཟེར་གནས་འདིར་ཕེབས་ནས་ས་འདུལ་མཛད། ཟླ་བ་གསུམ་ལྷག་སྒྲུབ་པ་མཛད་མཐར་དྲག་པོའི་མེ་མཆོད་བླུག་སྐབས། དཔལ་ལྡན་སྔགས་སྲུང་མས་ཞལ་གཟིགས་ཤིང་རྒྱབ་ཀྱི་བྲག་ངོས་ལ་ཐིམ། བྲག་དེ་ཉིད་ལ་རྒྱབ་རི་བྱས་ནས་སྒྲུབ་ཁང་བཞེང་དགོས་པའི་བཀས་གནང་བ་ལྟར་བྱས། གནས་དེར་ཆུ་མེད་པས་སྒྲུབ་ཁང་གི་འོག་ཏུ་ཆུ་གཏེར་ལས་བཏོན་པས་དེར་ཆུ་ཟད་མེད་དུ་འབབ་ཀྱིན་ཡོད་ལ་ས་དེར་སྒྲུབ་ཆུ་ས་ཞེས་ད་ལྟ་ཡང་ཡོངས་སུ་གྲགས། དེ་ནས་རྗེ་ཉིད་ཀྱི་དངོས་སློབ་བླ་མ་ཀར་ལུ་རིན་པོ་ཆེ་དང་ལྷན་དུ་དཔལ་སྤུངས་ཡང་དབེན་ཙཱ་འདྲ་རིན་ཆེན་བྲག་ཏུ་བཞུགས་པའི་རྣལ་འབྱོར་པ་ཚ་ཆུང་བླ་མ་བསོད་དར་ཉིད་སྒྲུབ་དཔོན་དུ་བསྐོས། རྗེ་ཉིད་ཀྱིས་ཤང་ལུགས་སོགས་ཀྱི་དབང་ལུང་ཁྲིད་གསུམ་མང་དུ་གནང་མཛད། དེ་ནས་བཟུང་བར་ཆད་བདུད་ཀྱིས་གནོད་པར་མ་ནུས་པར་གྱུར། རྗེ་ཉིད་ཀྱིས་གསུང་དགོས་ལྟར་ད་སྒྲུབ་ཐེངས་ཉི་ཤུ་ལྷག་སོང་ནས་ད་ལྟ་ཡང་སྒྲུབ་པ་ཉམས་ལེན་ལ་བརྩོན་བཞིན་མཆིས་སོ། །
༣༽ འགྲོ་མགོན་ཕུག
དཔལ་ལྡན་དུས་གསུམ་མཁྱེན་པ་ཉིད་ཀྱི་དངོས་སློབ་བཀའ་བབས་ཀྱི་བུ་ཆེན་ལྔ་ལས་རྒྱུད་འཛིན་གྱི་སློབ་མ་མཆོག་ཏུ་གྱུར་པ་ནི་འགྲོ་མགོན་རས་ཆེན་ཉིད་ཡིན་ལ། ཆོས་རྗེ་དུས་གསུམ་མཁྱེན་པས་རྡོ་རྗེའི་ཚིག་གིས་ལུང་དུ་བསྟན་པ་ལྟར། དབེན་ཞིང་ཉམས་དགའ་བ། བརྗིད་ཅིང་བྱིན་ཆགས་པ། དབེན་པའི་གནས་ཀྱི་ཡོན་ཏན་མ་ཚང་བ་མེད་པ། ཏིང་ངེ་འཛིན་ངང་གིས་འཕེལ་སའི་གནས། ཀརྨ་ལྷ་སྟེང་དགོན་གྱི་མདུན་རིའི་འདབས་སུ་རྒྱལ་ཡུམ་རྡོ་རྗེ་ཕག་མོའི་གསང་གནས་ལྟ་བུའི་བྲག་དམར་གྱི་ཕུག་པ་ཞིག་ཡོད་པ་དེར་བསྒྲུབ་པ་ཉམས་ལེན་མཛད་ནས་ལོ་དྲུག་དང་ཟླ་བ་དགུ་ཙམ་སོང་བའི་ཚེ་དཔལ་ལྷ་སྟེང་གི་གནས་སྒོ་འབྱེད་པར་བརྩམ་པ་ན་གནས་བདག་བཀའ་སྲུང་རྣམས་ཀྱིས་ཆོ་འཕྲུལ་སྣ་ཚོགས་བསྟན་པས། ད་དུང་དུས་ལ་མ་བབས་པར་དགོངས་ནས་སྒྲུབ་ཕུག་ཏུ་མར་ཕེབས་ནས་ཁྱོན་ལོ་དགུ་ཟླ་དགུ་ཞག་དགུར་བཅད་རྒྱར་བཞུགས། ཕུག་པའི་རྒྱབ་ཀྱི་ར་ཟོ་ཁར་བོན་སྒར་ཆེན་པོ་ཞིག་ཡོད་པ་དེ་བརླག་པར་མ་འདོད་ཀྱང་བོན་པོ་ནུས་པ་ཅན་འགས་མཐུ་འགྲན་པའི་ཀླན་ཀ་འཚོལ་བས། ཉེ་གནས་ཀྱིས་ཐུན་གཏོར་དྲག་འཕེན་བྱས་པས་མ་ཚོགས་མཁའ་འགྲོ་རྣམས་ཀྱིས་གཏོར་སྣ་དྲངས་ཏེ་གཏོར་མ་མེ་ཟོར་དུ་གྱུར་ནས་བོན་སྒར་གཏིབ་འོག་ཏུ་མནན། རྫུ་འཕྲུལ་ཅན་གྱི་བོན་པོ་དགུ་འཕུར་ནས་ཕུག་པའི་གཡས་ཕྱོགས་ཀྱི་བྲག་ཕུག་ཏུ་བཞུགས་སྐབས་མགོན་པོས་བྲག་ལེབ་ཀྱི་སྒོ་གཏན་ནས་གསོན་སྐམ་དུ་བསྒྲལ། དེ་ནས་དཔལ་ཡེ་ཤེས་ཀྱི་མགོན་པོ་དར་ནག་གི་འཇོལ་བེར་ཅན་སྤྲིན་ལྟར་གཏིབས་པ་གཅིག་ལ་ལྷ་མ་སྲིན་སྡེ་བརྒྱད་ཀྱིས་བསྐོར་བ་ཤིན་ཏུ་ཁྲོས་པས་ཞལ་མངོན་སུམ་དུ་གཟིགས་པས་སྐུ་ཡི་གཟི་ཉམས་མ་བཟོད་ནས་སྐུ་སྟོད་ཅུང་ཟད་རྗེ་བའི་ཚུལ་མཛད་པས་བྲག་ལ་དབུ་དང་སྐུ་རྒྱབ། ཕྱག་དང་ཌཱ་དྲིལ་བཅས་ཀྱི་རྗེས་གསལ་བོར་དོད་པ་དང་། བདག་ནི་དམ་ཅན་བསྒྲུབ་པ་པོ། །ཁྱོད་ནི་ཆོས་སྐྱོང་དམ་ཚིག་ཅན། །སོགས་ཀྱི་བསྟོད་པ་མཛད། བྲག་ངོས་གཡས་གཡོན་དུ་མགོན་པོའི་ཞབས་རྗེས་ཤིན་ཏུ་གསལ་བ་ད་ལྟ་ཡང་མཇལ་ཐུབ། བླ་མགོན་དབྱེར་མེད་དུ་གྱུར་ཅིང་མཆོག་གི་དངོས་གྲུབ་ཀྱི་གོ་འཕང་བརྙེས་པ་དང་། ཕུག་པ་འདི་ནི་འགྲོ་མགོན་རས་ཆེན་གྱི་བསྒྲུབ་གནས་གཙོ་བོ་ཡིན་པས་གང་ཟག་གི་མིང་གནས་ལ་ཐོག་སྟེ་ད་ལྟ་ཡང་ཀུན་ལ་འགྲོ་མགོན་ཕུག་ཅེས་ཡོངས་སུ་གྲགས།


Tibetan:དཔལ་ནཱ་རོ་པའི་རྡོ་རྗེའི་གསུང་ཕྱག་རྒྱ་ཆེན་པོ་ཚིག་བསྡུས་ཀྱི་མན་ངག་རྒྱུད་ཀྱི་ལུང་ ་ ་ ་
Full Title
Tibetan: །དཔལ་ནཱ་རོ་པའི་རྡོ་རྗེའི་གསུང་ཕྱག་རྒྱ་ཆེན་པོ་ཚིག་བསྡུས་ཀྱི་མན་ངག་རྒྱུད་ཀྱི་ལུང་དང་སྦྱར་བ་གཙོ་བོར་བཏོན་པའི་འགྲེལ་ཆུང་རྟོགས་པར་སླ་བ་བཞུགས་སོ༎
Wylie: /dpal nA ro pa'i rdo rje'i gsung phyag rgya chen po tshig bsdus kyi man ngag rgyud kyi lung dang sbyar ba gtso bor bton pa'i 'grel chung rtogs par sla ba bzhugs so//
Tibetan text
|Information about Unicode Tibetan and the digitization of this text|
|As the only available unicode Tibetan text at the time, Nitartha International's version of the Paro Edition of the gdams ngag mdzod is provided here. However, note that it has not been thoroughly edited and that there may also be mistakes introduced through the conversion process. Eventually we will provide a fully edited version of the entire Shechen Edition, entered and edited multiple times by Pulahari Monastery in Nepal, but as of spring 2015 that project has not been finished. Note that the ཤོག་ལྷེ་ numbers that appear throughout were added by Nitartha Input Center at the time of input. Provided by Nitartha International Document Input Center. Many thanks to Lama Tenam and Gerry Wiener for help with fonts and conversion.|
ཤོག་ལྷེ་༤༨ ༈ །དཔལ་ནཱ་རོ་པའི་རྡོ་རྗེའི་གསུང་
ཤོག་ལྷེ་༤༩ཕྱག་རྒྱ་ཆེན་པོ་ཚིག་བསྡུས་ཀྱི་མན་ངག་རྒྱུད་ཀྱི་ལུང་དང་སྦྱར་བ་གཙོ་བོར་བཏོན་པའི་འགྲེལ་ཆུང་རྟོགས་པར་སླབ་བཞུགས་སོ། །ན་མོ་གུ་རུ་བྷྱཿ དཔལ་ནཱ་རོ་པའི་ཕྱག་རྒྱ་ཆེན་པོ་ཚིག་བསྡུས་འདི་ལ་གསུམ། ཀླད་དང་། གཞུང་དང་། མཇུག་གོ །དང་པོ་ལ་གཉིས། མཚན་བསྟན་པ་དང་། མཆོད་པར་བརྗོད་པའོ། །དང་པོ་ནི། རྒྱ་གར་སྐད་དུ། མ་ཧཱ་མུ་དྲ་བ་དཱ་མི་ཐཱ། བོད་སྐད་དུ། །ཕྱག་རྒྱ་ཆེན་པོ་ཚིག་བསྡུས་པ། ཇི་སྐད་དུ། །ཕྱག་ཆེན་ཐིག་ལེའི་རྒྱུད་ལས། །ཉོན་ཅིག་ལྷ་མོ་ཕྱག་རྒྱ་ཆེ། །ཕྱག་རྒྱ་ཆེན་པོ་གསང་བ་ཆེ། །བརྗོད་མེད་མི་ཟད་མ་སྐྱེས་པ། །ཐམས་ཅད་གཟུགས་ཅན་གཟུགས་དང་བྲལ། །གཟུགས་མེད་གཟུགས་ཀྱི་དམ་པ་མཆོག །སྦོམ་ཕྲ་ལ་སོགས་དང་བྲལ་བ། །གཞལ་དུ་མེད་པའི་རང་བཞིན་ནོ། །མཚན་བརྗོད་ལས། །ཨ་ནི་ཡིག་འབྲུ་ཀུན་གྱི་མཆོག །དོན་ཆེན་ཡི་གེ་དམ་པ་ཉིད། །ཁོངས་ནས་འབྱུང་བ་སྐྱེ་བ་མེད། །ཚིག་ཏུ་བརྗོད་པ་སྤངས་པ་སྟེ། །བརྗོད་པ་ཀུན་གྱི་རྒྱུ་ཡི་མཆོག །བདེ་མཆོག་རྩ་རྒྱུད་ལས། །དེ་ནས་གསང་ཆེན་བཤད་བྱ་བ། །མདོར་བསྡུས་པ་སྟེ་རྒྱས་པ་མིན། །ཞེས་པ་ལྟར་ཕྱག་རྒྱ་ཆེན་པོ་ནི་གཞི་ལམ་འབྲས་གསུམ་ཐམས་ཅད་ལ་ཁྱབ་པ། བློའི་སྤྱོད་ཡུལ་མཐའ་དག་ལས་འདས་པ། ཕྱག་རྒྱ་གསུམ་ལས་ཆོས་ཁྱད་པར་དུ་གྱུར་པས་བླ་ན་མེད་པ་སྟེ་བརྗོད་བྱའོ། །ཚིག་ནི་བརྗོད་བྱེད་དེ། དོན་དམ་པར་བརྗོད་དུ་མེད་ཀྱང་། ཀུན་རྫོབ་ཏུ་དངོས་པོ་ཐམས་ཅད་ཀྱི་དེ་ཁོ་ན་མཚོན་པའོ། །བསྡུས་པ་ནི། དོན་གྱི་གནད་མདོར་བསྡུས་པར་སྟོན་པའོ། །གཉིས་པ་ནི། བདེ་ཆེན་ངང་ལ་ཕྱག་འཚལ་ལོ། །ཇི་སྐད་དུ། དགྱེས་རྡོར་བརྟག་གཉིས་ལས། །དེ་ལ་ཐོག་མ་དབུས་མཐའ་མེད། །སྲེད་མེད་མྱ་ངན་འདས་པའང་མེད། །འདི་ནི་མཆོག་ཏུ་བདེ་ཆེན་ཉིད། །བདག་མེད་གཞན་ཡང་མེད་པའོ། །ཞེས་དང་། །རང་རིག་བདེ་བ་ཆེན་པོ་ཉིད། །རང་རིག་ནས་ནི་བྱང་ཆུབ་འགྱུར། །རྣལ་འབྱོར་མ་ཀུན་སྤྱོད་ལས། །གང་དུ་
ཤོག་ལྷེ་༥༠བདེ་ཆེན་ཞེས་བྱ་གཅིག་པུ་ཉིད། །གཅིག་པུའི་ཉམས་ཀྱིས་དུ་མའི་གར་མཛད་དོ། །རིམ་ལྔ་ལས། ཇི་ལྟར་ཆུ་ལ་ཆུ་བཞག་དང་། །ཇི་ལྟར་མར་ལ་མར་བཞག་ལྟར། །རང་གི་རང་རིག་ཡེ་ཤེས་ན། །ལེགས་མཐོང་གང་ཡིན་འདིར་ཕྱག་ཡིན། །ཞེས་པས། །བདེ་བ་ཆེན་པོ་ནི། །རང་གི་སེམས་ཉིད་འགྱུར་བ་མེད་པའི་ཡེ་ཤེས་བསམ་གྱིས་མི་ཁྱབ་པའི་གནས་ལུགས་ཏེ། དེའི་ངང་དུ་མཉམ་པར་བཞག་པ་ནི་དོན་དམ་པའི་ཕྱག་འཚལ་བའོ། །གཉིས་པ་གཞུང་གི་དོན་ལ་བཞི། ལྟ་བ། བསྒོམ་པ། སྤྱོད་པ། འབྲས་བུའོ། །དང་པོ་ལ་གསུམ་ལས། དང་པོ་སྣང་བ་ཕྱག་རྒྱ་ཆེན་པོའ་དོན་དུ་གསུངས་པ། །ཕྱག་རྒྱ་ཆེན་པོ་བརྗོད་བྱ་བ། །ཆོས་རྣམས་ཐམས་ཅད་རང་གི་སེམས། །ཕྱི་རོལ་དོན་མཐོང་འཁྲུལ་པའི་བློ། །རྨི་ལམ་བཞིན་ཏེ་དངོས་པོས་སྟོང་། །ཇི་སྐད་དུ། རྡོ་རྗེ་གུར་ལས། རིན་ཆེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་སེམས་ཅན་མེད། །རྣམ་པར་ཤེས་པའི་གནས་དོན་དུ། །ཕྱི་རོལ་གྱུར་པ་གང་ཡང་མེད། །ཧེ་བཛྲ་ལས། །རྨོངས་ཕྱིར་འཁོར་བའི་གཟུགས་ཅན་ཏེ། །རྨོངས་མེད་འཁོར་བ་དག་པ་ཉིད། །ཅེས་དང་། །འཇིག་རྟེན་ཁམས་ནི་གང་དུ་ཡང་། །སངས་རྒྱས་གཞན་དུ་རྙེད་མི་འགྱུར། །སེམས་ནི་རྫོགས་པའི་སངས་རྒྱས་ཉིད། །སངས་རྒྱས་གཞན་ཏུ་བསྟན་དུ་མེད། །ཅེས་དང་། དུས་འཁོར་ལས། །སེམས་ཅན་རྣམས་ནི་སངས་རྒྱས་ཡིན་ཏེ་སངས་རྒྱས་ཆེན་པོ་གཞན་འདིར་འཇིག་རྟེན་ཁམས་ན་ཡོད་མ་ཡིན། །དེ་རྣམས་མཉེས་པར་བྱས་ནས་དཔག་མེད་སྲིད་པ་གཅོད་པར་བྱེད་དེ་རྣམ་པར་མི་རྟོག་པ་ལས་སོ། །གསང་འདུས་ལས། །ཆོས་རྣམས་རྨི་ལམ་ལྟ་བུ་སྟེ། །ངོ་བོ་ཉིད་ཀྱིས་མ་སྐྱེས་ཤིང་། །རང་བཞིན་དག་པ་དེ་ཉིད་ལ། །འཁྲུལ་པའི་རྡོ་རྗེ་རབ་ཏུ་གསུངས། །ཞེས་ཏེ། དེའི་དོན་ནི། ཕྱག་རྒྱ་ཆེན་པོའ་དོན་བརྗོད་པར་བྱ་བ་ནི། འདི་ལྟར་ཆོས་ཐམས་ཅད་ནི་རང་གི་སེམས་ཀྱིས་བཏགས་པ་ཙམ་དུ་
ཤོག་ལྷེ་༥༡ཟད་པས། ཕྱི་རོལ་གྱི་དོན་དང་། དེ་མཐོང་བའི་འཁྲུལ་པའི་བློ་ནི། རྨི་ལམ་གྱི་གནས་སྐབས་ཉམས་སུ་མྱོང་བའི་ཤེས་པ་བཞིན། དོན་དམ་པར་ཡུལ་ཡུལ་ཅན་གཉིས་ཀ་རང་བཞིན་གྱིས་མ་གྲུབ་སྟེ་དངོས་པོས་སྟོང་པའོ། །གཉིས་པ་རིག་པ་ཕྱག་རྒྱ་ཆེན་པོའ་དོན་དུ་གསུངས་པ་ནི། །སེམས་ཀྱང་དྲན་རིག་འགྱུ་བ་ཙམ། །རང་བཞིན་མེད་དེ་རླུང་གི་རྩལ། །ངོ་བོས་སྟོང་པ་ནམ་མཁའ་འདྲ། །ཆོས་ཀུན་མཁའ་འདྲ་མཉམ་གནས་པའོ། །ཇི་སྐད་དུ། རྡོར་ཕྲེང་ལས། །ཇི་ལྟར་མེས་བསྲེག་དངོས་པོ་མེད། །རྒྱུ་མེད་པར་ནི་ཐིམ་ནས་འགྲོ། །སླར་ཡང་སྲོག་གི་རླུང་ཤར་ནས། །ལས་ཀྱི་རླུང་ནི་སྣ་ཚོགས་པ། །དེ་ནི་ལྷན་ཅིག་རྣམ་ཤེས་དང་། །སླར་ཡང་འཇིག་རྟེན་གསུམ་དུ་གནས། །དེ་ལས་ལས་དང་དེ་བཞིན་སྐྱེས། །དེ་ལས་ཆགས་སོགས་བག་ཆགས་དང་། །དེ་ལས་སླར་ཡང་འཆི་དང་སྐྱེ། །དེ་ལྟར་འཁོར་ལོ་བསྐོར་བ་འདྲ། །ཞེས་དང་། དགོངས་པ་ལུང་སྟོན་ལས། །འགྲོ་བ་ཡུལ་སོགས་ལས་བྱེད་པ། །འདིར་ནི་དེ་ལ་བརྟེན་པ་ཡིན། །ཞེས་དང་རླུང་རྣམས་ཕྲ་བའི་གཟུགས་ཀྱིས་སུ། །ཤེས་དང་ཡང་དག་འདྲེས་གྱུར་ནས། །དབང་པོའ་སྒོ་ནས་བྱུང་ནས་ནི། །ཡུལ་རྣམས་ལ་ནི་འཇུག་པར་འགྱུར། །དཔལ་མཆོག་དང་པོ་ལས། །ཐམས་ཅད་ནམ་མཁའི་མཚན་ཉིད་ཏེ། །ནམ་མཁའ་ལ་ནི་མཚན་ཉིད་མེད། །མཁའ་དང་མཉམ་པར་སྦྱོར་བ་ཡིས། །ཀུན་མཆོག་མཉམ་པ་ཉིད་དུ་གསལ། །གསང་འདུས་ལས། །ཆོས་རྣམས་ངོ་བོ་མེད་པ་ལས། །ཆོས་ཀྱི་དེ་ཉིད་ཀུན་བཤད་པ། །ཨེ་མ་ཧོ་ངོ་མཚར་ལས་བྱུང་བ། །ནམ་མཁའ་ལ་ནི་ནམ་མཁའ་བསྒོམ། དོན་ནི། ནང་གི་སེམས་དྲན་རིག་འགྱུ་བ་གསལ་ཙམ་འདི་ནི། རང་བཞིན་མེད་དེ། ལས་རླུང་གི་གཞན་དབང་ཅན་གྱི་རྩལ་ལས་བྱུང་བའི་ཕྱིར། ངོ་བོས་སྟོང་པ་ནམ་མཁའ་དང་འདྲ་བས་ན། གཟུང་འཛིན་གྱི་
ཤོག་ལྷེ་༥༢ཆོས་ཀུན་གདོད་ནས་མ་བྱུང་ཞིང་མ་སྐྱེས་པ་མཁའ་དང་འདྲ་ཞིང་མཉམ་པ་ཉིད་དུ་གནས་པའོ། །གསུམ་པ་ཟུང་འཇུག་ཕྱག་རྒྱ་ཆེན་པོའ་དོན་དུ་གསུངས་པ། །ཕྱག་རྒྱ་ཆེ་ཞེས་བརྗོད་པ་ནི། །རང་གི་ངོ་བོས་བསྟན་དུ་མེད། །དེ་ཕྱིར་སེམས་ཀྱི་དེ་བཞིན་ཉིད། །ཕྱག་རྒྱ་ཆེན་པོའ་ངང་ཉིད་དོ། །ཇི་སྐད་དུ། ཕྱག་ཆེན་ཐིག་ལེ་ལས། །བདག་གི་ངོ་བོ་བརྗོད་མི་ནུས། །སངས་རྒྱས་ཀུན་གྱིས་ཀྱང་རྙེད་དཀའ། །བརྟག་གཉིས་ལས། །ངོ་བོས་གཟུགས་མེད་མཐོང་བ་པོ་ཡང་མེད། །སྒྲ་མེད་ཐོས་པ་པོ་ཡང་མེད། །དྲི་མེད་སྣོམ་པ་པོ་ཡང་མེད། །རོ་མེད་མྱོང་བ་པོ་ཡང་མེད། །རིག་མེད་རིག་པ་པོ་ཡང་མེད། །སེམས་མེད་སེམས་ལས་བྱུང་བ་མེད། །དོན་ནི། དེ་བས་ཕྱག་རྒྱ་ཆེ་ཞེས་ཚིག་ཏུ་བརྗོད་པ་ནི། དོན་དམ་པར་རང་གི་ངོ་བོས་འདི་ཞེས་བསྟན་དུ་མེད་དོ། །ཕྱི་དོན་དང་། རང་རིག་གཉིས་ཀ་ལ་གཟུང་འཛིན་གྱི་བདེན་གྲུབ་མ་དམིགས་པའི་ཕྱིར། བློ་ལས་འདས་ཤིང་ཡིད་ལ་བྱར་མེད་པ། གདོད་མ་ནས་ཟུང་འཇུག་མཉུག་མ་སེམས་ཀྱི་དེ་བཞིན་ཉིད་ནི། གཞི་ཕྱག་རྒྱ་ཆེན་པོའ་ངང་ལས་ནམ་ཡང་མ་གཡོས་པ་ཉིད་དོ། །དེ་ལྟར་སྣང་བ་བདེན་མེད། རིག་པ་སྐྱེ་མེད། ཟུང་འཇུག་བློ་འདས་གསུམ་གྱིས་ལྟ་བ་ཕྱག་རྒྱ་ཆེན་པོ་ཁས་ལེན་དང་བྲལ་བར་གཏན་ལ་ཕབས་ནས། གཉིས་པ་བསྒོམ་པ་ཕྱག་རྒྱ་ཆེན་པོ་བསྟན་པ་ལ་གསུམ་ལས་དང་པོ་གནས་ལུགས་ཕྱག་རྒྱ་ཆེན་པོའ་དོན་ཏུ་གསུངས་པ། དེ་ལ་བཅོས་ཤིང་བསྒྱུར་དུ་མེད། །གང་གིས་དེ་ཉིད་མཐོང་རྟོགས་ན། །སྣང་སྲིད་ཐམས་ཅད་ཕྱག་རྒྱ་ཆེ། །ཆོས་སྐུ་ཁྱབ་གདལ་ཆེན་པོ་པས། །ཇི་སྐད་དུ། གསང་འདུས་ལས། དངོས་པོ་ཐམས་ཅད་དང་བྲལ་བ། །ཕུང་པོ་ཁམས་དང་སྐྱེ་མཆེད་དང་། །གཟུང་དང་འཛིན་པ་རྣམ་སྤངས་པ། །ཆོས་བདག་མེད་པ་མཉམ་པ་ཉིད། །རང་སེམས་གདོད་ནས་མ་སྐྱེས་པ། །སྟོང་པ་ཉིད་ཀྱི་རང་བཞིན་ནོ། །སྡོམ་འབྱུང་ལས། དེ་
ཤོག་ལྷེ་༥༣བཞིན་སེམས་དེ་སེམས་མེད་ལ། །གཅིག་དང་སྣ་ཚོགས་རྟོག་པར་བྱེད། །དངོས་པོ་དངོས་མེད་བྱ་བྲག་དག །རྣམ་སྤངས་གང་ན་གང་ཉིད་ནི། །ལྷན་ཅིག་སྐྱེས་དགའི་རང་བཞིན་གསལ། །ཕྱག་ཆེན་ཐིག་ལེ་ལས། གཞན་ཡང་ཆོས་ཀྱི་དབྱིངས་སུ་གྲགས། །དེ་ཉིད་ཉོན་ཅིག་བདག་གིས་བཤད། །ནམ་མཁའ་ཆོས་ཀྱི་དབྱིངས་ཡིན་ཏེ། །དབྱིངས་ནི་ས་བོན་ཞེས་སུ་བསྟན། །ཆོས་རྣམས་ཀུན་གྱི་ནང་ན་ཡོད། །རྒྱུ་དང་མཆོག་གི་གནས་ཡིན་ནོ། །ཇི་ལྟར་ཏིལ་ནང་མར་ཡོད་བཞིན། །ཇི་ལྟར་ཤིང་རྣམས་མེ་ཡོད་པས། །དེ་བཞིན་ཆོས་རྣམས་ཀུན་ལ་ཡོད། །གསང་འདུས་ལས། །དངོས་པོ་འདི་རྣམས་མ་སྐྱེས་པས། །ཆོས་དང་ཆོས་ཉིད་མེད་པ་སྟེ། །ནམ་མཁའ་ལྟ་བུར་བདག་ཉིད་ལས། །བྱང་ཆུབ་ཚུལ་འདི་བརྟེན་པའོ། །ཕྱག་ཆེན་ཐིག་ལེ་ལས། །ཡང་དག་རྫོགས་པའི་སངས་རྒྱས་ཀྱིས། །གལ་ཏེ་ཀུན་རྫོབ་གཟུགས་སུ་རྙེས། །འཇིག་རྟེན་ཁམས་ནི་གྲངས་མེད་ལ། །གཞན་ནི་མ་ཡིན་བདག་གིས་ཁྱབ། །དོན་ནི། གནས་ལུགས་ཕྱག་རྒྱ་ཆེན་པོ་དེ་ལ་ལམ་གྱིས་བཅོས་ཤིང་བསྒྱུར་བས་བླང་བ་དང་དོར་བར་བྱ་བ་མེད་དོ། །གང་གིས་གཟུང་འཛིན་གྱི་སྤྲོས་པ་ཐམས་ཅད་ལས་འདས་པའི་དེ་ཁོ་ན་ཉིད་མཐོང་བ་མེད་པའི་ཚུལ་གྱིས་རྟོགས་ཤིང་ཁོང་དུ་ཆུད་པར་གྱུར་ན། །སྣང་སྲིད་ཐམས་ཅད་ཕྱག་རྒྱ་ཆེན་པོ་ཆོས་སྐུ་ཁྱབ་བདལ་ཆེན་པོ་ལས་དོན་གཞན་ལོགས་སུ་གྲུབ་པ་མེད་པའི་ཕྱིར། །དེ་བས་ན་ལམ་དང་འབྲས་བུའི་གནས་སྐབས་སུ་བཏགས་པ་ཐམས་ཅད་ཀྱང་གཞི་རང་བྱུང་གི་ཡེ་ཤེས་ལས་མ་གཡོས་པར་ཤེས་པར་བྱའོ། །གཉིས་པ་རྟོགས་ཚུལ་ཕྱག་རྒྱ་ཆེན་པོའ་དོན་དུ་གསུངས་པ། །རང་བཞིན་མ་བཅོས་ལྷུག་པར་བཞག །བསམ་དུ་མེད་པ་ཆོས་ཀྱི་སྐུ། །མ་བཙལ་བཞག་ན་བསྒོམ་པ་སྟེ། །བཙལ་ཞིང་བསྒོམ་པ་འཁྲུལ་པའི་བློ། །
ཤོག་ལྷེ་༥༤ཇི་སྐད་དུ། དཔལ་རྙོག་པ་མེད་པའི་རྒྱུད་ལས། །དེ་ནས་སྐྱིལ་ཀྲུང་བཅས་ནས་ནི། །སྣ་ཡི་རྩེ་མོར་བལྟས་ནས་ཀྱང་། །རང་གི་རང་བཞིན་རྣལ་འབྱོར་གྱིས། །དེ་ཉིད་མཐོང་བར་མཉམ་པར་བཞག །རྡོ་རྗེ་སྙིང་པོ་རྒྱུན་གྱི་རྒྱུད་ལས། །དེ་ལྟར་བཞུགས་པར་གྱུར་ནས་ཀྱང་། །ཇི་སྲིད་སེམས་ནི་མི་སྐྱོའི་བར། །མཉམ་བཞག་ཡིད་ནི་བཟང་པོའ་ངང་། །དེ་ལ་འབད་དེ་བསྒོམ་པར་བྱ། །སྡོམ་འབྱུང་ལས། གང་ཚེ་དེ་ཉིད་ལ་རེག་པས། །བསམ་པ་ཐམས་ཅད་བསམ་དུ་མེད། །གང་ཚེ་བསམ་དུ་མེད་སེམས་པ། །དེ་ཚོ་བསམ་མི་ཁྱབ་པར་འགྱུར། །དོན་ནི། གནས་ལུགས་ཕྱག་རྒྱ་ཆེན་པོའ་དོན་མཐོང་བའི་རྣལ་འབྱོར་པས། །དེ་ཁོ་ན་ཉིད་ཀྱི་རང་བཞིན་ལས་མ་བཅོས་པར་ལྷུགས་པར་བཞག་པས། བསམ་དུ་མེད་པའི་དོན་སོ་སོ་རང་རིག་པས་ཉམས་སུ་མྱོང་བ་ནི་ལམ་དུས་ཀྱི་ཆོས་སྐུ་ཡིན་ལ། དེས་ན་རང་གི་སེམས་ལས་གཞན་དུ་མ་བཙལ་བར་སེམས་རང་ལུགས་སུ་བཞག་ནས་བསྒོམ་པར་བྱ་སྟེ། གཞན་དུ་བཙལ་ཞིང་བཅོས་ནས་བསྒོམ་པ་ན་གཟུང་འཛིན་འཁྲུལ་པའི་བློ་ལས་མ་འདས་པ་ཉིད་དོ། །གསུམ་པ་དབྱེར་མེད་ཕྱག་རྒྱ་ཆེན་པོའ་དོན་དུ་གསུངས་པ། མཁའ་དང་ཆོ་འཕྲུལ་ཇི་ལྟ་བ། །སྒོམ་དང་མི་བསྒོམས་གཉིས་མེད་པ། །བྲལ་དང་མ་བྲལ་ག་ལ་ཡོད། །རྣལ་འབྱོར་པས་ནི་དེ་ལྟར་རྟོགས། །ཇི་སྐད་དུ། གསང་འདུས་ལས། དངོས་པོ་མེད་ལ་བསྒོམ་པ་མེད། །བསྒོམ་པར་བྱ་བ་སྒོམ་པ་མིན། །དེ་ལྟར་དངོས་པོ་དངོས་མེད་པས། །སྒོམ་པ་དམིགས་སུ་མེད་པའོ། །བདེ་མཆོག་ལས། དངོས་པོ་མེད་པའི་ཆོས་ཉིད་ཆོས། །ནམ་མཁའ་ལྟ་བུར་དྲི་མ་མེད། །སྟོང་པའི་ཡེ་ཤེས་རྡོ་རྗེ་ཡི། །སྟོང་པ་ཉིད་དུ་རྣམ་པར་བསྒོམ། །རྡོ་རྗེ་གུར་ལས། སྔགས་མེད་བཟླས་པའང་ཡོད་མ་ཡིན། །འགྲོ་བ་གསུམ་པོ་ཐམས་ཅད་མེད། །ཆོས་ཀྱི་དབྱིངས་ཀྱི་རང་བཞིན་གྱིས། །སྒོམ་པ་དང་ནི་བསྒོམ་བྱ་མེད། །དོན་ནི།
ཤོག་ལྷེ་༥༥ནམ་མཁའ་དག་པ་ལས་ཆོ་འཕྲུལ་སྤྲིན་དང་འཇའ་ཚོན་སོགས་སྣང་བའི་དུས་ནས་སྣང་བ་མེད་པ་ཇི་ལྟར་བར། སྒོམ་པའི་དུས་ན་གཟུང་འཛིན་དུ་བསྒོམ་པ་མེད་ལ། རང་གི་ངོ་བོ་ལས་མ་གཡོས་པས་མི་སྒོམ་པའང་མེད་པ་སྟེ། །དེ་ལྟར་བསྒོམས་པས་ཉོན་མོངས་པའི་བག་ཆགས་རང་བཞིན་མེད་པས་བྲལ་བ་མེད་ལ་སེམས་ཀྱི་ཆོས་ཉིད་དང་ལྷན་ཅིག་ཏུ་མི་གནས་པས་མ་བྲལ་བའང་ག་ལ་ཡོད། དེ་བས་ན་དོན་དམ་པའི་བདེན་པ་ཕྱག་རྒྱ་ཆེན་པོའ་ཡེ་ཤེས་ལ་ཡིད་མཉམ་པར་སྦྱར་བའི་རྣལ་འབྱོར་པ་རྣམས་ཀྱིས་དེ་ལྟར་རྟོགས་པར་བྱའོ། །དེ་རྣམས་ཀྱིས་གནས་ལུགས་མ་བཅོས་པ། །རྟོགས་ཚུལ་བསམ་དུ་མེད་པ། །དབྱེར་མེད་མཐའ་དང་བྲལ་བ་གསུམ་གྱིས་སྒོམ་པ་ཕྱག་རྒྱ་ཆེན་པོ་ཡིད་ཕྱེད་དང་བྲལ་བར་གཏན་ལ་ཕབས་ནས། གསུམ་པ་སྤྱོད་པ་ཕྱག་རྒྱ་ཆེན་པོ་ལ་གསུམ་ལས། དང་པོ་རང་གྲོལ་ཕྱག་རྒྱ་ཆེན་པོའ་དོན་དུ་གསུངས་པ། །དགེ་དང་སྡིག་པའི་ལས་རྣམས་ཀུན། །དེ་ཉིད་ཤེས་པས་གྲོལ་བར་འགྱུར། །ཉོན་མོངས་ཡེ་ཤེས་ཆེན་པོ་སྟེ། །ནགས་ལ་མེ་བཞིན་རྣལ་འབྱོར་གྲོགས། །ཇི་སྐད་དུ། སམྦུ་ཊི་ལས། ཀུན་རྟོག་མང་པོའ་མུན་པས་ཁྱབ་གྱུར་པའི། །རབ་ཏུ་འཇོམས་པས་སྨྱོ་ཞིང་གློག་འགྱུ་བ། །ཆགས་སོགས་དགག་དཀའི་དྲི་མས་གོས་གྱུར་པའི། །སེམས་ནི་རྡོ་རྗེ་ཅན་གྱིས་འཁོར་བར་གསུངས། །རང་བཞིན་འོད་གསལ་རྟོག་ལས་རྣམ་པར་གྲོལ། །ཅེས་དང་། །དེ་ཡི་སྡིག་དང་བསོད་ནམས་ཀྱི། །ཆ་གཉིས་རྣམ་པར་རྟོག་པ་སྟེ། །འདི་ལྟར་ཆོས་ནི་རང་བཞིན་དག །མ་སྐྱེས་པ་དང་གནས་པ་མེད། །རྡོ་རྗེ་གུར་ལས། །གཟུགས་བརྙན་རང་བཞིན་ཇི་ལྟ་བར། །དེ་ལྟར་དངོས་པོ་བསྒོམ་པར་བྱ། །སྟོང་ཉིད་དྲི་མེད་མཆོག་གི་གནས། །དེར་ནི་བསོད་ནམས་སྡིག་པ་མེད། །བདེ་མཆོག་འབྱུང་བ་ལས། དངོས་པོ་མེད་པའི་ཆོས་རྣམས་ལ། །བླང་དང་དོར་བ་ག་ལ་ཞིག །བླང་དང་དོར་
ཤོག་ལྷེ་༥༦བར་བྱ་བ་ཡི། །ཆོས་ཀུན་རྨི་ལམ་ཇི་བཞིན་ནོ། །བརྟག་གཉིས་ལས། སྐྱེ་བོ་མི་ཟད་པ་ཡི་ལས། །གང་དང་གང་གིས་འཆིང་འགྱུར་བ། །ཐབས་དང་བཅས་ན་དེ་ཉིད་ཀྱིས། །སྲིད་པའི་འཆིང་བ་ལས་གྲོལ་འགྱུར། །ཆགས་པས་འཇིག་རྟེན་འཆིང་འགྱུར་ཞིང་། །འདོད་ཆགས་ཉིད་ཀྱིས་རྣམ་གྲོལ་འགྱུར། །དོན་ནི། །འཁོར་བ་ནི་ལས་ལས་བྱུང་ཞིང་། ལས་ནི་བླང་བྱ་དགེ་བ་དང་དོར་བྱ་སྡིག་པའི་ལས་ཏེ། དེ་རྣམས་ཀུན་ཀྱང་རྣམ་པར་རྟོག་པའི་གཟུགས་བརྙན་ཙམ་ལས་རང་བཞིན་གྱིས་མ་གྲུབ་པའི་དེ་ཁོ་ན་ཉིད་ཤེས་ན་གྲོལ་བར་འགྱུར་རོ། །ལས་དེའང་ཉོན་མོངས་པ་ལས་བྱུང་ཞིང་། ཉོན་མོངས་པའི་རང་བཞིན་ཤེས་ན་ཡེ་ཤེས་ཕྱག་རྒྱ་ཆེན་པོར་འཆར་བར་འགྱུར་ཏེ། ནགས་ཚལ་མེས་ཚིག་པ་ལ་རླུང་གྲོགས་སུ་འགྱུར་བ་བཞིན། །རང་བཞིན་ཤེས་པའི་རྣལ་འབྱོར་པ་རྣམས་ཉོན་མོངས་པ་ཡེ་ཤེས་ཀྱི་གྲོགས་སུ་འགྱུར་རོ། །གཉིས་པ་རོ་སྙོམས་ཕྱག་རྒྱ་ཆེན་པོའ་དོན་དུ་གསུངས་པ། །འགྲོ་དང་འདུག་ཏུ་ག་ལ་ཡོད། །དགོན་པར་ཕྱིན་ནས་བསམ་གཏན་ཅི། །དེ་ཉིད་མ་རྟོགས་གང་གིས་ཀྱང་། །གནས་སྐབས་ཙམ་ལས་གྲོལ་མི་འགྱུར། །ཇི་སྐད་དུ། གསང་འདུས་ལས། །ཆོས་རྣམས་རང་བཞིན་འོད་གསལ་བ། །གདོད་ནས་དག་པ་ནམ་མཁའ་བཞིན། །བྱང་ཆུབ་མེད་ཅིང་མངོན་རྟོགས་མེད། །བྱང་ཆུབ་ཚུལ་འདི་བསྟན་པའོ། །བརྟགས་གཉིས་ལས། གཟུགས་ལ་སོགས་པ་ཡུལ་རྣམས་དང་། །གཞན་ཡང་རྣལ་འབྱོར་པས་མཐོང་བ། །དངོས་པོ་དེ་ཀུན་དག་པ་སྟེ། །འདི་ལྟར་འགྲོ་བ་སངས་རྒྱས་བདག །རང་རིག་བདག་ཉིད་དག་པ་ཉིད། །དག་པ་གཞན་གྱི་རྣམ་གྲོལ་མིན། །དོན་ནི། ཕྱག་རྒྱ་ཆེན་པོའ་གནས་ལུགས་མངོན་དུ་གྱུར་པའི་རྣལ་འབྱོར་པས། འགྲོ་བ་སྟེ་རྗེས་ཐོབ་དང་། འདུག་པ་སྟེ་མཉམ་བཞག་གཉིས་ཐ་དད་དུ་འཛིན་པ་ག་ལ་ཡོད་དེ། ཐམས་ཅད་
ཤོག་ལྷེ་༥༧ཆོས་ཉིད་ཀྱི་རོལ་པ་ལས་མ་འདས་པའི་ཕྱིར། དེས་ན་དགོན་པ་སྟེ་གནས་དབེན་པར་ཕྱིན་ནས་བསམ་གཏན་བསྒོམས་པས་ཅི་ཞིག་བྱ་སྟེ། མཉམ་བཞག་དང་རྗེས་ཐོབ་རོ་མཉམ་པར་ཕྱག་རྒྱ་ཆེན་པོའ་ཡེ་ཤེས་ལས་མ་གཡོས་པའི་དེ་ཁོ་ན་ཉིད་མ་རྟོགས་ན། གཞན་གང་གིས་ཀྱང་གནས་སྐབས་ཉོན་མོངས་པ་མགོ་མནན་པ་ཙམ་ལས་སྲིད་པའི་ས་བོན་དྲུང་ནས་འབྱིན་མི་ནུས་པས། མཐར་ཐུག་གི་གྲོལ་བ་ཐོབ་པ་མི་འགྱུར་རོ། །གསུམ་པ་དབྱེར་མེད་ཕྱག་རྒྱ་ཆེན་པོའ་དོན་དུ་གསུངས་པ། །དེ་ཉིད་རྟོགས་ན་གང་གིས་འཆིང་། །ངང་ལ་མ་ཡེངས་གནས་པ་ལས། །མཉམ་པར་བཞག་དང་མ་བཞག་ཅེས། །གཉེན་པོས་བཅོས་ཤིང་བསྒོམ་དུ་མེད། །ཇི་སྐད་དུ། བརྟག་གཉིས་ལས། །ཆུ་བོའ་རྒྱུན་ནི་རབ་འབབས་དང་། །མར་མེའི་རྩེ་མོ་རབ་བཅིངས་ལྟར། །རྟག་ཏུ་དེ་ཉིད་རྣལ་འབྱོར་གྱིས། །ཉིན་དང་མཚན་དུ་མཉམ་པར་བཞག །སམྦུ་ཊི་ལས། །དབང་པོ་གང་དང་གང་ལམ་ཉིད། །དེ་དང་དེ་ཡི་རང་བཞིན་ལས། །མཉམ་པར་མ་བཞག་རྣལ་འབྱོར་གྱི། །རྟག་པར་ཤིན་ཏུ་མཉམ་བཞག་ཉིད། །གུར་ལས། །སེམས་པ་མེད་ཅིང་བསྒོམ་པ་མེད། །སྔགས་མེད་ལྷ་ཡང་མེད་པ་སྟེ། །ཀྱེ་ཡི་རྡོ་རྗེ་ལས་བྱུང་བ། །འདི་ནི་བྱང་ཆུབ་རིམ་བསྟན་པའོ། །དོན་ནི། ཇི་སྐད་བཤད་པ་ལྟར་དེ་ཁོ་ན་ཉིད་རྟོགས་ན་གཟུང་འཛིན་ལས་གྲོལ་བས་ཡུལ་ཡུལ་ཅན་གང་གིས་ཀྱང་འཆི་བར་མི་འགྱུར་བས། །དེ་ཁོ་ན་ཉིད་ཀྱི་ངང་ལས་མ་ཡེངས་པར་གནས་པ་ལས། མཉམ་པར་བཞག་པ་དང་མ་བཞག་པ་ཞེས་གཉེན་པོས་བཅོས་ཤིང་བསྒོམ་དུ་མེད་དེ། མཉམ་པར་མ་བཞག་པ་མེད་པའི་ཡེ་ཤེས་ཆུ་བོ་རྒྱུན་གྱི་རྣལ་འབྱོར་ལ་གནས་པ་ནི་སྤྱོད་པ་ཐམས་ཅད་ཀྱི་མཆོག་ཏུ་གསུངས་སོ། །དེ་ལྟར་ངོ་བོ་རང་གྲོལ། མཚན་ཉིད་རོ་མཉམ། མཐར་ཐུག་དབྱེར་མེད་པ་གསུམ་གྱིས་སྤྱོད་པ་ཕྱག་རྒྱ་ཆེན་པོ་རང་ཤར་རང་གྲོལ་དུ་གཏན་ལ་ཕབ་
ཤོག་ལྷེ་༥༨ནས། །བཞི་པ་འབྲས་བུ་ཕྱག་རྒྱ་ཆེན་པོ་ལ་གསུམ། དང་པོ་སྣང་སྲིད་རང་གྲོལ་ཕྱག་རྒྱ་ཆེན་པོའ་དོན་དུ་གསུངས་པ། །འདི་ལ་གང་ཡང་མ་གྲུབ་སྟེ། །སྣང་བ་རང་གྲོལ་ཆོས་ཀྱི་དབྱིངས། །རྟོག་པ་རང་གྲོལ་ཡེ་ཤེས་ཆེ། །གཉིས་མེད་མཉམ་པ་ཆོས་སྐུའོ། །ཇི་སྐད་དུ། ཕག་མོ་མངོན་འབྱུང་ལས། །སྣང་བ་མེད་པའི་གནས་ལ་གནས། །སྣང་བ་མེད་པ་ཡང་དག་བརྟེན། །སྤྱོད་པ་མེད་པའི་ཆོས་རྣམས་ལ། །ཆོས་ཅན་མེད་ཅིང་ཆོས་ཉིད་མེད། །རྟེན་འབྲེལ་མཁའ་དང་མཉམ་པའི་ཆོས། །དངོས་མེད་མཚན་མ་མེད་པའོ། །གུར་ལས། །མ་སྐྱེས་པ་དང་མི་དམིགས་པ། །མི་ཕྱེད་ནམ་མཁའ་ལྟ་བུ་སྟེ། །ཟབ་ཅིང་ཞི་བའི་རང་བཞིན་ནི། །འདི་ནི་བྱང་ཆུབ་རིམ་བསྟན་པའོ། །དེ་ལྟ་བུའི་ཕྱག་རྒྱ་ཆེན་པོའ་གནས་ལུགས་འདི་ལ་ནི་དོན་དམ་པར་སྤྲོས་པའི་མཚན་མ་གང་ཡང་མ་གྲུབ་པ་སྟེ། ཕྱི་རོལ་གྱི་དོན་མ་སྐྱེས་པས་སྣང་བ་རང་གྲོལ་ཆོས་དབྱིངས་སུ་ཤར། ནང་ཤེས་པ་མི་དམིགས་པས་རྟོག་པ་རང་གྲོལ་ཡེ་ཤེས་ཆེན་པོར་དག །གསང་བ་གཟུང་འཛིན་གཉིས་མེད་བློ་འདས་མཉམ་པ་ཆེན་པོར་བརྡལ་བས་ཟབ་ཞི་སྤྲོས་པ་དང་བྲལ་བའི་ཆོས་ཀྱི་སྐུ་མངོན་དུ་གྱུར་བའོ། །གཉིས་པ་འཁོར་འདས་དབྱེར་མེད་ཕྱག་རྒྱ་ཆེན་པོའ་དོན་དུ་གསུངས་པ། །ཆུ་བོ་ཆེན་པོའ་རྒྱུན་འབབ་ལྟར། །ཇི་ལྟར་སྤྱད་ཀྱང་དོན་དང་ལྡན། །འདི་ནི་རྟག་ཏུ་སངས་རྒྱས་ཉིད། །འཁོར་བ་ཡུལ་མེད་བདེ་བ་ཆེའོ། །ཇི་སྐད་དུ། བརྟག་གཉིས་ལས། །འདི་ནི་འཁོར་བ་ཞེས་བྱ་སྟེ། །འདི་ཉིད་མྱ་ངན་འདས་པ་ཉིད། །འཁོར་བ་སྤངས་ནས་གཞན་དུ་ནི། །མྱ་ངན་འདས་པ་རྟོགས་མི་འགྱུར། །ཁ་སྦྱོར་ལས། །བདག་དང་གཞན་དུ་འཛིན་སྤངས་ཤིང་། །རང་གི་རིག་པའི་ཡེ་ཤེས་དེ། །དངོས་དང་དངོས་མེད་བདག་ཉིད་མཆོག །མཁའ་མཉམ་སྦྱོར་བ་རྡུལ་དང་བྲལ། །འདོད་ཆགས་ཆགས་བྲལ་འདྲེས་པ་སྟེ། །ཐབས་
ཤོག་ལྷེ་༥༩དང་ཤེས་རབ་ཤིན་ཏུ་འདྲེས། །དེ་ཉིད་སྲོགས་ཆགས་རྣམས་ཀྱི་སྲོག །དེ་ཉིད་མི་འགྱུར་དམ་པ་སྟེ། །དེ་ཉིད་ཀྱིས་ནི་ཐམས་ཅད་ཁྱབ། །དེ་འདི་སངས་རྒྱས་ཡེ་ཤེས་ཏེ། །དཔལ་ལྡན་ཧེ་རུ་ཀ་ཞེས་བྱ། །འདི་དང་དེ་དང་གཞན་ཡང་རུང་། །དངོས་དང་དངོས་མེད་འདི་ལས་བྱུང་། །ཞེས་དང་། སྡུག་བསྔལ་ཕུང་པོ་དུ་མའི་མཚན་གྱུར་པ། །འདི་ལས་གཞན་དུ་ཅུང་ཟད་ཡོད་མ་ཡིན། །བདེ་བ་མཐའ་ཡས་འབྱུང་བའི་རྒྱུར་གྱུར་པ། །དེ་ལས་གཞན་དུ་འགྲོ་བ་ཡོད་མ་ཡིན། །སྡུག་བསྔལ་མ་ལུས་ཟད་པར་འདོད་པ་དང་། །རྫོགས་སངས་རྒྱས་ཀྱི་བདེ་མཆོག་ཐོབ་འདོད་པས། །སེམས་ནི་བརྟན་པར་བྱས་ནས་འབད་པས་སྤྱད། །དེ་ཡི་རང་བཞིན་དངོས་པོ་མེད་པར་བྱ། །ཇི་སྲིད་རྟོག་པའི་མུན་པའི་ཡོལ་སྟུག་པོས། །སྐྱེ་དགུའི་ཡིད་བསྒྲིབས་དེ་སྲིད་སྡུག་མཐའ་ཡས། །ཇི་སྲིད་དེ་ནས་དེ་ནི་བྲལ་ཡིན་པས། །དེ་སྲིད་བདེ་བ་རྒྱ་ཆེན་ཐ་དད་མིན། །མཉམ་པ་ཀུན་གྱི་མཐར་ཐུག་འཕགས་དགྱེས་པའི། །དེ་ཡི་ཟད་ཕྱིར་རང་གི་བྱ་བ་ཡང་། །རྒྱས་པ་དེ་ཡིས་རང་གི་འགྲོ་བ་བལྟ། །དོན་ནི། །དེ་ཁོ་ན་ཉིད་ཕྱག་རྒྱ་ཆེན་པོ་རྟོགས་པའི་རྣལ་འབྱོར་པ་ནི་ཆུ་བོ་ཆེན་པོ་རྒྱུན་ཆད་པ་མེད་པར་འབབ་པ་ལྟར། དུས་རྟག་ཏུ་མཉམ་པར་བཞག་པ་ལས་མ་འདས་པས་ཇི་ལྟར་སྤྱད་ཀྱང་དོན་དང་ལྡན་པ་ཉིད་དེ། །འདི་ནི་རྟག་ཏུ་སངས་རྒྱས་ཀུན་དང་དགོངས་པ་དབྱེར་མི་ཕྱེད་པ་ཉིད་ཀྱི་ཕྱིར། །འཁོར་བ་ཡུལ་མེད་མྱ་ངན་ལས་འདས་པའི་བདེ་བ་ཆེན་པོ་འཁོར་འདས་དབྱེར་མེད་ཀྱི་འབྲས་བུ་མངོན་ཏུ་གྱུར་པའོ། །གསུམ་པ་མཐར་ཐུག་ཕྱག་རྒྱ་ཆེན་པོའ་དོན་དུ་གསུངས་པ། །ཆོས་རྣམས་རང་རང་ངོ་བོས་སྟོང་། །སྟོང་པར་འཛིན་བློ་རང་སར་དག །བློ་བྲལ་ཡིད་ལ་མི་བྱེད་པས། །འདི་ནི་སངས་རྒྱས་ཀུན་གྱི་ལམ། །ཇི་སྐད་དུ། ཁ་སྦྱོར་ལས། སྟོང་པ་བསྒོམ་པར་མི་བྱ་སྟེ། །སྟོང་
ཤོག་ལྷེ་༦༠མིན་བསྒོམ་པར་མི་བྱའོ། །སྟོང་པ་མི་སྤངས་རྣལ་འབྱོར་པས། །སྟོང་མིན་ཡོངས་སུ་མི་སྤང་ངོ་། །སྟོང་དང་སྟོང་མིན་གཟུང་བ་ལས། །རྣམ་རྟོག་ཉུང་མིན་སྐྱེ་བར་འགྱུར། །སྡོམ་འབྱུང་ལས། །ཡིད་མེད་ཡིད་ནི་བྱས་ནས་སུ། །ཅུང་ཟད་ཙམ་ཡང་བསམ་མི་བྱ། །སྟན་ལ་གནས་བཅས་བླ་མ་ཡི། །དྲིན་གྱིས་ཡང་དག་སྦྱར་བར་བྱ། །མཁའ་དང་ནམ་མཁའ་མཉམ་དེ་བཞིན། །སེམས་ནི་རོ་མཉམ་བསྒོམ་བྱ་སྟེ། །བསམ་གཏན་འཛིན་པས་ངེས་པར་གྲོལ། །རྟོག་གེའི་སྦྱོར་བ་རྣམ་པར་སྤངས། །ཅེས་དང་། དེ་བཞིན་སེམས་དེས་སེམས་མེད་ལ། །གཅིག་དང་ཐ་དད་ཇི་ལྟར་རྟོག །དངོས་དང་དངོས་མེད་ཤེས་རབ་དག །རྣམ་སྤངས་གང་ན་རང་ཉིད་ནི། །ལྷན་ཅིག་སྐྱེས་དགའི་རང་བཞིན་གསལ། །དོན་ནི། འདི་ལྟར་སྣང་བའི་གཟུང་འཛིན་གྱི་ཆོས་རྣམས་ནི། །རང་རང་གི་ངོ་བོས་སྟོང་ཞིང་། སྟོང་པར་འཛིན་མཁན་གྱི་ཤེས་བྱའི་བློའི་སྒྲིབ་པའང་རང་སར་དག་པས་བློ་བྲལ་ཡིད་ལ་མི་བྱེད་པ་འདི་ནི་དུས་གསུམ་དུ་གཤེགས་ཤིང་བཞུགས་ལ་འབྱོན་པར་འགྱུར་བའི་སངས་རྒྱས་ཀུན་གྱི་གསང་བའི་ལམ་རྨད་དུ་བྱུང་བ་སྟེ། །རྟོགས་བྱའི་གཞི་དང་། །ཐོབ་བྱའི་འབྲས་བུའང་དེ་ལས་ལོགས་སུ་མ་དམིགས་པས་ན་གཞི་ལམ་འབྲས་གསུམ་དབྱེར་མེད་པས་ནི་མཐར་ཐུག་དོན་གྱི་ཕྱག་རྒྱ་ཆེན་པོར་ཤེས་པར་བྱའོ། །དེ་ལྟར་ན་སྣང་སྲིད་རང་གྲོལ། འཁོར་འདས་དབྱེར་མེད། མཐར་ཐུག་བློ་འདས་གསུམ་གྱིས་འབྲས་བུའི་ཕྱག་རྒྱ་ཆེན་པོ་རང་བཞིན་ལྷུན་གྲུབ་དུ་གཏན་ལ་ཕབས་ནས། གསུམ་པ་མཇུག་གི་དོན་ལ་གསུམ། །སྐལ་ལྡན་པ་གདམས་པ། སྨོན་ལམ་གྱིས་མཚམས་སྦྱར་བ། །མཛད་བྱང་གིས་མཐའ་བརྒྱན་པའོ། །དང་པོ་ནི། །སྐལ་པ་རབ་ཏུ་གྱུར་པ་ལ། །བདག་གི་སྙིང་གཏམ་ཚིག་ཏུ་བསྡུས། །ཇི་སྐད་དུ། དཔལ་རྙོག་པ་མེད་པའི་རྒྱུད་ལས། །ཁྱད་པར་དུ་ཡང་མདོར་བསྡུས་པ། །བདག་གིས་གསལ་
ཤོག་ལྷེ་།།།་༦༡བར་བཤད་པ་ནི། །རྨོངས་པ་རྣམས་ལ་ཕན་འདོད་པས། །སྙིང་རྗེས་འདིར་ནི་བསྟན་པ་ཡིན། །དོན་ནི། རྡོ་རྗེ་ཐེག་པ་སྙིང་པོ་དོན་གྱི་གསང་ལམ་དུ་དཀྲིར་རུང་པས་དད་པ་དང་སྐལ་པ་རབ་ཏུ་གྱུར་པ་ལ། ནཱ་རོ་པཎྜི་ཏ་བདག་གིས་སྙིང་ཕྱུང་ནས་ལག་མཐིལ་དུ་བཞག་པ་ལྟ་བུའི་ཕྱག་རྒྱ་ཆེན་པོ་ཡིད་ལ་མི་བྱེད་པའི་གཏམ། ཉུང་ངུའི་ཚིག་ཏུ་བསྡུས་ཏེ་བསྟན་པ་ཡིན་ལ། དེ་ལྟར་བསྟན་པའི་རྒྱུ་མཚན་ཀྱང་། དང་པོའ་ལས་ཅན་ཟབ་པ་དང་རྒྱ་ཆེ་བའི་གཞུང་བསླབ་པར་མི་ནུས་པའི་བློ་དམན་པ་རྣམས་ལ་སྙིང་བརྩེ་བས་འོ་མ་ལས་མར་ཕྱུངས་པ་བཞིན་གདམས་ངག་གནད་དུ་བསྡུས་ཏེ་ངོ་སྤྲོད་ཀྱི་ཚུལ་དུ་བརྗོད་པ་ཡིན་ནོ། །གཉིས་པ་ནི། །འདི་ཡིས་འགྲོ་བ་མ་ལུས་པ། །ཕྱག་རྒྱ་ཆེ་ལ་གནས་པར་ཤོག །ཇི་སྐད་དུ། བརྟག་གཉིས་ལས། །སྟོང་ཉིད་སྙིང་རྗེ་དབྱེར་མེད་པས། །བྱང་ཆུབ་སེམས་ཞེས་རབ་ཏུ་བརྗོད། །བཤད་རྒྱུད་ལས། །སེམས་ཅན་ཐམས་ཅད་བདེ་གྱུར་ཅིག །སེམས་ཅན་ཐམས་ཅད་སྐྱོན་མེད་པ། །གང་གིས་ལམ་གྱིས་འགྲོ་འགྱུར་བ། །དེས་ནི་སངས་རྒྱས་མྱུར་ཐོབ་ཤོག །དོན་ནི། ངོ་བོ་སྟོང་ཉིད་ཕྱག་རྒྱ་ཆེན་པོ་ལས་མ་གཡོས་བཞིན་དུ། གདངས་དམིགས་པ་མེད་པའི་སྙིང་རྗེ་ཆེན་པོས་གཞུང་འདི་བརྩམས་པས་འགྲོ་བ་མ་ལུས་པ་གནས་སྐབས་བདེ་བ་དང་། མཐར་ཐུག་ཕན་པ་བླ་ན་མེད་པ་སྟོང་ཉིད་དང་སྙིང་རྗེ་དབྱེར་མེད་པའི་ཕྱག་རྒྱ་ཆེན་པོའ་ལམ་གྱི་གཞོན་པས་བགྲོད་དེ་སྐུ་བཞིའི་འབྲས་བུ་ལ་གནས་ནས་དོན་གཉིས་ལྷུན་གྱིས་གྲུབ་པར་ཤོག་ཅིག་ཅེས་པའོ། །གསུམ་པ་ནི། མཁས་པ་ཆེན་པོ་ན་རོ་པའི་ཞལ་སྔ་ནས། མར་པ་ཆོས་ཀྱི་བློ་གྲོས་ལ་ཕུལླ་ཧ་རིར་གནང་བའོ། །ཞེས་པ་སྟེ་གོ་སླའོ། །ཞེས་པའང་དཔལ་མཁའ་སྤྱོད་དབང་པོའ་ས་བཅད་དང་། རྗེ་བདུན་པ་ཆོས་གྲགས་རྒྱ་མཚོའ་ལུང་སྦྱོར་སོགས་ཕྱོགས་གཅིག་ཏུ་སྦྱར་ཏེ། ངག་དོན་མདོར་བསྡུས་པའི་ཚུལ་གྱིས་
ཤོག་ལྷེ་༦༢བྱ་བྲལ་བ་མཉྫུ་གྷོ་ཥས་བསྡེབས་པ་སུ་ཤྲེ་ཡོ་བྷ་བ་ཏུ།


དབུས་བོད་མིའི་སྒྲིག་འཛུགས་ཀྱིས་ད་རིང་ཕྱི་ཟླ་གཉིས་པའི་ཚེས་ཉི་ཤུའི་ཉིན་བོད་ནང་བོད་བསྟན་སྲིད་ཆེད་དུ་རང་ལུས་མེར་བསྲེག་གཏོང་མཁན་ཡོངས་རྗོགས་ཀྱི་ཆེད་དུ་མཆོད་འབུལ་སྨོན་ལམ་རྒྱ་ཆེ་ཞིག་བྱས་འདུག་པ་མ་ཟད་ལས་འགུལ་དེ་ནི་བོད་མིའི་གནས་ཡུལ་གང་སར་ཉིན་རྒྱ་དུས་གཅིག་ཏུ་བྱེད་རྒྱུའི་སྐུལ་ཁྱབ་བཏང་ཡོད་པ་རེད།
བོད་ནང་རང་ལུས་གཏོང་མཁན་ཚང་མའི་ཆེད་མཆོད་འབུམ་སྨོན་ལམ།


དེ་རིང་སྐབས་ ༡༧ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་གཉིས་པའི་ལས་ཉིན་གཉིས་པའི་ཐོག་བོད་བསྟན་སྲིད་མི་རིགས་ཆེད་ལུས་སྲོག་ལོངས་སྤྱོད་དང་བཅས་པ་བློས་གཏོང་གནང་བའི་རྒྱལ་གཅེས་དཔའ་བོ་དཔའ་མོ་ཡོངས་ཀྱི་ལྷག་བསམ་དང་སྙིང་སྟོབས་ལ་ཡི་རངས་དང་སྦྲགས། བོད་དོན་བདེན་མཐའ་གསལ་ཐབས་དང་གཞིས་བྱེས་མཉམ་འཛོམས་ཡོང་ཆེད་བཀའ་སྤྱི་གཉིས་ནས་སྣེ་ཁྲིད་ཀྱིས་རྒྱལ་སྤྱིའི་ནང་གཞི་རྒྱ་ཆེ་བའི་བོད་དོན་ཞུ་གཏུག་གི་ལས་འགུལ་སྤེལ་གནང་རྒྱུ་བཅས་དོན་ཚན་བདུན་ཅན་གྱི་གྲོས་ཆོད་ཅིག་སྤྱི་མོས་ཀྱིས་གཏན་འབེབས་གནང་སོང་།དེ་ཡང་བོད་ནང་གི་ཛ་དྲག་གནས་སྟངས་དང་འབྲེལ་བའི་གཞུང་འབྲེལ་གྱི་གདུང་སེམས་མཉམ་སྐྱེད་ཀྱི་གྲོས་ཆོས་གྲོས་འཆར་ཐོག་ཁ་སང་དང་དེ་རིང་བཅས་ཉིན་ཕྱེད་གཉིས་རིང་སྤྱི་འཐུས་བཞི་བཅུ་ལྷག་ནས་ཆ་ཤས་བླངས་པའི་སྒོ་ནས་གྲོས་བསྡུར་ལྷུག་པོ་གནང་རྗེས་དོན་ཚན་གཉིས་ལ་བཟོ་བཅོས་ཀྱི་གྲོས་འཆར་ཐོག་ནས་སྤྱི་མོས་ཀྱིས་གཏན་འབེབས་བྱུང་ཡོད། གྲོས་ཆོད་དེའི་ནང་ བོད་བསྟན་སྲིད་མི་རིགས་ཆེད་ལུས་སྲོག་ལོངས་སྤྱོད་དང་བཅས་པ་བློས་གཏོང་གནང་བའི་རྒྱལ་གཅེས་དཔའ་བོ་དཔའ་མོ་ཡོངས་ཀྱི་ཤུལ་ལུས་ནང་མི་བཅས་ལ་ཐུགས་གསོ་ཞུ་རྒྱུ་དང་། རྒྱ་ནག་གཞུང་གིས་སླར་ཡང་གདུག་རྩུབ་ཅན་གྱི་རིག་གནས་གསར་བརྗེའི་ལས་འགུལ་བསྐྱར་ལོག་བྱེད་བཞིན་པ་དེའི་རིགས་འཕྲལ་དུ་མཚམས་འཇོག་དགོས་པ། དེ་བཞིན་པཎ་ཆེན་སྐུ་ཕྲེང་༡༡ པ་མཆོག་གི་གཙོས་རྩོམ་པ་པོ་སྒོ་ཤེས་རབ་རྒྱ་མཚོ་སོགས་བོད་ཀྱི་ཆབ་སྲིད་བཙོན་པ་རྣམ་ཀྱི་ཚེ་སྲོག་ལ་རྒྱ་གཞུང་གིས་འགན་འཁུར་དགོས་པ་མ་ཟད། བཙོན་ནས་གློད་གྲོལ་གྱིས་ཁོང་རྣམས་ཀྱི་འགྲོ་བ་མིའི་གཞི་རྩའི་ཐོབ་ཐང་རྣམས་ལོངས་སུ་སྤྱོད་དུ་འཇུག་དགོས་པ་ནན་སྐུལ་དང་། མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས་ཀྱི་འགན་འཛིན་ལྕམ་སྐུ་ Michelle Bachelet མཆོག་འདི་ལོའི་ཕྱི་ཟླ་ ༥ ནང་ཤར་ཏུར་ཀི་སི་ཐན་དུ་གཟིགས་སྐོར་སླད་ཆེད་ཕེབས་གནང་གཏན་འཁེལ་བ་བཞིན་བོད་ནང་དུའང་ཕེབས་ཐབས་གནང་དགོས་པའི་འབོད་སྐུལ། གཞན་ཡང་བོད་དོན་བདེ་མཐའ་གསལ་ཐབས་དང་གཞིས་བྱེས་མཉམ་འཛོམས་ཡོང་ཆེད་བཀའ་སྤྱི་གཉིས་ནས་སྣེ་ཁྲིད་ཀྱིས་རྒྱལ་སྤྱིའི་ནང་གཞི་རྒྱ་ཆེ་བའི་བོད་དོན་ཞུ་གཏུག་གི་ལས་འགུལ་སྤེལ་གནང་རྒྱུ་སོགས་འཁོད་ཡོད། ཐེངས་འདིའི་གཞུང་འབྲེལ་གྱི་གདུང་སེམས་མཉམ་སྐྱེད་ཀྱི་གྲོས་ཆོད་དེ་སྤྱི་མོས་ཀྱིས་གཏན་འབེབས་མ་གནང་གོང་དུ་སྤྱི་འཐུས་རྣམས་ཀྱིས་བགྲོ་གླེང་གནང་བའི་ཁྲོད། སྤྱི་འཐུས་ཁག་ཅིག་གིས་གདུང་སེམས་མཉམ་སྐྱེད་ཅེས་པ་ནི་ཡིག་ཐོག་ཙམ་དང་། མཆོད་འབུལ་སྨོན་ལམ་བྱ་རྒྱུ་གཙོས་ཟླ་བ་དྲུག་རེ་མཚམས་ནས་གྲོས་ཚོགས་ནས་གྲོད་ཆོས་གཏན་འབེབས་གནང་རྒྱུ་ཙམ་མིན་པར་རྒྱལ་གཅེས་པ་ཡོངས་ཀྱི་འབོད་ཚིག་དང་ཞལ་ཆེམས་ལྟར་བཀའ་སྤྱི་གཉིས་གཙོས་བོད་མི་རྣམས་ནས་རྒྱལ་སྤྱིའི་སྤྱི་ཚོགས་ཀྱི་སྡིངས་ཆའི་སྟེང་དུ་ཕྱིན་ནས་ལས་འགུལ་སྤེལ་དགོས་པར་གསུངས་དོན་ལྟར། སྲིད་སྐྱོང་མཆོག་གིས་ཀྱང་སྤྱིར་ལས་འགུལ་ཞེས་པར་ངོ་བོ་དང་རྣམ་གྲངས་མང་དག་ཅིག་ཡོད་པར་འགྲེལ་བརྗོད་དང་འབྲེལ། བཀའ་ཤག་ངོས་ནས་སྤྱི་འཐུས་ཚོགས་གཙོ་ཚོགས་གཞོན་དང་ལྷན་དུ་གོ་བསྡུར་གྱིས་ཚོགས་ཆུང་ཆེད་འཛུགས་ཐོག་ནས་འཕྱར་གྲུ་མཉམ་འདེགས་གནང་རྒྱུར་ཆོད་སེམས་བརྟན་པོ་ཡོད་པར་གསུང་སོང་། མ་ཟད་སྐབས་དེར་སྲིད་སྐྱོང་མཆོག་གིས་བཀའ་ཤག་ངོས་ནས་ཕྱག་ལས་གནང་རྒྱུའི་ཐད་ལ་སྐུ་ལས་སྐྱོན་རྒྱུར་ཐེ་ཚོམ་གང་ཡང་མེད་གསུངས་པ་དང་སྦྲགས། གྲོས་ཚོགས་ནས་མཐུན་རྐྱེན་སྦྱོར་དགོས་པ་སྟེ་བཀའ་ཤག་ཆ་ཚང་བ་ཞིག་གནང་ཚེ་མ་འོངས་ལས་དོན་གནང་ཕྱོགས་ཀྱི་ཐད་ལ་མ་འགྲིག་པའི་སྐོར་ལ་གང་གསུངས་ཀྱང་སྐབས་དེའི་དུས་སུ་འགན་བཞེས་རྒྱུ་ཡིན་ཞེས་གསུངས་སོང་།ད་དུང་དེ་རིང་གི་གྲོས་ཚོགས་སུ་སྤྱི་འཐུས་ཁག་ཅིག་གིས་བོད་མིའི་སྒྲིག་འཛུགས་ཀྱི་བཞེངས་ཕྱོགས་དང་འཛིན་སྐྱོང་གནང་ཕྱོགས་དེ་བོད་མིའི་མང་ཚོགས་དང་བོད་དོན་རྒྱབ་སྐྱོར་གནང་མཁན་ཚོར་གོ་བརྡ་གསལ་པོ་ཞིག་འཕྲོད་ཀྱི་མེད་པའི་གནད་དོན་དང་འབྲེལ་ཉེ་ལམ་གསུམ་བཅུའི་དུས་དྲན་ཐེངས་༦༣པའི་ཐོག་བཀའ་ཤག་གི་གསུང་འཕྲིན་དེ་ཉམས་དམའ་བོ་བྱུང་ཡོད་པའི་ཚོར་བ་ཞིག་སླེབས་ཡོད་སྐོར་གསུངས་ཏེ། དགྲ་གཉེན་ངོ་ཤེས་པའི་སྒོ་ནས་བཞེངས་ཕྱོགས་བརྟན་པོ་ཞིག་བཟོ་དགོས་པའི་དགོངས་ཚུལ་ཕེབས་དོན་ལྟར། སྲིད་སྐྱོང་མཆོག་གིས་བཀའ་ཤག་སྐབས་༡༦པ་ཕེབས་ནས་གྲོས་ཚོགས་ནང་ཐེངས་གཉིས་ལས་ཕེབས་མེད་པའི་ཁྲོད་སྐབས་༡༦པའི་བཀའ་ཤག་གི་ཆབ་སྲིད་ཀྱི་བཞེངས་ཕྱོགས་དེ་གསལ་བཤད་གནང་རྒྱུ་བྱུང་མེད་སྟབས། གྲོས་ཚོགས་ཚོགས་དུས་གསུམ་པའི་ཐོག་བཀའ་ཤག་ནས་གསལ་བཤད་གནང་རྒྱུ་ཡིན་པ་གསུངས་པ་དང་ཆབས་ཅིག གསུམ་བཅུའི་དུས་དྲན་གྱི་གསུང་འཕྲིན་ནང་རྒྱ་ནག་གཞུང་ལ་མགོ་སྒུར་དགོས་པ་དང་ཉམས་དམའ་བའི་ཚིག་དོན་གང་ཡང་མེད་ཀྱང་དབུ་མའི་ལམ་ཀྱི་སྲིད་བྱུས་ཀྱི་འོག་ནས་རྒྱ་གཞུང་ལ་འབྲེལ་བ་ཞིག་བྱ་དགོས་དུས་ཚིག་འབྲུ་ལ་བསམ་བློ་བཏང་ནས་འབྲི་དགོས་བ་ལས་སྤྲེལ་ལད་བྱས་མེད་པ་གསུངས་སོང་།གཞན་ཡང་སྤྱི་འཐུས་ཁག་ཅིག་གིས་འདི་ལོའི་རྒྱ་ནག་གི་དགུན་དུས་ཨོ་རྩལ་འགྲན་ཚོགས་ཐོག་རྒྱ་ཁབ་མང་དག་ཅིག་ནས་རྒྱ་ནག་གི་འགྲོ་བ་མིའི་ཐོབ་ཐང་ལ་ངོ་རྒོལ་མཚོན་ཆེད་གཞུང་འབྲེལ་མི་སྣ་སོགས་འགྲན་ཚོགས་ལ་ཆེད་གཏོང་མ་གནང་བའི་ཁྲོད། བོད་ཀྱི་གནད་དོན་གླེང་སློང་གནང་མ་ཐུབ་པའི་འཐུས་ཤོར་དེ་ཇི་ལྟར་བྱུང་བ་ཞིག་དང་སྐབས་དེའི་དུས་སུ་བཀའ་ཤག་ནས་བསྒྲགས་གཏམ་ཡང་སྤེལ་མེད་པར་ཐུགས་འཚབ་ཀྱི་རྣམ་པ་སྟོན་མཁན་དང་དོགས་འདྲི་ཞུ་མཁན་ཁག་ཅིག་བྱུང་ཡོད།གཞན་ཡང་སྤྱི་འཐུས་རྣམས་ཀྱིས་བགྲོ་གླེང་གནང་སྐབས་དོན་དམ་པའི་གདུང་སེམས་མཉམ་སྐྱེད་ནི་བོད་ཀྱི་ཐུན་མོང་མ་ཡིན་པའི་ཆོས་དང་སྐད་ཡིག་སྲུང་སྐྱོབ་བྱ་རྒྱུ་དེ་ཡིན་པའི་དགོངས་ཚུལ་གསུང་མཁན་བྱུང་བ་བཞིན་སྲིད་སྐྱོང་ངོས་ནས་ཀྱང་། དེ་རིང་གི་གྲོས་ཚོགས་ཐོག་བོད་ནང་དུ་ད་ལྟའི་ཆར་ཛ་དྲག་ཤོས་དེ་རྒྱ་གཞུང་གིས་བོད་མིའི་སྐད་ཡིག་དང་ནང་ཆོས་རྩ་མེད་བཟོ་རྒྱུའི་སྲིད་བྱུས་དེ་ཡིན་པ་གསུངས་པ་དང་སྦྲགས། གཞིས་བཞུགས་བོད་མིའི་ཚོའི་ལ་རྒྱ་དང་སྙིང་སྟོབས་ལ་བརྟེན་ནས་ད་བར་བོད་མིའི་སྐད་ཡིག་དང་ནང་ཆོས་རྣམས་བདག་གཅེས་གནང་བ་ལྟར་མུ་མཐུད་ཕྱིའི་སྲིད་བྱུས་ཇི་འདྲ་ཞིག་ཡོད་མིན་ལ་ལྟོས་མེད་ནང་སེམས་ཀྱི་སྙིང་སྟོབས་ལ་ཞུམ་པ་མེད་པའི་སྒོ་ནས་ཡིད་ལ་བཅིངས་རོགས་ཞེས་ཞུ་སྐུལ་ནན་པོ་གནང་སོང་།གཞུང་འབྲེལ་གྱི་གདུང་སེམས་མཉམ་སྐྱེད་ཀྱི་གྲོས་ཆོད་དེ་སྤྱི་མོས་ཀྱིས་གཏན་འབེབས་བྱུང་མཚམས། དེ་རིང་གྲོས་ཚོགས་ཀྱི་ལས་ཉིན་གཉིས་པའི་ཉིན་རྒྱབ་ནས་བོད་མིའི་སྒྲིག་འཛུགས་ཀྱི་ནང་སྲིད་ལས་ཁུངས་ཀྱི་ ༢༠༢༠ དང་༢༡ ལོའི་ལས་ཁུངས་མ་ལག་དང་བཅས་པའི་ལོ་འཁོར་ལས་བསྡོམས་སྙན་སྒྲོན་དང་དེའི་ཐོག་བགྲོ་གླེང་གི་ལས་རིམ་ཐོག་ཕེབས་ཡོད་པ་རེད།


ཁ་བ་སྐམ་པོ།
ཁ་སང་དེ་རིང་གངས་ཅན་པའི་མི་རབས་གསར་བའི་ཡོ་ལང་ཁོལ་ཁོལ་དུ་འཕྱུར་ཏེ། སྔར་གྱི་བཙན་པོ་རིམ་བྱོན་དང་མཛངས་བློན་མཁས་ཆེན་དག་གི་དུར་ས་དང་འགྲོ་བཟའ་ཁྲི་མ་ལོད་དང་སྲས་མོ་སད་མ་གར་སོགས་ཀྱི་གནས་ས་གཤིན་པོ་དག་མིག་གིས་མཐོང་ཞིང་ལག་པས་མྱང་ནས། ཕ་ས་བྲང་མགོ་འདྲ་བོ་དང་མ་ས་འཇམ་རུས་འདྲ་བོ་རང་བདག་བྱེད་འདོད་ཀྱི་འདུན་པ་འགོག་མེད་རྦབ་ཆུའི་རྒྱུན་ལ་གཞོལ་པ་འདི་རེད། འདི་ནི་༸རྒྱལ་དབང་ཡིད་བཞིན་ནོར་བུས་སྟོབས་ཆེན་རྒྱ་ནག་གི་མགོ་གཙོ་དག་ལ། འགྲོ་མིའི་ཐོབ་དང་། འགྲོ་མིའི་རང་དབང་། ཆོས་སྲིད་ཁེ་དབང་སྲུང་སྐྱོབ་ཀྱི་བདག་དབང་བོད་རང་ལ་དགོས་བས་རེ་འདུན་ཇི་ལྟར་བཏོན་ཡང་ཉན་རྒྱུ་ཕར་ཞོག་དེ་ལས་ལྡོག་སྟེ། གཟན་ཤམ་གྱོན་པའི་སྤྱང་ཀི་དང་མེས་རྒྱལ་ཁ་བྲལ་ལ་གཏོང་བའི་གཏེ་བོ། ད་དུང་ངོ་རྒོལ་ཀྱི་སྐུལ་འདེད་བྱེད་པོ་སོགས་ཀྱི་མིང་སྣ་ཚོགས་ཤིག་བཏེགས་ཤིང་འདོག་བཞིན་པ་དེ་རེད།
དེ་དག་དང་དེ་དག་གི་ཉེར་ལེན་དང་རྒྱུ་རྐྱེན་ལ་བརྟེན་ནས་བོད་མི་རིགས་དང་ནང་པའི་རྗེས་འཇུག་པ་དག་གི་སེམས་ལ་རྨ་ཁ་བཟོས་ཤིང་ཇེ་ཆེར་བཏང་། འདི་ནི་རྒྱ་ནག་ལ་མཚོན་ན་དགའ་འོས་བ་ཞིག་གཏན་ནས་མིན་མོད། རྒྱ་ནག་གི་གཙོ་འཛིན་དག་གིས་ཆེ་ཆེ་ཞིག་འཇོན་སོང་བའི་ཟོལ་གྱིས་རྒྱ་རིགས་དང་མི་རིགས་གང་མང་ལ་མགོ་སྐོར་མུ་མཐུད་ནས་བཏང་དང་གཏོང་བཞིན་སྒེར་འཛིན་རིང་ལུགས་ལ་མཐའ་གཅིག་ཏུ་གཞོལ་དང་འབད་ཀྱིན་པ་འདི་རེད།
གཅིག་དགུ་གྱ་དགུ་ལོ་སོགས་སུ་ལྷ་ས་རུ་དགོས་འདུན་རང་དབང་གཞིར་བཞག་གིས་ངོ་རྒོལ་སྐད་འབོད་ཁྲོམ་སྐོར་རེ་བྱས་བ་ལས་བོད་ཤར་ཕྱོགས་སུ་དེ་འདྲ་མ་བྱུང་བ་ཞིག་རེད། འོན་ཀྱང་ངས་ཤེས་ཚོད་ལ་གོ་གཉིས་ལོར་རྭ་རྒྱ་བཀྲ་ཤིས་ལྗོངས་ནས་བོད་རང་དབང་སྒེར་ལངས་ཞེས་བའི་ཚོགས་པས་སྐྱབས་རྗེ་ཤིང་བཟའ་རིན་པོ་ཆེ་ཁྲིར་འགོད་དང་སྟབས་བསྟུན་བོད་ཀྱི་རྒྱལ་དར་འཕྱར་ཞིང་ཡིག་ཆ་མང་བོ་གང་སར་བཀྲམས། དེ་ནས་བཟུང་བོད་ཤར་ཕྱོགས་སོགས་ན་ཡང་བོད་རང་གི་བདེ་སྐྱིད་ཀྱི་ཆེད་ལ་ཅི་མི་སྙམ་པར་ངོ་རྒོལ་བྱེད་མཁན་ཇེ་མང་ནས་ཡོངས་རྫོགས་སུ་ཕྱིན། དེ་ལྟར་ཡང་དགུན་ནིང་ལོར་གངས་ལྗོངས་ཆོལ་ཁ་གསུམ་གྱིས་མ་གྲོས་གཅིག་མཐུན་སྒོས་རྒྱ་ནག་གཞུང་ལ་ང་ཚོར་རང་དབང་དགོས་བའི་ཞི་རྒོལ་བསམ་ཡིད་ལས་འདས་བ་ཞིག་བྱས་བ་དེ་རེད། ལོ་དེ་ནི་ཉིས་སྟོང་བརྒྱད་ལོ་རེད་ལ། དེ་ནས་ད་རག་བར་ལོ་བཞིའི་རང་ལ་ཕྱིར་བལྟས་ཤིག་བྱས་ན་རྒྱ་ནག་ལ་ཞི་རྒོལ་བྱེད་པའི་འཕེལ་རིམ་དང་རྣམ་པ་མེ་སྟག་ནས་མེ་ལྕེའི་རང་བཞིན་དུ་གྱུར་འདུག ད་ནི་ཞི་རྒོལ་ཀྱི་རྒོལ་སྟངས་ཛ་དྲག་དང་ཡང་རྩེར་བསྙེག་འདུག་པ་དང་། འདི་ལས་ལྷག་པའི་ཚད་མཐོའི་ཞི་རྒོལ་ཅིག་འཛམ་གླིང་དུ་རྙེད་སོན་མེད་པ་ཞིག་ཏུ་འཁུམས། རྒོལ་མཁན་ནི་མདོ་དབུས་ཁམས་གསུམ་གྱི་མི་ཡིན་པ་དང་། རྒོལ་ས་ནི་མདོ་དབུས་ཁམས་གསུམ་ཡིན་པར་མ་ཟད། རྒོལ་སྟངས་ཡང་འཚེ་མེད་ཞི་བ་ལ་མཐའ་གཅིག་ཏུ་གཞོལ་བ་རེད། སྐབས་དེ་དག་ཏུ་རྒྱ་ནག་གིས་གང་འདོད་མེ་མདའ་མི་མང་གསེང་དུ་རྒྱག་པ་དང་། ལག་པའི་ཟིན་ཚད་བཙོན་ལས་ལ་ཁྲིད་པ་སོགས་ནི་མི་གང་མང་ཞིག་གིས་མཁྱེན་རྟོགས་ཐུབ་ཡོད་པ་དེ་དག་རེད།
ཉིས་སྟོང་དགུ་ལོར་ཡང་བསྐྱར་ཞི་རྒོལ་ཀྱི་རྣམ་པ་གཞན་ཞིག་སྟེ། དགོས་འདུན་རང་དབང་རྗོད་བཞིན་རྔ་པའི་དཔའ་བོ་བཀྲ་བྷེ་མེ་ལ་མཆོངས་ཤིང་རྭ་རྒྱའི་བཀྲ་ཤིས་བཟང་བོ་ཆུ་ལ་མཆོངས་བ་དེ་འཕེལ་རིམ་ཞིག་རེད། བོད་ནང་དང་ས་གནས་རང་དུ་སྐབས་དེ་དག་ཏུ་ངོ་རྒོལ་སྐད་འབོད་དང་བཙོན་འཇུག་མནར་གཅོད་ཡོད་ཡོད་པ་ཞིག་རེད་ལ། ད་དུང་ཤེས་ཡོན་པའི་སྡེ་ཁག་སྡེབ་ལངས་བྱས་ཤིང་སློབ་མ་ཚོ་ཞིབ་ལངས་ལ་འབད་པའང་འཕེལ་རིམ་ནས་འཕེལ་རིམ་ཞིག་རེད་དོ།།
ཉིས་སྟོང་བཅུ་གཅིག་ནས་རང་ལུས་མེ་བསྲེགས་ཀྱི་ངོ་རྒོལ་རྒྱུན་མཐུད་དེ་སྐྱ་སེར་དབྱེ་མེད་དང་རྒན་གཞོན་བར་མེད་དུ་གཅེས་བའི་ཚེ་སྲོག་གི་གཟུངས་ཐག་མེ་ལྕེ་ལ་བསྟིམས་པ་གྲངས་སུ་བསྟར། འདི་དག་ཆེས་ཚད་མཐོ་བའི་ཞི་རྒོལ་ཞིག་ཡིན་ལ། འཕེལ་རིམ་ལ་མཐའ་མེད་པ་ཞིག་ཡིན་ཙང་། རྒྱ་ནག་སྒེར་གཅོད་པའི་ད་དུང་དྲག་གནོན་ལ་ཐད་སྐྱོད་བྱས་ན་འདིའི་རྗེས་ཀྱི་འཕེལ་རིམ་ལ་རྒྱ་ནག་རང་ཉིད་ཀྱིས་འགན་འཁུར་དགོས་བར་མ་ཟད། རྒྱལ་སྤྱིའི་དྲང་བདེན་པ་དག་གིས་ཀྱང་འདི་དག་ལ་གསལ་ཁ་ཡང་དག་བཟོ་དགོས་ཀྱི་འདུག་གོ།
ད་འཕེལ་རིམ་གང་རེད་ཟེར་ན་ད་ནི་འགད་རྫས་ལུས་ལ་བཏགས་ཏེ་རྒྱ་དང་མཉམ་ཤི་བྱེད་པ་དང་ཁང་བརྩེག་མཐོན་པོ་དང་མི་ཚོགས་མང་བོ། དེ་ལས་ཀྱང་རྒྱ་མི་འཚོགས་ས་དང་། གནམ་གྲུ་དང་མེ་འཁོར་སྐྱོད་ལམ་སོགས་ཡིན་རྒྱུ་ཡིན་པར་མ་ཟད། གྲངས་ཉུང་ས་ཁུལ་དུ་ལྟ་སྐོར་ལ་མཚམས་རེར་ཡོང་བའི་གཙོ་འཛིན་ཞིག་དང་མཉམ་དུའང་ཡིན་ན་ཐང་། འདི་འདྲ་ཞིག་ཡོང་བའི་རྒྱུ་མཚན་ཅི་ཟེར་ན། བྱ་བ་གང་ཡིན་ཡང་དེར་ཞུགས་ན་འཕེལ་རིམ་ཡོད་པ་འདི་ཆོས་ཉིད་གཤོལ་ཐབས་བྲལ་བ་ཞིག་རེད་དོ།།
དེས་ཕྱིར་འདིའི་རྗེས་ཀྱི་འཕེལ་ས་འགད་རྫས་ཡིན་པ་ནི་བཤད་མི་དགོས་བ་ཞིག་རེད། དེས་ན་རྒྱ་ནག་གི་གཙོ་འཛིན་རྣམས་ཀྱིས་ངེས་དོན་གྱི་ལྷིང་འཇགས་ལྡན་པའི་རྒྱ་ནག་ཅིག་དང་། སྒྲོག་བཞིན་པའི་ཞི་བདེ་བརྟན་ལྷིང་ལྡན་ཞིང་མཐུན་སྒྲིལ་སྤར་ཁ་དམ་པའི་རྒྱ་ནག་ཅིག་བསྐྲུན་འདོད་ན། བོད་དང་ཡུ་གུར་གྱིས་མཚོན་པའི་གྲངས་ཉུང་མི་རིགས་ལ་རང་ཡུལ་སྐྱོང་བའི་ཁྱིམ་གཞི་རེ་རེ་བཞིན་སྤྲོད་དགོས་བ་དང་། ཕྱི་རྒྱལ་ན་སྐྱབས་བཅོལ་ལ་བཞུགས་ཡོད་པའི་༸ཏཱ་ལའི་བླ་མ་དང་རྒྱ་ནག་དམངས་གཙོ་དོན་གཉེར་བ། ད་དུང་ཡུ་གུར་བ་དང་མི་རིགས་གཞན་ཚོ་ཡང་དགའ་བསུའི་ཁྲོད་ཕྱིར་རང་རྒྱལ་ལ་འབོད་འགུག་བྱེད་དགོས་བ་འདི་ཅི་འདྲའི་ཤེས་དགོས་བ་ཞིག་རེད་ཨང་། འདི་ནི་ཆུ་མ་ཡོང་གོང་གི་རགས་ངོ་མ་དེ་མ་རེད་དམ། འགད་རྫས་ཀྱི་ཉེར་ལེན་དུ་གྱུར་དང་འགྱུར་བཞིན་པའི་དཔལ་འབར་ལྟ་བུའི་མེ་ལྕེ་འདི་མཚམས་འཇོག་པ་ལ་ཅིས་ཀྱང་འབད་དགོས་བ་ཞིག་མ་རེད་དམ།
༢༠༡༢/༢/༡༨ཉིན་བྲིས།
གཙང་ཆབ་ལགས་ཀྱི་གསུང་པ་ལ་རྒྱབ་སྐྱོར་ཡོད།
མ་འོང་བའི་ཁ་ཕྱོགས་ལ་བསམ་གཞིག་རྣལ་མ་ཞིག་གནང་འདུག ཡག་པོ་རེད། རྗེས་སུ་ཡང་འདི་འདྲ་མང་བོ་རེ་བྲིས་ནས་དབྱིན་ཡིག་དང་རྒྱ་ཡིག་སྟེང་ནས་སྤེལ་ན་ཡག་པོ་ཡོད་ས་རེད།
སྤྱིར་བཏང་བསམ་གཞིགས་དང་ཚོད་དཔག་གནས་ལུགས་ལྡན་པ་ཞིག་གནང་འདུག ཡིན་ནའང་ཁ་བྱང་གི་ཕྱོགས་གཅིག་སྟེ་་དཔལ་འབར་དམ་དུམ་ཞེས་པ་འདིས་བླ་མེད་བློས་བཏང་གི་ཚེ་སྲོག་ལ་རིན་ཐང་ཆུང་དུ་བཏང་བ་ཞིག་ཚོར་སོང་།


༄༅། །ཕྱི་ལོ་ ༢༠༡༩ ཟླ་ ༢ ཚེས་ ༢༨ ནས་ཕྱི་ཟླ་ ༣ ཚེས་ ༡ བར་ཉིན་གྲངས་གཉིས་རིང་འདི་ག་ཤེས་རིག་ལས་ཁུངས་ཀྱི་གོ་སྒྲིག་འོག་བོད་མིའི་སྒྲིག་འཛུགས་ཀྱི་བསྟི་གནས་དྷ་ས་གངས་སྐྱིད་ཚོགས་ཁང་གསར་པའི་ནང་བོད་མིའི་སློབ་གྲྭ་ཁག་གི་ཕ་མའི་ཚོགས་ཆེན་ཐེངས་གཉིས་པ་བསྐོང་ཚོགས་གནང་། དེ་ཡང་ཕྱི་ཚེས་ ༢༨ ཉིན་གྱི་སྔ་དྲོ་ཆུ་ཚོད་ ༩ པའི་ཐོག་སློབ་གྲྭ་ཁག་གི་ཕ་མའི་ཚོགས་ཆེན་དབུ་འབྱེད་མཛད་སྒོའི་སྐུ་མགྲོན་གཙོ་བོ་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་གིས་གཙོས་ཤེས་རིག་བཀའ་བློན་པདྨ་དབྱངས་ཅན་མཆོག་དང་། ཤེས་རིག་དྲུང་ཆེ། སྡེ་ཚན་ཁག་གི་འགན་འཛིན། སམ་བྷོ་ཊའི་བོད་སློབ་ཚོགས་པའི་སྤྱི་ཁྱབ་འགན་འཛིན་རྣམ་རྒྱལ་ཡར་འཕེལ་ལགས། དྷ་ས་བོད་ཁྱིམ་གྱི་སྤྱི་ཁྱབ་འགན་འཛིན་ཐུབ་བསྟན་རྡོ་རྗེ་ལགས། མ་སུ་རི་བོད་ཁྱིམ་གྱི་དྲུང་ཆེ་ཀརྨ་ཆུང་བདག་ལགས། བལ་ཡུལ་གངས་ཅན་བདེ་རྩའི་དྲུང་ཆེ་ཚེ་རིང་སྟོབས་རྒྱལ་ལགས། ཤེས་རིག་ལས་ཁུངས་ཀྱི་འབྲེལ་ཡོད་ལས་བྱེད། རྒྱ་གར་དང་བལ་ཡུལ། དེ་བཞིན་ཕྱི་རྒྱལ་བཅས་ནས་ཕ་མའི་འཐུས་ཚབ་ཚོགས་བཅར་བ་གྲངས་ ༡༣༡ སོགས་འདུ་འཛོམས་ཀྱིས་ཐོག་མར་སྐུ་མགྲོན་གཙོ་བོ་དཔལ་ལྡན་སྲིད་སྐྱོང་མཆོག་གིས་སྣང་གསལ་ཞལ་ཕྱེ་གནང་གྲུབ་བསྟུན། བོད་རྒྱལ་ཁབ་དང་མི་རིགས་ཀྱི་དོན་དུ་རང་སྲོག་བློས་བཏང་གནང་མཁན་རྒྱལ་གཅེས་པ་རྣམས་རྗེས་དྲན་ཆེད་སྐར་མ་གཅིག་རིང་ངག་བཅད་གུས་འདུད་ཞུས།
དེ་རྗེས་ཤེས་རིག་དྲུང་ཆེ་ཀརྨ་སེངྒེ་ལགས་ཀྱིས་ཕེབས་བསུ་དང་སྦྲགས་ཕ་མའི་ཚོགས་ཆེན་ཐེངས་དང་པོའི་གྲོས་ཆོད་ཁག་ལག་བསྟར་ཇི་གནང་སྐོར་གསུང་བཤད་གནང་གྲུབ་མཚམས། ཤེས་རིག་བཀའ་བློན་པདྨ་དབྱངས་ཅན་མཆོག་གིས་འཚམས་འདྲི་དང་འབྲེལ་གསུང་བཤད་གནང་དོན། ཕྱི་ལོ་ ༢༠༡༥ ཟླ་ ༨ ཚེས་ ༡༡ ནས་ ༡༣ བར་ཉིན་གྲངས་གསུམ་རིང་ཤེས་རིག་ལས་ཁུངས་ཀྱིས་གོ་སྒྲིག་འོག་དྷ་ཤོད་བོད་ཁྱིམ་ཚོགས་ཁང་དུ་བོད་མིའི་སློབ་གྲྭ་ཁག་གི་ཕ་མའི་ཚོགས་ཆེན་ཐེངས་དང་པོ་བསྐོང་ཚོགས་གནང་ཡོད། ཕ་མའི་ཚོགས་ཆེན་བསྐོང་ཚོགས་གནང་དགོས་དོན་གཙོ་བོ་ནི། སློབ་གྲྭ་ཁག་གི་ནང་དགེ་རྒན་དང་ཕ་མའི་ཚོགས་ཆུང་མེད་པ་དང་། གལ་ཏེ་དགེ་རྒན་ཕ་མའི་ཚོགས་ཆུང་ཡོད་པ་ཡིན་ནའང་གཅིག་མཚུངས་མེད་པ། ལྷག་པར་ལས་དོན་སྤེལ་ཕྱོགས་ཐད་ལམ་སྟོན་ཁ་གསལ་མེད་པ་བཅས་ལ་བརྟེན་ནས་ཚོགས་ཆེན་ཐེངས་དང་པོ་དེ་བཞིན་ཚོགས་གནང་འདུག
ཚོགས་ཆེན་དང་པོའི་སྐབས་དགེ་རྒན་ཕ་མའི་ཚོགས་ཆུང་གི་ལས་དོན་གནང་ཕྱོགས་སྐོར་དང་རྩ་འཛིན་ལམ་སྟོན་དགོས་སྐོར་གྲོས་ཆོད་བྱུང་བ་ལྟར་གཏན་འབེབས་གནང་ཐུབ་པ་བྱུང་འདུག འོན་ཀྱང་སློབ་གྲྭ་ཁག་གི་ནང་རྩ་འཛིན་ཡིག་ཆ་གཞིར་བཟུང་འགྲོ་ཐུབ་ཀྱི་ཡོད་མེད་ཅི་རིགས་འདུག དེ་བཞིན་བོད་མིའི་སྒྲིག་འཛུགས་ཤེས་རིག་ལས་ཁུངས་ངོས་ནས་དགེ་རྒན་ཕ་མའི་ཚོགས་ཆུང་ནི་སློབ་གྲྭ་དང་ཕ་མའི་དབར་འབྲེལ་མཐུད་གནང་མཁན་ཟམ་པ་ལྟ་བུར་གལ་ཆེན་པོ་རྩི་ཡི་ཡོད། དེར་བརྟེན་དགེ་རྒན་ཕ་མའི་ཚོགས་ཆུང་ངོས་ནས་སློབ་ཕྲུག་གསོ་སྐྱོང་གནང་སྟངས་དང་། སློབ་ཕྲུག་གི་ཤེས་ཡོན་སླད་ཕ་མས་ཆ་ཤས་མང་ཙམ་བཞེས་རྒྱུའི་རེ་བའི་ཐོག་ནས་འཆར་འགོད་གནང་བ་དང་། ལྷག་པར་ཕ་མས་འགན་མང་ཙམ་བཞེས་རྒྱུར་གཙོ་བོར་དམིགས་པ་ཞིག་རེད་འདུག
གཞན་ཡང་སློབ་གྲྭ་ཁག་ནས་ལས་འཆར་མང་པོ་ཞིག་སྤེལ་གནང་རྒྱུ་དང་། ཤེས་ཡོན་སློབ་གསོའི་ལས་འཆར་ཐོག་དམིགས་བསལ་ནུས་པ་འདོན་ཐུབ་པའི་ཚོགས་ཆུང་གལ་ཆེན་པོ་ཞིག་ལ་ངོས་འཛིན་ཞུ་གི་ཡོད། དེར་བརྟེན་ད་རེས་བོད་མིའི་སློབ་གྲྭ་ཁག་གི་ཕ་མའི་ཚོགས་ཆེན་ཐེངས་གཉིས་པའི་སྐབས་སུ་དེ་སྔ་གཏན་འབེབས་གནང་བའི་དགེ་རྒན་ཕ་མའི་ཚོགས་ཆུང་གི་རྩ་འཛིན་ཡིག་ཆ་ཐོག་ལ་གོ་བསྡུར་སྦྱང་བཤད་གནང་སྟེ་བསྐྱར་བཅོས་དགོས་རིགས་ཡོད་མེད་གྲོས་བསྡུར་གནང་དགོས་རྒྱུ་གལ་ཆེན་པོ་མཐོང་གི་འདུག གཞན་ཡང་ཕ་མའི་ཚོགས་ཆུང་མེད་པའི་ས་གནས་ཁག་ཏུ་ཚོགས་ཆུང་གསར་འཛུགས་གནང་ཐུབ་པ། ང་ཚོའི་སྤྱི་ཚོགས་ནང་ཕ་མ་དང་སློབ་ཕྲུག་གི་ཤེས་ཡོན་ཐད་ཆ་ཤས་མང་ཙམ་བཞེས་དགོས་འདུག་ཅེས་ཞུ་དགོས་པའི་རྒྱུ་མཚན་གཙོ་བོ་ནི། ད་ལྟ་སློབ་གྲྭར་འགྲིམ་བཞིན་པའི་སློབ་ཕྲུག་ཚོའི་ཕ་མ་ཚང་མར་ཤེས་ཡོན་གྱི་གོ་སྐབས་ཐོབ་ཡོད་པ་ཞིག་ལ་ངོས་འཛིན་ཞུ་གི་ཡོད། དེ་བཞིན་ཕ་མ་དང་མཉམ་འབྲེལ་ཐོག་ཤེས་ཡོན་གྱི་སྤུས་ཚད་ཡར་རྒྱས་ཇི་ལྟར་གཏང་ཐུབ་པའི་སྐོར་གོ་བསྡུར་ལྷུག་པོ་ཡོང་བའི་རེ་བ་ཞུ་གི་ཡོད།
ཤེས་རིག་ལས་ཁུངས་ངོས་ནས་ཤེས་ཡོན་སྲིད་བྱུས་དང་མཐུན་པའི་སློབ་ཕྲུག་གསོ་སྐྱོང་གནང་རྒྱུ་འདི་ཧ་ཅང་གནད་འགག་ཆེན་པོ་མཐོང་གི་ཡོད། ཕ་མ་རྣམ་པས་ཀྱང་དེ་ལྟར་གཟིགས་ཀྱི་ཡོད་པའི་རེ་བ་ཞུ་གི་ཡོད། ཚོགས་ཆེན་དང་པོའི་སྐབས་སུ་ཕ་མ་རྣམས་ལ་ཤེས་ཡོན་སྲིད་བྱུས་སྐོར་གོ་རྟོགས་སྤེལ་དགོས་པའི་དགོངས་འཆར་ཕེབས་པ་ནང་བཞིན་ཤེས་རིག་ལས་ཁུངས་ནས་གོ་རྟོགས་སྤེལ་མང་དག་ཅིག་སྤེལ་ཡོད་པ་མ་ཟད། མུ་མཐུད་སྤེལ་རྒྱུའི་ལས་འཆར་ཡོད། མ་འོངས་པར་མུ་མཐུད་གོ་རྟོགས་མང་པོ་སྤེལ་རྒྱུའི་འཆར་གཞི་ཡོད་པ་ལྟར་ཕ་མ་ངོས་ནས་ཀྱང་དེའི་ཐོག་ཐུགས་སྣང་དང་འགན་འཕར་མ་བཞེས་ཏེ་གོ་བསྡུར་སྦྱང་བཤད་གནང་རྒྱུ་དང་། སོ་སོ་ངོས་ནས་གང་ཤེས་པ་དེ་དག་ཕ་མ་གཞན་དང་མཉམ་དུ་གོ་རྟོགས་སྤེལ་རྒྱུའི་འགན་བཞེས་པའི་རེ་བ་ཞུ་གི་ཡོད། ཅེས་ཞུ་རྒྱུ་ཡིན།
ཕ་མ་རྣམས་ནས་ཤེས་ཡོན་སྲིད་བྱུས་ཀྱི་དགོས་དམིགས་དང་མཐུན་པའི་བུ་ཕྲུག་གསོ་སྐྱོང་གནང་དགོས་རྒྱུ་ཧ་ཅང་གནད་འགག་ཆེན་པོ་ཆགས་ཀྱི་འདུག བུ་ཕྲུག་རྣམས་ལ་བསམ་སྤྱོད་ཀྱི་རང་དབང་དང་། གཞན་ཕན་གྱི་བསམ་བློ་གོང་མཐོར་གཏོང་རྒྱུའི་ཐབས་ཤེས། རང་རེའི་ལེགས་བྱང་དང་སྐད་ཡིག་སྐོར་ལ་སློབ་གསོ་ཙམ་མིན་པར་དེའི་ཐོག་སོ་སོའི་ངོས་ནས་དཔེ་མཚོན་སྟོན་ཐུབ་པ་གནང་རྒྱུ་ཧ་ཅང་གལ་ཆེན་པོ་རེད་འདུག དགེ་རྒན་རྣམ་པས་སློབ་ཁྲིད་གནང་རྒྱུ་གཅིག་པུ་མིན་པར་སོ་སོའི་ཀུན་སྤྱོད་ཡིན་ནའང་བཟང་པོ་དང་མིག་དཔེ་ལྡན་པ་ཞིག་གནང་དགོས་རྒྱུ་ཧ་ཅང་གལ་ཆེན་པོ་ཡིན་པ་ང་ཚོས་དགེ་རྒན་ཚོ་ལའང་རྟག་པར་ཞུ་གི་ཡོད། ཅེས་སོགས་ཀྱི་གསུང་བཤད་གནང་གྲུབ་མཚམས་དཔལ་ལྡན་སྲིད་སྐྱོང་མཆོག་གིས་གསུང་བཤད་གནང་། དེ་རྗེས་ཤེས་རིག་ལས་ཁུངས་ཀྱི་དེང་སྲོལ་ཚན་པའི་འགན་འཛིན་བསྟན་འཛིན་རྡོ་རྗེ་ལགས་ཀྱིས་ཐུགས་རྗེ་ཆེ་ཞུའི་གསུང་བཤད་གནང་སྟེ་དབུ་འབྱེད་མཛད་སྒོ་ལེགས་པར་མཇུག་སྒྲིལ། །


ཉེ་ཆར། རྩོམ་སྒྲིག་པའི་སྐད་འཕྲིན་སྤྱི་སྟེགས་ཐོག་རླངས་འཁོར་བདག་པོ་ཞིག་གིས་ཡི་གེ་བཞག་ཡོད་ཅིང་། ཁོ་པས་༢༠༡༨ལོར་སོ་སོའི་རླངས་འཁོར་མི་གཞན་ལ་བཙོངས་ཀྱང་ཐེམ་ཐོ་ད་དུང་བསྒྱུར་མི་འདུག ཉེ་ཆར། ཁོ་རང་ལ་རླངས་འཁོར་ཞིབ་བཤེར་འགོར་འགྱངས་བྱས་པའི་དྲན་སྐུལ་འཕྲིན་ཐུང་འབྱོར་ཞིང་། འདྲི་རྩད་བྱས་པ་བརྒྱུད་རླངས་འཁོར་སྔར་བཞིན་སོ་སོའི་མིང་ཐོག་ན་ཡོད་པར་མ་ཟད། ཉེས་ཆད་སྒོར་༢༠༠བསྐྱལ་མེད་པས་ཁོ་རང་གང་བྱེད་འདི་བྱེད་མེད་པར་གྱུར་ཡོད།
གལ་ཏེ་རླངས་འཁོར་བདག་པོའི་མིང་འོག་ཏུ་ཐེམ་ཐོ་མ་བསྒྱུར་ཚེ་གནོད་འཚེ་ཡོད་དམ།
རླངས་འཁོར་བཙོངས་ནས་ཐེམ་ཐོ་མི་བསྒྱུར་བར་སོ་སོར་འགན་འཁྲི་གང་ཡང་མེད་པར་འདོད་པ་ནི་གླེན་རྟགས་ཤིག་དང་། རླངས་འཁོར་ཉོ་མཁན་གྱི་ངོས་ནས་ཁྲལ་ལ་འཛེམས་ནས་ཐེམ་ཐོ་མི་བསྒྱུར་བ་ནི་ལྐུགས་པའི་སྤྱང་ཇུས་རང་ཡིན། རླངས་འཁོར་ཉོ་མཁན་གྱི་ངོས་ནས་ཐེམ་ཐོ་མ་བསྒྱུར་ཚེ་རང་དགར་འགྲོ་སྐྱོད་བྱས་ཆོག་པ་དང་། གནས་ཚུལ་ལྷགས་ཀྱང་བཙལ་མཁན་མེད་པར་འདོད་ཀྱི་ཡོད། འོན་ཀྱང་། དེ་ལྟར་རླངས་འཁོར་གཅིག་ལ་གཅིག་བརྒྱུད་ཀྱིས་བཙོངས་ནས། རླངས་འཁོར་གྱི་བདག་པོ་ཕན་ཚུན་ངོ་མི་ཤེས་པའི་རྙོག་དྲ་ཐོན་གྱི་ཡོད།
གལ་ཏེ་ཁྱེད་རང་རླངས་འཁོར་ཉོ་མཁན་ཡིན་ཚེ།
༡.གལ་ཏེ་རླངས་འཁོར་གྱི་ཐེམ་ཐོ་བསྒྱུར་མ་ཐུབ་ཚེ། རླངས་འཁོར་དེ་བུ་ལོན་གཡར་ནས་ཉོས་ཤིང་བུ་ལོན་འཇལ་མེད་པའི་ཉེན་ཁ་ཡོད། གལ་ཏེ་བུ་ལོན་བླངས་ནས་ཉོས་པའི་རླངས་འཁོར་དེའི་ཐེམ་ཐོ་མི་བསྒྱུར་བར་བཞག་ཚེ། དོན་དུ་རླངས་འཁོར་གྱི་བདག་དབང་སོ་སོར་མི་དབང་པར་དངུལ་ཁང་ལ་དབང་བ་དང་གཅིག་པ་ཡིན། གལ་ཏེ་དངུལ་རྩ་ལས་ཁུངས་ལ་གཏའ་མར་བཞག་པའི་རླངས་འཁོར་གྱི་བུ་ལོན་དེ་སྔའི་རླངས་འཁོར་བདག་པོས་འཇལ་མཚམས་བཞག་ཚེ། རླངས་འཁོར་ཉོ་མཁན་གྱིས་བུ་ལོན་འཇལ་དགོས་ཀྱི་ཡོད།
༢.དཔལ་འབྱོར་རྩོད་གླེང་ཐུག་ནས་དེ་སྔའི་རླངས་འཁོར་བདག་པོས་ཐེར་འདོན་བྱས་ཚེ། ཁྲིམས་ཁང་ནས་མི་དེའི་མིང་ཐོག་ཏུ་ཡོད་པའི་རླངས་འཁོར་ཚང་མ་སྒོ་ཐེལ་རྒྱག་གི་ཡོད།
༣.རླངས་འཁོར་ཞིབ་བཤེར་བྱེད་པར་དེ་སྔའི་རླངས་འཁོར་བདག་པོའི་འབྲེལ་ཡོད་ལག་ཁྱེར་དགོས་པ་དང་། རླངས་འཁོར་ཉོ་མཁན་གྱི་མིང་ཐོག་ནས་ཐེམ་ཐོ་བསྒྱུར་བར་གན་རྒྱག་འཇོག་དགོས། གལ་ཏེ་དེ་སྔའི་རླངས་འཁོར་བདག་པོས་གཞོགས་འདེགས་མ་བྱས་ཚེ་ཁྱེད་རང་གང་བྱེད་འདི་བྱེད་མེད་པར་ལུས་ངེས་ཡིན།
གལ་ཏེ་ཁྱེད་རང་རླངས་འཁོར་ཚོང་མཁན་ཡིན་ཚེ།
༡.གལ་ཏེ་འགྲིམ་འགྲུལ་ཁྲིམས་འགལ་གྱི་གནས་ཚུལ་ཐོན་ནས་རླངས་འཁོར་གྱི་བདག་པོ་གསར་པས་ཐག་གཅོད་མ་བྱས་ཚེ། གྱོང་གུན་ཁྱེད་ཀྱི་ཁ་གསབ་བྱ་དགོས་ཀྱིས་ཡོད།
༢.གལ་ཏེ་རླངས་འཁོར་བེད་མེད་ཟོག་རོར་གྱུར་ཡང་བེད་མེད་ཟུར་འཇོག་འགྲོ་ལུགས་གཉེར་མི་ཐུབ་པ་དང་། རླངས་འཁོར་ཉོ་མཁན་གྱིས་ལོ་མང་རླངས་འཁོར་ཞིབ་བཤེར་མ་བྱས་པ་སོགས་ཀྱི་གནས་ཚུལ་ཐོན་ཚེ། རླངས་འཁོར་ཚོང་མཁན་གྱིས་རླངས་འཁོར་དང་འབྲེལ་བའི་ལས་སྒོ་གཉེར་མི་ཐུབ་ཅིང་། ཐེམ་ཐོ་བསྒྱུར་བ་ལས་རྙོག་དྲ་མང་བ་ཡོང་གི་ཡོད།
༣.ཁྲིམས་ལུགས་ཐོག་ཁྱེད་རང་སྔར་བཞིན་རླངས་འཁོར་གྱི་བདག་པོ་ཡིན་པས། གལ་ཏེ་གནས་ཚུལ་ལྷགས་ཚེ། མ་གཞི་ཁྲིམས་ལུགས་ཐོག་འབྲེལ་ཡོད་མི་སྣར་འགན་འཁྲི་ཡོད་ཅེས་འཁོད་མོད། གལ་ཏེ་གྱོང་གུན་ཁ་གསབ་བྱ་དགོས་ཚེ་ཁྱེད་ལ་ཐེམ་ཐོ་མ་བསྒྱུར་བའི་སྲིད་འཛིན་འགན་འཁྲི་ཡོད།
༤.མི་གཞན་གྱིས་སོ་སོའི་རླངས་འཁོར་བཏང་ཚེ་ཁྱེད་རང་བློ་བདེ་པོ་ཡོང་གི་ཡོད་དམ།
ཐེམ་ཐོ་ཇི་ལྟར་བསྒྱུར་དགོས།
༡. འཕྲུལ་སྒུལ་འཁོར་ལོ་བདག་པོ་ཕྱོགས་གཉིས་ཀའི་ཐོབ་ཐང་ལག་ཁྱེར།
༢. འཕྲུལ་སྒུལ་འཁོར་ལོ་འགྲོ་སྐྱོད་ལག་ཁྱེར།
༣.འཕྲུལ་སྒུལ་འཁོར་ལོ་ཐོ་འགོད་ལག་ཁྱེར།
༤.འཕྲུལ་སྒུལ་འཁོར་ལོ་ཞིབ་བཤེར་བྱས་པའི་པ་སེ།


པ་ཀི་སི་ཐན་ཁྲིམས་ཁང་གིས་སྲིད་འཛིན་ཟུར་བ་མུ་ཤི་ར་ཧྥིར་རྒྱལ་ཚོང་བའི་ནག་ཉེས་བཙུགས་ཡོད་འདུག
དེ་རིང་ཞོགས་པར་པ་ཀི་ཐན་རྒྱལ་སའི་དམིགས་བསལ་ཁྲིམས་ཁང་གི་ཁྲིམས་དཔོན་ཧྥ་སེལ་ (Faisal Arab) ལགས་ཀྱིས། སྲིད་འཛིན་ཟུར་བ་མུ་ཤི་ར་ཧྥིས་ཕྱི་ལོ་ ༢༠༠༧ ལོའི་ཟླ་ ༡༡ ཚེས་ ༣ ཉིན་ཆེས་མཐོའི་ཁྲིམས་ཁང་གི་ཁྲིམས་དཔོན་ཕྱིར་འབུད་དང་། རྩ་ཁྲིམས་རྩིས་མེད། རྒྱལ་ཁབ་ནང་སྲིད་དབང་སྒེར་གཅོད་བཅས་བྱས་པར་བརྟེན། ཁོ་རང་པ་ཀི་སི་ཐན་གྱི་རྒྱལ་ཚོང་བ་ཡིན་པའི་ཉེས་འཛུགས་བྱས་ཡོད་འདུག
ཐེངས་འདིར་ཁྲིམས་ཁང་གིས་ཉེས་འཛུགས་བྱེད་སྐབས། མུ་ཤི་ར་ཧྥི་ཁྲིམས་རྭའི་རྐུབ་སྟེགས་ལས་ཡར་ལངས་ཏེ་ནག་ཉེས་ཁས་ལེན་བྱས་མེད་པ་མ་ཟད་། སྲིད་དོན་གྱི་ངན་སྐུལ་ཁོ་ན་རེད་ཅེས་ལན་འདེབས་བྱས་འདུག ད་དུང་ཧྥ་རན་སིའི་ (AFP) གསར་ཁང་གི་གསར་འགོད་པར། “ ང་རང་རྒྱལ་ཚོང་བ་རེད་ཟེར། ཉེ་བའི་ལོ་ ༤༥ རིང་ངས་པ་ཀི་སི་ཐན་གྱི་སྤྱི་ཁྱབ་དམག་སྤྱི་དང་དམག་མི་བྱས་མྱོང་། ང་རང་རྒྱལ་ཚོང་བ་ཆགས་པ་ཡིན་ནམ། ” ཞེས་བརྗོད་ཡོད་འདུག
སྲིད་དོན་ཉམས་ཞིབ་པ་ཚོས། ཁྲིམས་ཁང་གིས་མུ་ཤི་ར་ཧྥིར་ཉེས་འཛུགས་བྱས་པ་ར་སྤྲོད་ཐུབ་ཚེ་སྲོག་ཁྲིམས་གཅོད་འཆར་ཡོད་ཀྱང་། ད་ལྟའི་པ་ཀི་སི་ཐན་གྱི་སྲིད་བློན་ནྰ་ཝ་རྫི་ཞྰར་ཧྥི་ (Nawaz Sharif) དང་ཁོ་གཉིས་བར་སྲིད་དོན་ཀྱི་འཐབ་རྩོད་དང་འཁོན་སེམས་ཡོད་སྟབས། དྲང་བདེན་གྱི་ཁྲིམས་བཤེར་བྱེད་རྒྱུ་ཁག་པོ་ཡིན་ཚུལ་བརྗོད་ཀྱི་ཡོད་འདུག
རྒྱ་གར་གྱི་གནད་དོན་དབྱེ་ཞིབ་པ་ཚོས། སྲིད་འཛིན་ཟུར་བ་མུ་ཤི་ར་ཧྥི་པ་ཀི་སི་ཐན་གྱི་དམག་མི་དང་འབྲེལ་བ་དམ་ཟབ་ཡོད་སྟབས། དམག་མིས་ཁྲིམས་ཁང་གི་ཐག་གཅོད་ལ་ཐེ་གཏོགས་བྱེད་སྲིད་པ་དང་། དེ་མིན་རྒྱལ་ཁབ་ཀྱི་དམག་དཔུང་དང་ཁྲིམས་ཁང་། གཞུང་འཛིན་ཚོགས་པ་བཅས་ཀྱི་འབྲེལ་ལམ་ཇེ་སྡུག་ཏུ་འགྲོ་བར་ཚོད་དཔག་བྱེད་ཀྱི་ཡོད།
གསར་འགོད་པ། ལྷ་སྐྱབས་རྒྱལ།
དཔྱད་མཆན་སྤེལ།